Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΗ΄

Δευτέρα, 23 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Μ. Χρυσομάλλη, σελ.
2. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Σκάλας Λακωνίας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας με θέμα: «Επείγουσα ανάγκη προμήθειας ψηφιακού μαστογράφου στην 6η Υγειονομική Περιφέρεια (Υ.ΠΕ.), στο Κέντρο Υγείας Βορείου Τομέα Πατρών (Αγίου Αλεξίου)», σελ.
 β) Προς την Υπουργό Κοινωνικής Συνοχής και Οικογένειας:
 i. με θέμα: «Επέκταση ηλικιακών ορίων του Προγράμματος «Σπίτι μου» στον Νομό Δράμας και τους όμορους νομούς και επόμενη φάση αιτήσεων», σελ.
 ii. με θέμα: «Η κυβέρνηση δεν αυξάνει τα σχολικά γεύματα 4 χρόνια τώρα, παρά την ακρίβεια και τη φτωχοποίηση των νοικοκυριών, ενώ δεν τα χορηγεί άμεσα ούτε καν στις πλημμυροπαθείς περιοχές της Θεσσαλίας», σελ.
 iii. με θέμα: «Αδήριτη ανάγκη η άμεση παροχή δωρεάν σχολικών γευμάτων στη Μαγνησία», σελ.
 γ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Η συνεχιζόμενη για άλλη μια χρονιά έλλειψη εργατών γης, οδηγεί σε μείωση της αγροτικής παραγωγής και σε οικονομικό αδιέξοδο τον αγροτικό κόσμο, σελ.
 ii. με θέμα: « Έλλειψη εργατών γης στην Αργολίδα ενόψει της συγκομιδής εσπεριδοειδών και της έναρξης της ελαιοκομικής περιόδου», σελ.
 iii. με θέμα: «Ασυνέπεια της κυβέρνησης στην ρύθμιση των ζητημάτων της αλιείας με βιντζότρατες», σελ.
 δ) Προς τον Υπουργό Εθνικής Οικονομίας και Οικονομικών, με θέμα: «Χρηματοδότηση σχεδίου ανάπλασης Διεθνούς Εκθέσεως Θεσσαλονίκης», σελ.
 ε) Προς τον Υπουργό Κλιματικής Κρίσης και Πολιτικής Προστασίας:
 i. με θέμα: «Να παρθούν τώρα μέτρα στήριξης των αυτοαπασχολούμενων και μικρών επαγγελματιών στις πληγείσες περιοχές της Θεσσαλίας. Να αποζημιωθούν πλήρως για τις ζημιές που υπέστησαν», σελ.
 ii. με θέμα: «Για την κατάσταση που επικρατεί στο Αρκαλοχώρι δύο χρόνια μετά τον σεισμό», σελ.
 στ) προς τον Υπουργό Υγείας, με θέμα: « Έλλειψη Ψυχιάτρου στο Κέντρο Ψυχικής Υγείας (ΚΨΥ) του Γενικού Νοσοκομείου Δράμας», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΓΑΠΗΔΑΚΗ Ε. , σελ.
 ΒΑΡΤΖΟΠΟΥΛΟΣ Δ. , σελ.
 ΖΑΧΑΡΑΚΗ Σ. , σελ.
 ΘΕΟΧΑΡΗΣ Θ. , σελ.
 ΚΕΛΕΤΣΗΣ Σ. , σελ.
 ΜΕΤΑΞΑΣ Κ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΝΟΤΟΠΟΥΛΟΥ Α. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΟΥΛΑΣ Α. , σελ.
 ΣΥΝΤΥΧΑΚΗΣ Ε. , σελ.
 ΤΡΙΑΝΤΟΠΟΥΛΟΣ Χ. , σελ.
 ΦΩΤΙΟΥ Θ. , σελ.
 ΧΑΡΙΤΣΗΣ Α. , σελ.

Γ. ΠΑΡΕΜΒΑΣΕΙΣ:

ΜΠΟΥΡΑΣ Α., σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΗ΄

Δευτέρα 23 Οκτωβρίου 2023

Αθήνα, σήμερα στις 23 Οκτωβρίου 2023, ημέρα Δευτέρα και ώρα 14.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

Οι επίκαιρες ερωτήσεις με αριθμό 217/6-10-2023, 224/8-10-2023 και 231/13-10-2023 θα απαντηθούν από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Η με αριθμό 229/13-102023 επίκαιρη ερώτηση θα απαντηθεί από την Αναπληρώτρια Υπουργό Υγείας κ. Ειρήνη Αγαπηδάκη.

Η με αριθμό 232/13-10-2023 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Η με αριθμό 210/3-10-2023 επίκαιρη ερώτηση θα απαντηθεί από τον Υφυπουργό Υγείας κ. Δημήτριο Βαρτζόπουλο.

Οι με αριθμό 221/6-10-2023, 226/9-10-2023, 233/16-10-2023 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Οι με αριθμό 234/16-10-2023 και 237/16-10-2023 επίκαιρες ερωτήσεις θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.

Θα συζητηθεί τώρα η πρώτη με αριθμό 229/13-10-2023 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου, προς τον Υπουργό Υγείας με θέμα: «Επείγουσα ανάγκη προμήθειας ψηφιακού μαστογράφου στην 6η Υγειονομική Περιφέρεια (Υ.ΠΕ.), στο Κέντρο Υγείας Βορείου Τομέα Πατρών (Αγίου Αλεξίου)».

Κύριε Παναγιωτόπουλε, έχετε τον λόγο για την πρωτολογία σας για δύο λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε. Καλημέρα και καλή εβδομάδα σε όλους.

Αυτές τις μέρες και αυτόν τον μήνα είμεθα μάρτυρες των διαφόρων εκδηλώσεων που γίνονται ανά την κοινωνία με πρωτοβουλίες εθελοντικές των γυναικών και των συλλόγων των ασχολούμενων με αυτά για την πρόληψη του καρκίνου του μαστού. Ευκαιρίας δοθείσης, λοιπόν, έρχεται και η δική μου επίκαιρη ερώτηση, η οποία αφορά την 6η Υγειονομική Περιφέρεια. Ως υπηρέτης και λειτουργός της Πρωτοβάθμιας Φροντίδας Υγείας της οποίας ο κύριος ρόλος είναι η πρόληψη των διαφόρων μορφών καρκίνου και άλλων νοσημάτων, η διείσδυση στην κοινωνία και η προάσπιση της δημόσιας υγείας, ερχόμαστε να πούμε ότι αυτόν τον ρόλο η Πρωτοβάθμια Φροντίδα Υγείας δεν τον παίζει. Γιατί; Γιατί ο ψηφιακός μαστογράφος ο οποίος πρέπει να ανήκει στην πρωτοβάθμια φροντίδα διότι αυτός είναι ο οικογενειακός γιατρός ο οποίος θα πείσει τη γυναίκα να έρθει για να κάνει την προληπτική της εξέταση για τη μαστογραφία, εκλείπει παντελώς.

Εάν μου πείτε ότι πληρώνουμε έξω και το πρόγραμμα είναι δωρεάν, αυτά είναι μέτρα προγραμμάτων τα οποία δυστυχώς έχουν ημερομηνία λήξεως. Δεν είναι μόνιμες δομές. Η μόνιμη δομή είναι το Εθνικό Σύστημα Υγείας, τα Κέντρα Υγείας, οι ΤΟΜΥ του και όπως είναι σήμερα διαρθρωμένο. Το Κέντρο Υγείας λοιπόν Αγίου Αλεξίου το οποίο είχε την υποδομή και λειτουργούσε μαστογράφος, σήμερα δεν έχει. Εδώ και αρκετά χρόνια δεν έχει. Ίσως ήταν το μοναδικό κέντρο υγείας σε ολόκληρη την 6η Υγειονομική Περιφέρεια που είχε μαστογράφο.

Ρωτάμε, λοιπόν, σήμερα -δεδομένου ότι οι κοινωνικοοικονομικές συνθήκες έχουν αλλάξει και ο καρκίνος καλπάζει, η πρόληψη είναι η καλύτερη μέθοδος και η αντιμετώπιση και η παρέμβαση που μπορεί να κάνει το δημόσιο σύστημα υγείας σε αυτή την κατάσταση της κοινωνίας- κυρία Υπουργέ, τι προτίθεται να κάνει το Υπουργείο, τι προτίθεται να κάνει η διοίκηση της 6ης Υγειονομικής Περιφέρειας, ούτως ώστε το δημόσιο σύστημα υγείας, σε πρωτοβάθμιο επίπεδο, να αποκτήσει ψηφιακό μαστογράφο για την πρόληψη του καρκίνου του μαστού, για την προάσπιση της δημόσιας υγείας.

Ευχαριστώ και θα τα πούμε και στη συνέχεια.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την πρωτολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Καλημέρα σας, αξιότιμες κυρίες και κύριοι συνάδελφοι. Κύριε Παναγιωτόπουλε, ευχαριστώ πάρα πολύ για την ερώτηση. Πράγματι είναι και ένας τρόπος να συζητήσουμε τον Οκτώβριο, που είναι ο μήνας αφιερωμένος στον καρκίνο του μαστού, στην πρόληψη, γι’ αυτό το θέμα.

Είναι πολύ σημαντικό, πριν δώσω τα στοιχεία που αφορούν στο κομμάτι αυτό, συγκεκριμένα για το Κέντρο Υγείας Αγίου Αλεξίου και την 6η ΥΠΕ -για το οποίο ερωτόμαστε σήμερα- να κάνουμε έναν διαχωρισμό. Τα προγράμματα αυτά, όπως το πρόγραμμα «Φώφη Γεννηματά» -καθώς σε δύο μέρες τελούμε υπό σκέψη για τη μνήμη της Φώφης Γεννηματά, είναι επέτειος από την απώλειά της- να πούμε ότι δεν σταματάνε. Είναι προγράμματα δημόσιας υγείας. Υπήρχε και παλιότερα, νομίζω, μια σύγχυση σχετικά με το τι συνιστά πρωτοβάθμια φροντίδα υγείας το κλινικό πλαίσιο και τι συνιστούν τα προγράμματα αυτά δημόσιας υγείας σε πληθυσμιακό επίπεδο.

Τα προγράμματα αυτά δεν ήρθαν για να σταματήσουν, υλοποιείται για πρώτη φορά στη χώρα μας ο πρώτος κύκλος αυτών των προγραμμάτων, που φέρει και το όνομα της Φώφης Γεννηματά και αφορά γυναίκες, έως τώρα, πενήντα έως εξήντα εννέα ετών. Πριν από λίγους μήνες αναθεωρήθηκαν οι ευρωπαϊκές κατευθυντήριες οδηγίες και έτσι αυτήν τη στιγμή η Επιτροπή Εμπειρογνωμόνων Δημόσιας Υγείας, που είναι το αρμόδιο γνωμοδοτικό όργανο του Υπουργείου Υγείας γι’ αυτόν τον σκοπό, μελετά ακριβώς το να διευρύνουμε και στη χώρα τα όρια ηλικίας γι’ αυτό το πρόγραμμα και να είναι σαράντα πέντε έως εβδομήντα ετών.

Στο συγκεκριμένο ερώτημα που μου θέσατε για το Κέντρο Υγείας Βορείου Τομέα Πατρών, το Κέντρο Υγείας Αγίου Αλεξίου, το οποίο διέθετε αναλογικό μαστογράφο ο οποίος είναι εκτός λειτουργίας από το 2010, εδώ και δεκατρία χρόνια. Η τελευταία λήψη έγινε στις 14 Ιουλίου 2010. Ξαναλέω ότι μιλάμε για αναλογικό μαστογράφο, και έχει σημασία αυτό, καθώς πια οι ευρωπαϊκές κατευθυντήριες οδηγίες μιλούν καθαρά για ψηφιακή μαστογραφία και υπάρχει λόγος που μπαίνει αυτό το ποιοτικό κριτήριο.

Έτσι, λοιπόν η 6η ΥΠΕ αναγνωρίζοντας αυτήν την ανάγκη προμήθειας του νέου ψηφιακού μαστογράφου, ήδη από το 2020 με το έγγραφο της με αριθμό πρωτοκόλλου 27215/17-6-2020, ζήτησε να τροποποιηθεί η αντίστοιχη υπουργική απόφαση επιχορήγησης για την προμήθεια ψηφιακού μαστογράφου στη συγκεκριμένη χρηματοδότηση, ώστε να προχωρήσει ο σχετικός διαγωνισμός, ο οποίος είναι στο τελευταίο στάδιο της φάσης αποσφράγισης προσφορών. Είχε οριστεί για τις 17 Νοεμβρίου 2023, αλλά δυστυχώς, λόγω των επαναλαμβανόμενων προσφυγών, που συμβαίνει συχνά σε διαγωνιστικές διαδικασίες -είναι κάτι που φαντάζομαι το έχετε ζήσει και εσείς ως Κυβέρνηση, το γνωρίζετε, είναι από τις διαχρονικές δυσκολίες που έχουμε στο κομμάτι της διενέργειας προμηθειών στη χώρα- έχει πάρει παράταση. Η τελευταία προδικαστική προσφυγή μετέθεσε άλλους δύο μήνες τον διαγωνισμό και έτσι η αποσφράγιση προσφορών που ήταν να γίνει στις 19 Σεπτεμβρίου έχει μετατεθεί για λίγο αργότερα.

Ωστόσο να πω ότι η 6η ΥΠΕ και οι γυναίκες του Νομού Αχαΐας δεν έχουν μείνει ακάλυπτες έναντι του κινδύνου του καρκίνου του μαστού. Όπως είπα πριν, με το πρόγραμμα «Φώφη Γεννηματά» έχουν γίνει έως τώρα στην 6η ΥΠΕ είκοσι επτά χιλιάδες πεντακόσιες σαράντα ψηφιακές μαστογραφίες σε αντίστοιχο αριθμό γυναικών, εκ των οποίων οι έξι χιλιάδες πενήντα οκτώ στον Νομό Αχαΐας.

Να πω για τα προγράμματα σε σχέση με την προσέγγιση που έχουμε για την πρόληψη, όπως είπαμε τα προγράμματα προσυμπτωματικού ελέγχου, που αφορούν έλεγχο στο πλαίσιο της δημόσιας υγείας, θα επεκταθούν και σε άλλα χρόνια νοσήματα του καρκίνου, ειδικά τώρα μετά τον COVID, που σε όλες τις χώρες έχουμε αυξημένες περιπτώσεις, νέες διαγνώσεις -και στον καρκίνο του παχέος εντέρου και στον καρκίνο του τραχήλου της μήτρας και στον καρκίνο του πνεύμονα, η χώρα μας είναι από τις πρώτες χώρες που θα κάνει πρόγραμμα γι’ αυτού του τύπου τον καρκίνο και τον καρκίνο του δέρματος και, βέβαια, τα καρδιαγγειακά νοσήματα.

Για τον λόγο αυτό, έχει τρέξει ήδη καμπάνια -πιθανά να είχατε δει και το σποτάκι που έτρεξε ήδη από πέρυσι για το πρόγραμμα «Φώφη Γεννηματά» και την πρόληψη του καρκίνου του μαστού- υπήρξε αντίστοιχη καμπάνια ευαισθητοποίησης στα social media, στο ραδιόφωνο και, επίσης, έχουμε διοργανώσει σε συνεργασία με όλες τις ΥΠΕ αντίστοιχες εκδηλώσεις σε τοπικό επίπεδο για να έχουμε τη δυνατότητα να απαντάμε στις απορίες των γυναικών -αυτές συνεχίζονται όλο αυτό το διάστημα- και μου δίνετε και μια αφορμή να πω ότι στις 30 του μήνα θα έχουμε μια ταυτόχρονη εκδήλωση σε όλες τις ΥΠΕ της χώρας, ακριβώς για να υπενθυμίσουμε ότι υπάρχει το πρόγραμμα αυτό και να ευαισθητοποιήσουμε περαιτέρω τις γυναίκες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κυρία Υπουργέ.

Ορίστε, κύριε Παναγιωτόπουλε, έχετε τον λόγο για τη δική σας δευτερολογία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Χαιρόμαστε που είναι στην τελική φάση η προμήθεια ψηφιακού μαστογράφου στο Κέντρο Υγείας Αγίου Αλεξίου και στην 6η Υγειονομική Περιφέρεια και, βέβαια, θέλω να πω ότι αυτό δεν τελειώνει ούτε λύνει το πρόβλημα.

Θα πρέπει να έχετε έναν πλήρη προγραμματισμό στην Πρωτοβάθμια Φροντίδα Υγείας στο σύνολο της Επικράτειας της 6ης Υγειονομικής Περιφέρειας και, γιατί το λέω αυτό; Γιατί η Πρωτοβάθμια Φροντίδα Υγείας παίζει συγκεκριμένο ρόλο. Δηλαδή, δεν πρόκειται να ξεκινήσει μια γυναίκα από την Κόνιτσα, ας πούμε, να πάει στο Κέντρο Υγείας Ιωαννίνων για να κάνει τη μαστογραφία. Κάποιος πρέπει να κάνει τη διασύνδεση και αυτό είναι δουλειά του Πρωτοβάθμιου Συστήματος Υγείας, η διείσδυση μέσα στην κοινωνία και ο συνεκτικός εκείνος κρίκος που θα φτιάξει, ουσιαστικά, ένα δίκτυο που θα προασπίζει τη δημόσια υγεία.

Ως εκ τούτου, αντιλαμβάνεστε ότι πρέπει να κάνετε ένα σχεδιασμό τέτοιο στην πρωτοβάθμια, που να φτιαχτεί πραγματικά δίκτυο πρόληψης του καρκίνου του μαστού, αλλά και των υπολοίπων καρκίνων. Και θέλω να πω, από αυτά που εγώ γνωρίζω -εάν δεν κάνω λάθος, κυρία Υπουργέ- ότι το Ταμείο Ανάκαμψης και Ανθεκτικότητας υποστηρίζει τα συγκεκριμένα προγράμματα σήμερα. Και ερωτώ, αν αυτό λήξει και τελειώσει, ποια θα είναι η συνέχεια των προγραμμάτων;

Και το βάζω αυτό γιατί η εμπειρία μέχρι τώρα, στα πολιτικά δρώμενα της χώρας, είναι ότι όλα τα προγράμματα είχαν ημερομηνία λήξεως. Και ενώ αναγνωρίζαμε ότι είναι πετυχημένα, πραγματικά και μπήκαν στην κοινωνία και απέδωσαν παραπάνω από αυτά που περιμέναμε, όμως, δεν έχουν συνέχεια.

Εμείς θέλουμε ένα κράτος στέρεο, ένα κράτος δημόσιο, ένα κράτος στην υπηρεσία του πολίτη, που να υπηρετεί τον πολίτη και να του ανταποδίδει ουσιαστικά αυτά τα οποία ο πολίτης πληρώνει προς το κράτος, διότι είναι λεφτά με ιδρώτα, μεροκάματου, είναι το προϊόν της τίμιας εργασίας του και θέλει την ανταπόδοση που έχει υποχρέωση το κράτος να του παρέχει, με πρώτο και μεγάλο ζητούμενο τη δημόσια υγεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Παναγιωτόπουλο.

Κυρία Υπουργέ, έχετε τον λόγο για τη δευτερολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ακριβώς επειδή αναγνωρίζουμε τη σημασία της αντιμετώπισης των κοινωνικών ανισοτήτων στην υγεία, κύριε Παναγιωτόπουλε, σε αυτό το πρόγραμμα δεν έχουμε συμπεριλάβει μόνο τη διενέργεια ψηφιακής μαστογραφίας όπως συμβαίνει στις περισσότερες χώρες, αλλά και τη δωρεάν διενέργεια υπερηχογραφήματος μαστού και την αντίστοιχη εξέταση από τον γιατρό. Προσφέρουμε, λοιπόν, μια ολοκληρωμένη παρέμβαση δωρεάν προληπτικών εξετάσεων στις γυναίκες, όπως είπα σε περίπου τριακόσια κέντρα σε όλη τη χώρα δημόσια και ιδιωτικά, ακριβώς για να αντιμετωπίσουμε τις ανάγκες που έχουν να κάνουν με τα έξοδα μετακίνησης για να υπάρχουν όλες αυτές οι λύσεις, να κάνουμε τη σωστή επιλογή -εύκολη επιλογή- κοντά στο μέρος που ζουν και εργάζονται οι άνθρωποι που, πράγματι, είναι βασική αρχή της πρωτοβάθμιας φροντίδας υγείας.

Σε γενικότερο επίπεδο να πω ότι τα προγράμματα αυτά, όσοι πιθανόν ασχολούνται με την πρόληψη το γνωρίζουν, είναι αυτά τα οποία γλιτώνουν χρήματα από τα μετέπειτα κοστοβόρα κομμάτια του συστήματος υγείας. Ό,τι προλαμβάνουμε δεν χρειάζεται να το θεραπεύουμε σε τόσο μεγάλο βαθμό. Επομένως, έχουν και την έννοια της βιωσιμότητας. Σήμερα χρηματοδοτούνται όντως από το Ταμείο Ανάκαμψης, από ένα ευρωπαϊκό εργαλείο, υπάρχουν –ξέρετε- πολλά τέτοια εργαλεία κοινοτικά που μπορεί να χρησιμοποιήσει η χώρα στο μέλλον και θα μπορούσε να είχε χρησιμοποιήσει και στο παρελθόν. Και το λέω αυτό γιατί παρά το γεγονός ότι έχουμε κοινοτικά εργαλεία εδώ και πολλά χρόνια στη χώρα μας και παρά το γεγονός ότι τέτοια προγράμματα πραγματοποιούνται σε πάρα πολλές χώρες ήδη από τα τέλη της δεκαετίας του ’70, εμείς φτάσαμε μόλις το 2022 για να μπορέσουμε να κάνουμε ένα τέτοιο πρόγραμμα.

Οφείλω να πω ότι το πρόγραμμα αυτό είναι βιώσιμο. Θα συνεχίσει. Είμαστε στη φάση της αξιολόγησης, η οποία έχει ξεκινήσει από την αρχή για να δούμε τα ποιοτικά στοιχεία, πώς μπορούμε να τα βελτιώσουμε περαιτέρω, πώς μπορεί να γίνει ακόμα πιο αποτελεσματικό και θα υπάρχει μια συνεκτική λύση στο τέλος του προγράμματος προκειμένου να διασφαλίζεται και η βιωσιμότητά του. Για το κομμάτι που αφορά στην πρωτοβάθμια, θα ήθελα -μιας και το θέσατε- να πω ότι φυσικά και συμφωνώ με αυτό που είπατε ότι πρέπει να είναι κοντά στο μέρος που ζουν και εργάζονται οι άνθρωποι.

Άλλωστε, αυτές δεν είναι απόψεις πολιτικές, είναι αυτά που λέει ο Παγκόσμιος Οργανισμός Υγείας. Χαίρομαι που το αναδεικνύετε και εσείς και ελπίζω ότι στο νομοσχέδιο που θα φέρουμε για την πρωτοβάθμια φροντίδα υγείας, ακριβώς επειδή ακουμπά ακριβώς σε αυτό που είπατε, τοπική επικέντρωση, να μπορεί να υπάρχει τοπικό δίκτυο, να υπάρχει μια συνεκτικότητα, συνέχεια, συντονισμός στη φροντίδα, θα σας έχουμε αρωγούς σε αυτό το έργο κοινοβουλευτικά για να μπορέσουμε να κάνουμε κάτι που να έχει συνέχεια για τους πολίτες.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κυρία Υπουργέ.

Και πρέπει να πω -το λέω πάντα- ότι είναι πολύ σημαντικό εργαλείο το θέμα των επίκαιρων ερωτήσεων -το λέω για καινούργιους συναδέλφους-, γιατί και προβλήματα αναδεικνύουν και επιλύουν. Αλλά εγώ, επειδή προέρχομαι και από τον χώρο της εκπαίδευσης, να πω ότι έχουν και παιδευτικό χαρακτήρα και ενημερωτικό χαρακτήρα.

Και συνεχίζουμε…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν ήρθαμε να τσακωθούμε.

**ΠΡΟΕΔΡΕΥΩΝ (Αθανάσιος Μπούρας):** Όχι, και με τους δυο σας και ο κόσμος ενημερώνεται και έμαθε πολλά και μαθαίνει πολλά. Και εγώ μαθαίνω, παρακολουθώντας τον διάλογο.

Προχωράμε τώρα στη δεύτερη με αριθμό 224/8-10-2023 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Αναστάσιου Νικολαΐδη προς την Υπουργό Κοινωνικής Συνοχής και Οικογένειας με θέμα: «Επέκταση ηλικιακών ορίων του προγράμματος «ΣΠΙΤΙ ΜΟΥ» στον Νομό Δράμας και τους όμορους νομούς και επόμενη φάση αιτήσεων».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι γνωστό ότι το πρόγραμμα στεγαστικού δανείου «ΣΠΙΤΙ ΜΟΥ» παρέχει στεγαστικά δάνεια προς τους πολίτες που ικανοποιούν τα κριτήρια επιλεξιμότητας. Αυτό που ίσως, κυρία Υπουργέ, δεν γνωρίζετε είναι ότι στον Νομό Δράμας και στους όμορους νομούς και λόγω της εγγύτητας με τη γειτονική Βουλγαρία υπάρχει μία ιδιαιτερότητα. Οι δικές μας περιοχές βρίσκονται κοντά στα σύνορα, εκατοντάδες χιλιόμετρα μακριά από τα κέντρα αποφάσεων. Αντίθετα, είμαστε δίπλα στη Βουλγαρία που ως χώρα-μέλος της Ευρωπαϊκής Ένωσης παρέχει πολύ ευνοϊκές οικονομικές συνθήκες εκεί. Αντιλαμβανόμαστε, λοιπόν, ότι στο δημογραφικό ζήτημα της χώρας, αλλά και σε άλλα εθνικά θέματα είναι κρίσιμο οι άνθρωποι να επιλέγουν να παραμένουν στις περιοχές μας και να στήνουν εκεί το σπιτικό τους και την επαγγελματική τους δράση.

Η θέσπιση του ηλικιακού ορίου τριάντα εννιά έτη για το πρόγραμμα «ΣΠΙΤΙ ΜΟΥ» περιορίζει κατά πολύ την ευκαιρία για χαμηλότοκη χρηματοδότηση για την απόκτηση πρώτης κατοικίας σε ένα μεγάλο μέρος νέων ανθρώπων και συνολικά του ενεργού οικονομικά πληθυσμού της περιοχής μας. Είναι αυτή η ηλικιακή ομάδα σήμερα σαράντα - σαράντα πέντε ετών, που για πολλά χρόνια δούλευε με κατώτατο μισθό, η γενιά των 500 ευρώ, αποκλεισμένη από τραπεζικό δανεισμό, καθώς οι τράπεζες επί σειρά ετών είχαν διακόψει την παροχή δανείων.

Γνωρίζετε, επίσης, ότι η λήξη προθεσμίας υποβολής των αιτήσεων τον Σεπτέμβρη, αν αναλογιστούμε και τα προβλήματα που προέκυψαν από τις πλημμύρες και τις πυρκαγιές, απέκλεισαν πολλούς από τη δυνατότητα υποβολής αίτησης ένταξης στο πρόγραμμα.

Προτείνουμε, λοιπόν, την επίσπευση μιας νέας επόμενης φάσης υποβολής αιτήσεων στο πρόγραμμα, ώστε περισσότεροι πολίτες να έχουν τη δυνατότητα υπαγωγής σε αυτό. Στη νέα αυτή φάση υπάρχει ευκαιρία και για διόρθωση ζητημάτων που εντόπισαν οι πολίτες στην προηγούμενη φάση υποβολής αιτήσεων του προγράμματος. Να δούμε και το ενδεχόμενο δυνατότητας συμπερίληψης ενδεχόμενης αναβάθμισης ή ανακαίνισης των κτηρίων.

Κυρία Υπουργέ, αναμένω την απάντησή σας. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για την πρωτολογία της η Υπουργός, η κ. Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Έτερη εκπαιδευτικός άλλης βαθμίδας!

Κύριε Πρόεδρε, κυρίες και κύριοι συνάδελφοι, κύριε Νικολαΐδη, ευχαριστώ για την ερώτηση. Η αλήθεια είναι ότι πράγματι αυτή η διαδικασία των επίκαιρων ερωτήσεων, όπως έκανε και η Υπουργός πριν, δίνει την ευκαιρία λίγο και σε τοπικό επίπεδο, πέραν του συνολικού, κεντρικού, να μπορούμε να αγγίζουμε ζητήματα, τα οποία προφανώς όταν μιλάμε για την αντιμετώπιση του δημογραφικού ή ζητήματα χαρακτήρος, όπως στον Νομό Δράμας, έχουν και μια ιδιαίτερη, αν θέλετε, αξία και μένει να μένουν στον δημόσιο διάλογο.

Το έχουμε ξαναπεί και σε πολλές ερωτήσεις και της προηγούμενης ηγεσίας του Υπουργείου Εργασίας, το οποίο ουσιαστικά κατήρτισε, εκπόνησε το πρόγραμμα, γιατί πρέπει να αποδώσουμε ουσιαστικά και τα εύσημα σε αυτούς οι οποίοι είχαν την πρωτοβουλία να πάρουν για πρώτη φορά μετά από πολλά χρόνια αυτού του είδους την κινητικότητα στο κομμάτι της στεγαστικής πολιτικής, σε ένα κράτος που για αρκετά χρόνια απείχε από μία παρεμβατική, θα έλεγα, παρουσία -θετικά παρεμβατική- ως προς το κομμάτι της στέγασης, και όχι μόνο της κοινωνικής στέγασης.

Αυτό, λοιπόν, το πρόγραμμα, το οποίο αναφέρατε σωστά, είναι το πρόγραμμα «ΣΠΙΤΙ ΜΟΥ». Ήταν η Κυβέρνηση της Νέας Δημοκρατίας, την οποία εκπροσωπούμε μαζί με την κ. Αγαπηδάκη εδώ, που πήρε τη γενναία πρωτοβουλία να βάλει ξανά τη στεγαστική πολιτική στο κέντρο της συζήτησης. Την είχε βάλει η πραγματικότητα βέβαια, πρώτα απ’ όλα, με μια πολυετή απουσία δυνατότητας χορήγησης δανείων για πολλούς νέους ανθρώπους μέσα στο δύσκολο συγκείμενο των πολλαπλών κρίσεων, πέραν της αρχικής οικονομικής κρίσης.

Ξέρετε, επίσης και θέλω να ενημερωθείτε -θα δοθεί η ευκαιρία και στη δευτερολογία- ότι δεν επικεντρωνόμαστε μόνο στο πρόγραμμα «ΣΠΙΤΙ ΜΟΥ». Έχουμε μια σειρά ποικίλων προγραμμάτων, τα οποία, μάλιστα, έχουν και διαφορετική κοινωνική κάθε φορά αποτύπωση σε πολλούς πυλώνες και μάλιστα, εμπιστευόμαστε και καλές πρακτικές από το εξωτερικό.

Και βέβαια, το τρίτο και σημαντικότερο είναι να κινούμαστε με ρεαλισμό. Αυτό είναι ως προς το ερώτημα, θα έλεγα, το οποίο θέσατε. Πράγματι έχει λήξει το κομμάτι των αιτήσεων. Θυμίζω, όμως, ότι διπλασιάστηκε ο προϋπολογισμός. Από το αρχικό ποσό το οποίο ήταν 500 εκατομμύρια ευρώ έγινε 1 δισεκατομμύριο ευρώ. Η ΔΥΠΑ, η Δημόσια Υπηρεσία Απασχόλησης, συμμετέχει με 750 εκατομμύρια ευρώ από τα αποθεματικά της, μια σημαντική, δηλαδή, συμβολή.

Και επειδή ακούσαμε ακριβώς το πεδίο και οι άνθρωποι οι οποίοι πήγαιναν στις τράπεζες -αν θυμάστε, η συμφωνία ήταν μεταξύ ΔΥΠΑ, Αναπτυξιακής και στο τέλος των τραπεζών- έλεγαν τα ζητήματα, αδυναμία εύρεσης διαμερίσματος, πολλές φορές ζητήματα στα παρακολουθήματα ή στην ακριβή εν τέλει αποτύπωση του διαμερίσματος, κάναμε νομοθετικές διατάξεις. Θυμάμαι, μάλιστα, κύριε Πρόεδρε, ότι ήταν από τις πρώτες παρεμβάσεις που έκανα ως νέα Υπουργός, με διατάξεις που είχαν να κάνουν με το μέγεθος του διαμερίσματος, τη συμπερίληψη των παρακολουθημάτων και λοιπές παρατηρήσεις από το πεδίο.

Από την άλλη, όμως, αυτή τη στιγμή δεν είμαστε σε θέση να ανακοινώσουμε παράταση του συγκεκριμένου προγράμματος. Το πρόγραμμα έληξε, όπως και ο προϋπολογισμός του αυτή τη στιγμή, αφού τον διπλασιάσαμε. Επίσης, αυτή τη στιγμή αυτό το οποίο μπορώ να σας πω είναι χαρακτηριστικά τα οποία έθεσαν την προϋπόθεση την ηλικιακή, από την προηγούμενη ηγεσία, μέχρι τα τριάντα εννέα, έτσι ώστε να καλύψουμε νεανικές ηλικίες. Χαίρομαι που θα θέλατε να βάλετε και τους άνω των σαράντα, θα με συμπεριλάμβανε ούτως ή άλλως αυτή η θετική πρόνοια, αλλά το λέω ρεαλιστικά και πραγματιστικά ότι έγινε μια εξαντλητική συζήτηση και την προηγούμενη περίοδο με την ηγεσία για να δουν τελικά τα ηλικιακά όρια.

Θέλω, όμως, να έχετε κάποια στοιχεία, τα οποία είναι πολύ σημαντικά και για τον δημόσιο διάλογο. Από την έναρξη του προγράμματος υποβλήθηκαν περίπου σαράντα χιλιάδες αιτήσεις. Οι είκοσι τρεις χιλιάδες εξακόσιες σαράντα έξι, πληρώντας τα στοιχεία της επιλεξιμότητας, έλαβαν οικονομική προέγκριση από τις συνεργαζόμενες τράπεζες και εννέα χιλιάδες πεντακόσιες εξήντα δύο προχώρησαν στο στάδιο της έγκρισης. Έχουν προσκομίσει, δηλαδή, το ακίνητο που τους ενδιαφέρει. Ξεκίνησε ο νομικός και τεχνικός έλεγχος του ακινήτου, δεσμεύοντας, όπως σας είπα, σχεδόν ολόκληρο τον προϋπολογισμό -γι’ αυτό και η προηγούμενη απάντηση που σας έδωσα- τα 750 εκατομμύρια ευρώ δηλαδή, της ΔΥΠΑ για το πρόγραμμα. Από τις ενταγμένες στο πρόγραμμα αιτήσεις έχουν προχωρήσει στο στάδιο της σύμβασης οι χίλιες διακόσιες σαράντα τέσσερις και έχουν αυτή τη στιγμή εκταμιευθεί ήδη περίπου οκτακόσια τριάντα δάνεια. Γιατί μένω σε αυτό; Γιατί για πρώτη φορά και με την παρέμβαση του κράτους έχουμε εκταμίευση –εννοώ με τη χρηματοδότηση- δανείου μέσα σε τέσσερις μήνες. Δείτε λίγο την αγορά. Δεν θα δείτε ποτέ τόσο γρήγορη ανταπόκριση.

Επίσης, για πρώτη φορά τα προφίλ των ζευγαριών τα οποία έχουν προσεγγίσει την τράπεζα και πήραν τελικά δάνειο θα έλεγα ότι είναι πολύ πιο διευρυμένα. Να σας δώσω μερικά στοιχεία και από αυτό. Έχουμε αυτή τη στιγμή τα εξής στοιχεία: Το 60% είναι νέα ζευγάρια και 88% δικαιούχοι με ετήσιο εισόδημα κάτω των 24.000 ευρώ. Λίγα πρώτα στοιχεία. Ξέρω ότι ουσιαστικά, στην ουσία του ερωτήματός σας, αν μπορέσει να διευρυνθεί, σας απάντησα ότι ήδη έχει εξαντληθεί ο προϋπολογισμός. Τελείωσαν οι αιτήσεις.

Από την άλλη, να σας πω και μια άλλη παράμετρο, η οποία είναι σημαντική. Ακόμη κι αν κάποιος αυτή τη στιγμή ερχόταν και έκανε μια παράταση του προγράμματος με μία γενναιόδωρη έγκριση καινούργιου χρήματος, το οποίο θα έπρεπε να πει και πού θα το βρει -εγώ τουλάχιστον πάντα θέλω να έχω σχέσεις εμπιστοσύνης και ειλικρίνειας-, δεν μπορείς στο ίδιο πρόγραμμα να αλλάζεις το ηλικιακό όριο. Γιατί αν σκεφτούμε τις δύο προηγούμενες φάσεις αιτήσεων, τον άλλο τον έχεις αποκλείσει. Έχεις βάλει δηλαδή, ήδη στην αρχή το ηλικιακό όριο στο τριάντα εννιά, άρα με το ίδιο πρόγραμμα το υφιστάμενο θα ήταν, θα έλεγα, και μια διαδικασία ανισότητας ή άνισης, τέλος πάντων, μεταχείρισης προς τους δικαιούχους, τις αιτούσες και τους αιτούντες.

Αυτά για αρχή. Θα ήθελα να σας πω και τα άλλα προγράμματα μετά. Με το χρόνο ήδη έχω κάνει κατάχρηση και συγγνώμη γι’ αυτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κυρία Υπουργέ, σας ευχαριστώ πολύ για την απάντηση.

Αν στα κριτήρια και στο να χρηματοδοτηθούν τα νέα ζευγάρια και οι νέοι άνθρωποι έμπαινε και η ανακαίνιση και η επισκευή σπιτιού, να είστε σίγουρη ότι θα ήταν πολύ περισσότερες οι αιτήσεις μας. Το ξέρετε αυτό καλύτερα από εμένα.

Από εκεί και πέρα θέλω να ξέρετε ότι υπάρχουν μέρη στην Ελλάδα που κρατάνε θερμοπύλες. Μένουν στον τόπο τους, αγαπούν τον τόπο τους και θέλουν να μείνουν εκεί για να ζήσουν τις οικογένειές τους. Αυτό που καταφέρνουμε αυτή τη στιγμή είναι να απομακρύνουμε τους Έλληνες.

Αυτό που ζητάω από εσάς και από την Κυβέρνησή σας είναι σε ένα νέο πρόγραμμα να βοηθηθούν οι νέοι άνθρωποι, οι οποίοι θα ζήσουν με αξιοπρέπεια οι ίδιοι και τα παιδιά τους. Ο μόνος τρόπος είναι να ξαναβγεί πρόγραμμα και να ενταχθούν οι ανακαινίσεις, γιατί ξέρετε πάρα πολύ καλά ότι τα σπίτια που είναι προς πώληση αυτή τη στιγμή, θέλουν και ανακαίνιση και γι’ αυτό τα περισσότερα είναι κλειστά και δεν ασχολείται κανένας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ.

Με σεβασμό στον χρόνο γιατί η αλήθεια είναι ότι προηγουμένως τον είχα υπερβεί κατά δυόμισι περίπου λεπτά, να σας ενημερώσω, κύριε Νικολαΐδη, ότι ούτως ή άλλως στο καινούργιο πλέγμα των μέτρων των οποίων όμως, αυτή τη στιγμή εκπονούμε και καταρτίζουμε για το δημογραφικό το οποίο θα θέσουμε όμως προς διαβούλευση με όλα τα κόμματα της ελληνικής Βουλής, είναι μια εθνική υπόθεση, θα ακούσουμε με πολύ μεγάλη χαρά και τις προτάσεις που έχουν και τα υπόλοιπα κόμματα να μας δώσουν και ως προς το στεγαστικό πέραν της εναρμόνισης επαγγελματικής και οικογενειακής ζωής, της μακροχρόνιας φροντίδας, κομμάτια πολύ βασικά δηλαδή, πυλώνες του δημογραφικού και με μεγάλη χαρά να μπορέσουμε ίσως να εξετάσουμε και λοιπά ζητήματα, χωρίς όμως να ξεχνάμε ότι αυτή τη στιγμή υπάρχουν και προγράμματα, τα οποία είναι και του Υπουργείου Περιβάλλοντος, με το «Εξοικονομώ-Ανακαινίζω» ή και επικείμενο πρόγραμμα σε συνεργασία με τη ΔΥΠΑ για «Ανακαινίζω-Νοικιάζω». Αυτό, δηλαδή, προσπαθούμε τώρα να βάλουμε σε σειρά, το οποίο θα έχει περίπου 40% επιχορήγηση μιας ανακαίνισης των 10.000 ευρώ. Προφανώς αφού έχουν αναρτηθεί τα ηλεκτρονικά τιμολόγια, να μπορείς να αποδείξεις ότι έχουν γίνει αυτού του είδους οι εργασίες και η δευτερογενής αξιοποίηση αυτού.

Έχετε δίκιο, εκατοντάδες χιλιάδες διαμερίσματα παραμένουν κλειστά. Και αυτό, βέβαια, έχει το αποτέλεσμα του και ως προς το κομμάτι της προσφοράς και της ζήτησης αλλά και των τιμών που βλέπουμε αυτή τη στιγμή ότι στα ενοίκια είναι αρκετά υψηλή. Άρα λαμβάνουμε υπ’ όψιν αυτό το οποίο λέτε και με χαρά να λάβουμε και εξειδικευμένες προτάσεις και στην κουβέντα η οποία ανοίγει στο επόμενο τετράμηνο για το δημογραφικό.

Μικρή σημείωση για το Κοινοβούλιο των λοιπών προγραμμάτων: πρόγραμμα «Στέγαση και Εργασία», είναι εδώ και ο κ. Σταμάτης, βραβεύτηκε για το συγκεκριμένο πρόγραμμα όταν ήταν Γενικός Γραμματέας στο Υπουργείο Εργασίας. Ένα πρόγραμμα το οποίο αυτή τη στιγμή καλύπτει δύο χρόνια τα ενοίκια, όπως επίσης και λειτουργικές ανάγκες ΔΕΚΟ για διαμερίσματα ατόμων που έχουν περισσότερη ανάγκη. Είναι 45% ενήλικοι άντρες, 27% ενήλικες γυναίκες, το 20% διέμενε στο δρόμο, 17% ήταν σε καθεστώς προσωρινής φιλοξενίας, 15% σε ξενώνα, 8% ήταν υπό έξωση, 6% σε ξενώνα γυναικών, 2% σε ξενώνα θεραπευτικού προγράμματος.

Επειδή έχουμε αντιληφθεί τα οφέλη αυτού του προγράμματος –ούτως ή άλλως και η κ. Φωτίου ήταν παλιά στο Υπουργείο, νομίζω και τότε το πρόγραμμα και με άλλη μορφή και την ίδια είχε ξεκινήσει πολύ σημαντική παρέμβαση-, θα αυξήσουμε και τον προϋπολογισμό του χρόνου κατά 5 εκατομμύρια, από τα 10 στα 15 εκατομμύρια, για να μπορέσουμε να προχωρήσουμε καλύτερα.

Έχουμε το πρόγραμμα «Κοινωνική Στέγαση για Ευάλωτες Ομάδες». Συνεργαζόμαστε για αρχή με τον Δήμο Αθηναίων και Θεσσαλονίκης. Με χαρά να συνεργαστούμε και με άλλους δήμους. Ανακαινίζουμε ουσιαστικά διαμερίσματα εβδομήντα στην Αθήνα, τριάντα στη Θεσσαλονίκη για να μπορούν να μείνουν και πάλι οι ευάλωτες ομάδες.

Και, βέβαια, έχουμε και το πρόγραμμα «ΚΑΛΥΨΗ», έτσι ώστε να μπορούν να αξιοποιηθούν τα διαμερίσματα τα οποία ήταν πριν στο πρόγραμμα «ΕΣΤΙΑ» και κάποιοι ιδιοκτήτες-ιδιοκτήτριες που θέλησαν να ενταχθούν και στο καινούργιο πρόγραμμα, δίνονται σε νοικοκυριά τα οποία εμπίπτουν στα κριτήρια.

Δεν λέω ότι καλύπτουμε το ζήτημα. Είναι μικρά προφανώς τα νούμερα, πολύ μεγάλη η ανάγκη. Λέω όμως ότι μετά από πολλά χρόνια η ελληνική πολιτεία έρχεται και κάνει παρεμβάσεις ουσιαστικές, θεραπευτικές προς ένα ζήτημα το οποίο -δεν θα ήθελα να πω ότι μας ξεπερνά όλους, θα ήταν μια παραδοχή ήττας- είναι σίγουρα μια πρόκληση για εμάς και νομίζω ότι μπορούμε να έχουμε μπροστά μας τα διαθέσιμα εργαλεία να το αντιμετωπίσουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ.

Θα συζητηθεί η ενδέκατη με αριθμό 231/13-10-2023 επίκαιρη ερώτηση δεύτερου κύκλου της Βουλευτού Β3’ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Θεανώς Φωτίου προς την Υπουργό Κοινωνικής Συνοχής και Οικογένειας, με θέμα: «Η Κυβέρνηση δεν αυξάνει τα σχολικά γεύματα τέσσερα χρόνια τώρα, παρά την ακρίβεια και τη φτωχοποίηση των νοικοκυριών, ενώ δεν τα χορηγεί άμεσα ούτε καν στις πλημμυροπαθείς περιοχές της Θεσσαλίας».

Κυρία Φωτίου, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, ξέρετε ότι με τα σχολικά γεύματα έχω μια ιδιαίτερη ενασχόληση και ας πούμε και ευαισθησία, γιατί το 2016 τα κάναμε εμείς, όταν ήμουν στο Υπουργείο Εργασίας. Ξεκινήσαμε με 40.000 γεύματα, στην πραγματικότητα, στο Πέραμα, αλλά είχαμε πολλαπλούς φιλόδοξους στόχους από την πρώτη στιγμή. Δηλαδή, δεν ήταν μόνο κατά της παιδικής φτώχειας αλλά ήταν και κατά της παιδικής παχυσαρκίας, που είχαμε δει ότι είμαστε από τους πρώτους στην Ευρώπη. Επομένως, ήταν μεσογειακή διατροφή υποχρεωτικά. Τρίτον, ήταν υπέρ της γυναίκας, της μητέρας, η οποία ξέφευγε πια από την ανάγκη να ετοιμάζει αυτή κάθε μέρα το γεύμα του παιδιού της. Και τέταρτον, ήταν κατά του μπούλινγκ που τότε είχε αρχίσει να αναπτύσσεται.

Ο στόχος μας ήταν ότι το 2023 - 2024 θα καταφέρναμε να δώσουμε πλέον για όλα τα παιδιά, δηλαδή σε 650.000 παιδιά. Είχαμε φτάσει στις 185.000 παιδιά τη μέρα. Θα φτάναμε, λοιπόν, στις 650 χιλιάδες παιδιά και για τα δημοτικά και για τα νηπιαγωγεία. Κόστος, 253 εκατομμύρια επιπλέον.

Εσείς έρχεστε ως Κυβέρνηση. Στην αρχή τα λέγατε συσσίτια. Σιγά-σιγά όμως, δυστυχώς, πέφτετε πάνω στην πανδημία. Αρχίζει αυτή η ιστορία, λοιπόν, να πηγαίνει πίσω. Όταν ξαφνικά κάνετε το 2021 έναν διαγωνισμό, τον κάνετε για δύο χρόνια με προέκταση τρίτου. Έχετε κάνει μια μικρή αύξηση στα σχολικά γεύματα. Έχετε φτάσει 100 εκατομμύρια. Εμείς σας τα παραδώσαμε 80 εκατομμύρια τα σχολικά γεύματα τον χρόνο. Ωραία. Στη συνέχεια η ακρίβεια, η φτωχοποίηση του ελληνικού λαού, τα προβλήματα τα τεράστια επανέρχονται, όπως και ο πληθωρισμός, οπότε τα σχολικά γεύματα γίνονται πια απαραίτητα παρά ποτέ.

Οι πληγείσες οικογένειες της Θεσσαλίας ξέρετε ότι θα μπορούσαν να βοηθηθούν πολύ σημαντικά αν διανέμονταν σχολικά γεύματα σε όλα τα παιδιά του νηπιαγωγείου και του δημοτικού, με μια απλή επέκταση των παροχών. Έχουμε τους παρόχους αυτή τη στιγμή, δεν περιμένουμε να τους προκηρύξουμε ξανά. Τους έχετε και γι’ αυτό δεν εξηγείται και γιατί καθυστερείτε. Μπορούσατε αφού έχετε τους παρόχους να αρχίσετε κατευθείαν και γιατί έχουμε σχετικά αιτήματα γονέων, δημάρχων που έχουν κατατεθεί.

Αυτά τα δύο που σας ρωτάω είναι αν θα μεσολαβήσετε στην Κυβέρνηση για να γίνουν για όλα τα παιδιά δημοτικού και νηπιαγωγείου, 650.000 παιδιά ημερησίως τα σχολικά γεύματα σε όλη την Ελλάδα με κόστος επιπλέον 253 εκατομμύρια. Δεν νομίζω ότι είναι κάτι το φοβερό. Και το δεύτερο που σας ρωτώ -γιατί μετά θα σας πω και πιο αναλυτικά τα νούμερα για τη Θεσσαλία- είναι εάν πραγματικά μπορείτε –εγώ λέω ότι μπορείτε, γιατί θα φανεί από τα νούμερα- να τα δώσετε σε όλα τα παιδιά του δημοτικού και νηπιαγωγείου της Θεσσαλίας.

Ευχαριστώ, κυρία Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία Φωτίου, ερώτηση σημαντική. Πράγματι είναι μια κουβέντα η οποία και στη Θεσσαλία έχει ξεκινήσει εδώ και καιρό αλλά και στο σύνολο της Ελλάδος με σαφή απάντηση η οποία πρέπει να δοθεί στους πολίτες που αυτή τη στιγμή παρακολουθούν. Και η σαφής απάντηση έχει να κάνει προφανώς και με ιστορικά στοιχεία, αλλά και τα τωρινά στοιχεία, ανελαστικά και μη, για την υλοποίηση του προγράμματος τα οποία σε εσάς κυρίως και με τον σεβασμό που σας τρέφω δεν χρειάζεται καν να το εξηγήσω, γιατί ξεκινήσατε το πρόγραμμα. Ξέρετε πολύ καλά και τους περιορισμούς του προγράμματος και τις δυνατότητες του προγράμματος.

Και, μάλιστα, επαναλαμβάνω, ξεκίνησε υπό τη δική σας ηγεσία. Το επαναλαμβάνω γιατί η θέση πρέπει να είναι συγκεκριμένη και αν υπάρχει οποιαδήποτε αμφιβολία να γίνει άρση αυτής. Βασική στόχευση προφανώς και είναι πάντα να μπορέσεις να καλύψεις το μεγαλύτερο δυνατό ποσοστό πληθυσμού στη χώρα και όποιος και να το έλεγε τουλάχιστον θα θέλει να γίνει αρεστός, αν μη τι άλλο, όμως, θέλει να έχει –επαναλαμβάνω- αυτή τη σχέση ειλικρίνειας με τον κόσμο.

Αυτό το λέω γιατί η επέκταση του προγράμματος ούτως ή άλλως γίνεται σε μεγάλο βαθμό. Και γίνεται γιατί κάθε χρόνο εντάσσονται καινούργιες σχολικές μονάδες, όχι στο πλαίσιο που βάλατε τώρα αλλά στο σύνολο του πληθυσμού. Γιατί και αυτά τα 253 εκατομμύρια, ξέρετε πάρα πολύ καλά ότι δεν βρίσκονται έτσι απλά.

Και το ξέρετε, γιατί και η ίδια δεν μπορέσατε να τα βάλετε. Μπορέσατε να βάλετε όλα τα σχολεία; Δεν ήσασταναρμόδιαστο Υπουργείο Παιδείας -και το λέω αυτό γιατί είναι ένα πρόγραμμα που πρέπει να το ξέρει ο κόσμος- αλλά ήταν σε συνεργασία με το Υπουργείο Παιδείας. Δεν προτείνετε εσείς τα σχολεία, οι πρωτοβάθμιες έρχονται να τα προτείνουν. Όμως, ξέρετε πολύ καλά ότι πρόκειται για την πρωτοβάθμια και συγκεκριμένα για το δημοτικό, όχι για το νηπιαγωγείο. Και ξέρετε ότι αυτό δεν αλλάζει εν μια νυκτί, ακόμα κι αν κάποιος το επιθυμούσε. Άρα, η πρώτη ερώτηση απαντάται σε αυτό.

Και δεύτερον, επειδή είναι ένα πρόγραμμα στο οποίο πρέπει να κινούμαστε με συγκεκριμένο πλαίσιο σε διαγωνισμό, αλλά και πάντα σε κοινή απόφαση με το Υπουργείο Παιδείας, έχει και τους ανελαστικούς όρους.

Άρα για αρχή αφήνω στην άκρη το κομμάτι της άσκησης κριτικής για την οριζόντια εφαρμογή, γιατί είναι μια κριτική την οποία πάντα επιζητώ και τη θεωρώ πολύ σημαντική. Μας δίνει προφανώς τη δυνατότητα να μιλήσουμε για ιδέες, για παραμέτρους και προτάσεις με τις οποίες μπορούμε να γινόμαστε κι εμείς καλύτεροι. Από την άλλη, όμως, όταν ασκείται και από έναν άνθρωπο ο οποίος έχει θητεύσει στο συγκεκριμένο Υπουργείο, έχει εισηγηθεί το πρόγραμμα και ξέρει τι μπορεί και τι δεν μπορεί να γίνει με το πρόγραμμα, εντάξει το αφήνω στη δημόσια αξιολόγηση.

Αυτό, λοιπόν, το οποίο κάναμε από το 2018 και μετά, το 2019 συγκεκριμένα, είναι το εξής: Και να θυμίσω ότι η περίοδος 2018 - 2019 ήταν η καλύτερη χρονιά επί της διακυβέρνησής σας βάσει αριθμών. Συμμετείχαν χίλιες πενήντα οκτώ σχολικές μονάδες και διανέμονταν εκατόν πενήντα τρεις χιλιάδες διακόσια σαράντα τέσσερα σχολικά γεύματα. Την περσινή χρονιά, το 2022 - 2023, συμμετείχαν χίλια εξακόσια είκοσι εννέα δημοτικά σχολεία διανέμοντας καθημερινά διακόσιες δεκαεπτά χιλιάδες διακόσια εξήντα επτά γεύματα. Δείτε, λοιπόν, τη διαφορά η οποία είναι πολύ σημαντική και είναι, βέβαια, τα περισσότερα που έχουν συμμετάσχει ποτέ.

Σύμφωνα με το Υπουργείο Παιδείας, αυτό αφορά περισσότερους από διακόσιες είκοσι χιλιάδες ωφελούμενους μαθητές που είναι περίπου το 41% των μαθητών της πρωτοβάθμιας στο δημοτικό, επαναλαμβάνω.

Ας μιλήσουμε και για προϋπολογισμούς. Είναι σημαντικό. Το 2018, δεν είναι σαράντα εκατομμύρια όπως έχουν γράψει γιατί προσθέσατε και άλλα δεκατεσσεράμισι εκατομμύρια. Άρα, το 2018 ήταν πενήντα τέσσερα εκατομμύρια αυτά που δώσατε, για να είμαι συγκεκριμένη και να μη σας αδικήσω στον αριθμό. Το 2019, ήταν 89.793.517. Το 2020, ήταν 73.400.000. Το 2021, ήταν 89.000.000. Το 2022, ήταν 92.000.000. Το 2023, ήταν 102.000.000. Το αναφέρατε και πριν. Ας δούμε λίγο την αύξηση από το 2018 όταν ήταν περίπου 50.000.000 και τώρα είναι 102.000.000. Δηλώνει και την πρόθεση, δηλώνει και την προσήλωση αλλά και το γεγονός ότι, ουσιαστικά, εξαντλούμε τα περιθώρια για να μπορούμε να βοηθήσουμε σε αυτό το κομμάτι.

Επειδή έχω πολλά να πω ακόμη, θα περιμένω τη δευτερολογία μου και θα επανέλθω, για να μην κάνω κατάχρηση του χρόνου όπως πριν.

**ΠΡΟΕΔΡΕΥΩΝ (Αθανάσιος Μπούρας):** Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Ζαχαράκη, μπλέξατε πότε προκηρύσσεται ένας διαγωνισμός, με το ποια κυβέρνηση είναι. Όταν εμείς προκηρύξαμε εκατόν ογδόντα πέντε χιλιάδες γεύματα με ογδόντα πέντε εκατομμύρια, αν θυμάμαι καλά, ήταν το 2019. Δεν ήσασταν εσείς κυβέρνηση. Ήμασταν εμείς κυβέρνηση.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Το συνέκρινα, κυρία Φωτίου. Δεν είπα ότι ήμασταν κυβέρνηση.

**ΘΕΑΝΩ ΦΩΤΙΟΥ:** Άρα, δεν είπα τίποτα διαφορετικό απ’ αυτό που λέτε. Άρα, εμείς το φτάσαμε από σαράντα χιλιάδες, που το ξεκινήσαμε, στις ογδόντα πέντε χιλιάδες την ημέρα, και αυτό κόστιζε εκατόν ογδόντα πέντε εκατομμύρια. Εσείς, μέσα σε τέσσερα χρόνια, πού το έχετε φτάσει; Στα εκατό εκατομμύρια. Για να εξηγήσουμε αμέσως και απλά ποια είναι η διαφορά. Δηλαδή σε εποχές ευημερίας, σε εποχές όπου δεν υπήρχε πλαφόν, εσείς το κρατήσετε μόνο με είκοσι εκατομμύρια.

Κυρία Ζαχαράκη, τα νούμερα, δυστυχώς, δεν μπορούμε να τα κρύψουμε.

Επίσης, είχαμε δώσει στο Γεωπονικό Πανεπιστήμιο να κάνει μια έρευνα το 2018 - 2019. Και τι έκανε σε αυτή την έρευνα; Είδε στα σχολεία που είχαμε πάει τι συνέβη με τα παιδιά:

Πρώτον, είχαν βελτιώσει τις επιδόσεις τους. Φυσικό, γιατί «νηστικό αρκούδι δεν χορεύει». Δεύτερον, είχαν βελτιώσει τις σχέσεις τους, δηλαδή το μπούλινγκ. Επειδή έτρωγαν όλα μαζί είχαν αποκτήσει άλλους δεσμούς. Τρίτον, οι γυναίκες μας ευγνωμονούν. Μας έλεγαν: «Αφαιρέσατε από πάνω μου το άγχος τι να φάει το παιδί μου καθημερινά». Και τέταρτον και τελευταίο, μας έλεγαν οι μάνες: «Πώς τρώει όλα αυτά τα μεσογειακά που πριν δεν έτρωγε με τίποτα το παιδί μου;» Δηλαδή έτρωγε αρακά, σπανάκι, το ένα και το άλλο που δεν τα έτρωγε στο σπίτι. Άρα, τα σχολικά γεύματα είναι ένας κορυφαίος θεσμός.

Όταν εμείς λέγαμε ότι θα δώσουμε σε εξακόσιες πενήντα χιλιάδες παιδιά -Δεν θέλετε να βάλω τα νηπιαγωγεία; Να μην τα βάλω, να βάλω μόνο τα δημοτικά- θα στοίχιζε διακόσια εκατομμύρια παραπάνω. Λοιπόν; Δεν μπορεί η φοβερή Κυβέρνηση που πήρε και την επενδυτική βαθμίδα να δώσει διακόσια εκατομμύρια παραπάνω τον χρόνο;

Κυρία Ζαχαράκη, να σας πω και κάτι ακόμη. Να ξέρετε ένα πράγμα, ένα θέμα που έχουμε αυτή τη στιγμή είναι πώς είναι τα σχολεία στη Θεσσαλία.

Κυρία Ζαχαράκη, αυτή τη στιγμή στη Θεσσαλία, και της Μαγνησίας συμπεριλαμβανομένης, τα παιδιά είναι πενήντα μία χιλιάδες. Έχω βάλει μέσα και το νηπιαγωγείο, να το βγάλω αφού δεν θέλετε, άρα είναι σαράντα χιλιάδες παιδιά. Σε πόσα δίνετε; Σε δώδεκα χιλιάδες παιδιά. Ποια είναι η διαφορά; Επιπλέον, δηλαδή, τι θα δίνατε τώρα αν δίνατε και στα σαράντα χιλιάδες παιδιά; Θα δίνατε έντεκα εκατομμύρια. Είναι τόσο φοβερό για την Κυβέρνηση της επενδυτικής βαθμίδας να δώσει έντεκα εκατομμύρια για να πάρουν όλα τα παιδιά της Θεσσαλίας επιπλέον σχολικά γεύματα;

Είστε νέα Υπουργός. Νομίζω ότι αν αυτά τα προτείνετε στο Υπουργικό Συμβούλιο δεν μπορεί να έχετε άρνηση, διότι τα μεγέθη είναι εξαιρετικά μικρά και το όφελος -της Κυβέρνησής σας, όχι της δικιάς μου- θα είναι τεραστίων διαστάσεων. Θα σας ευγνωμονούν μάνες και παιδιά και σχολικά κτήρια.

Σ’ αυτό θα ήθελα να μου απαντήσετε: Θα το παλέψετε; Μην παλέψετε τις εξακόσιες πενήντα χιλιάδες γεύματα, παλέψτε μόνο για τα δημοτικά. Και μην παλέψετε για όλη την Ελλάδα, παλέψτε μόνο για τη Θεσσαλία. Είναι έντεκα εκατομμύρια. Είναι τόσο φοβερό αυτό που σας ζητάω; Και το λέω γιατί είστε νέα Υπουργός και νομίζω ότι μπορείτε να πιστωθείτε κι εσείς. Μη νομίζετε ότι εγώ ξεκίνησα τα σχολικά γεύματα αβρόχοις ποσίν. Έκανα μεγάλο αγώνα για να βρω για τα πρώτα σαράντα χιλιάδες.

Μου τα χάρισε η Εθνική Τράπεζα, κύριε Πρόεδρε. Δεν υπήρχαν λεφτά στο κράτος για να μου δώσουν τότε.

Άρα, σας καλώ τώρα, που είμαστε σε καλύτερη κατάσταση, να το κάνετε.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρία Υπουργέ, περιμένετε να κάνω μια ανακοίνωση και στη συνέχεια θα πάρετε τον λόγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις συνοδοί καθηγητές από το Γενικό Λύκειο Σκάλας Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Όπως σας ενημέρωσαν οι καλοί μας συνεργάτες εδώ στη Βουλή, πριν από λίγο όταν πρωτομπήκατε εδώ, σήμερα παρακολουθείτε μία διαδικασία που λέγεται -και σας την είπαν- κοινοβουλευτικός έλεγχος. Ο Βουλευτής ερωτά και ο Υπουργός απαντά, γι’ αυτό βλέπετε και πολύ λίγα πρόσωπα μέσα στην Ολομέλεια της Βουλής.

Κυρία Υπουργέ, τώρα μια και είστε και του χώρου της εκπαίδευσης να σας ακούσουν και οι καλοί μας μαθητές.

Ορίστε, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε. Να καλωσορίσουμε και τα παιδιά. Να είναι καλά και καλή πρόοδο!

Τώρα θα πρέπει να επικαλεστώ παλιές δηλώσεις. Δεν θα το έκανα. Η αλήθεια είναι ότι -θα σας πω τι γίνεται, δεν ήταν μόνο δική σας, ήταν και του κ. Σταθάκη- επειδή κάθε φορά μπορεί να έρθω και να πω κάτι, το οποίο μετά -και καλά θα γίνει- από κάποιο καιρό όποιος στέκεται εδώ πέρα θα το χρησιμοποιήσει. Όποιος Βουλευτής έρθει εδώ θα το χρησιμοποιήσει και πολύ καλά θα κάνει. Γι’ αυτό πάντα -και θα το δείτε και στις επόμενες επίκαιρες ερωτήσεις- εδώ θα είμαι να απαντώ σε οτιδήποτε χρειάζεται, να διευκρινίσω. Δεν θα λέω πράγματα που ούτε έχω αυτή τη στιγμή την οικονομική δυνατότητα ούτε τη διαγωνιστική ευκαιρία -και το ξέρετε πάρα πολύ καλά- ούτε αυτή τη στιγμή και τον προγραμματισμό να γίνει. Άρα σε οτιδήποτε ειπωθεί από εδώ, θα είναι αυτά, για τα οποία έχω στοιχεία και δεν πρόκειται ποτέ να πω κάτι, αν θέλετε, μεγαλύτερο από αυτό που μπορώ.

Ακούσαμε, λοιπόν, το 2017 -αν δεν κάνω λάθος το είχε πει ο κ. Σταθάκης- στις 11 Απριλίου το 2017 ότι είχατε σαν στόχο για το 2020, που θα είχατε φέρει την ανάπτυξη, την επέκταση των σχολικών γευμάτων, με στόχο να καλυφθεί το 50% του μαθητικού πληθυσμού.

Η ίδια, λοιπόν, η κυβέρνηση έθετε τότε, το 2017, ως στοχοθεσία τριετίας με την ανάπτυξη, η οποία θα ερχόταν να καλυφθεί ακόμα και τότε, κύριε Βουλευτά, το 50%, το μισό του μαθητικού πληθυσμού, στις 8 Ιουνίου το 2017.

Το 2019, πεντακόσιες χιλιάδες παιδιά, δηλαδή ο μισός πληθυσμός, θα παίρνει σχολικά γεύματα. Αυτό στις 10 Ιουλίου του 2018. Σήμερα είναι πεντακόσιες χιλιάδες.

Το 2019 - 2020, όλα τα δημοτικά θα έχουν σχολικά γεύματα.

Στις 11 Σεπτεμβρίου του 2018: Από 1η Οκτωβρίου θα δίνονται σχολικά γεύματα σε εννιακόσια εξήντα τρία σχολεία, με στόχο να τα δώσουμε σε όλα τα παιδιά. Στις 9 Μαΐου του 2019: Το 2022 θα είναι εξακόσιες χιλιάδες σχολικά γεύματα σε όλα τα σχολεία της χώρας.

Ούτε το 2019 φτάσαμε στα πεντακόσιες χιλιάδες παιδιά! Εγώ το λέω για τη λογοδοσία και για τη συνέπεια λόγων και πράξεων.

**ΘΕΑΝΩ ΦΩΤΙΟΥ:** Δεν είπα εγώ πεντακόσιες χιλιάδες, ποτέ! Επικαλείστε τον κ. Σταθάκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Όχι, το είπατε κι εσείς αμέσως μετά. Οι υπόλοιπες ήταν δικές σας. Η πρώτη ήταν του κ. Σταθάκη.

**ΘΕΑΝΩ ΦΩΤΙΟΥ:** Εγώ έλεγα το επόμενο έτος.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Το λέω, γιατί αυτά έχουν καταγραφεί.

Το 2019, λοιπόν, ούτε φτάσατε τα πεντακόσιες χιλιάδες. Δίνατε εκατόν πενήντα τρεις χιλιάδες, καθημερινά.

Βέβαια, επειδή μιλάμε και για τη διανομή -και για καθυστερημένη διανομή- να σας πω λίγο, ότι φέτος ξεκίνησε από τις 11 Οκτωβρίου, νωρίτερα από ποτέ! Παρακαλώ, καταγράψτε το και ελέγξτε το όλοι όσοι είστε εδώ. Νωρίτερα από ποτέ! Ενώ, το 2017 - 2018 ξεκίνησε 18 Δεκεμβρίου, πρώτη χρονιά προφανώς με δυσκολία. Το 2018 - 2019 στις 5 Νοεμβρίου και όχι 1η Οκτωβρίου. Και σίγουρα αυτό το οποίο καταγράφω εδώ, γιατί ξέρετε πολύ καλά ότι δεν πηγαίνουν αυτόματα τα σχολικά γεύματα, κάνουν δηλώσεις οι γονείς, υπάρχει συγκρότηση των επιτροπών, άρα, δεν μπορεί να γίνει στην αρχή ακριβώς της χρονιάς, έγινε στις 11 Οκτωβρίου, το συντομότερο που είχε γίνει ποτέ η αρχή της διανομής των γευμάτων.

Εμείς θα συνεχίσουμε να στοχεύουμε, λοιπόν, σε αυτό το κομμάτι και βεβαίως, οτιδήποτε άλλο έχουμε να ανακοινώσουμε, θα το κάνουμε με επίσημο τρόπο. Θα εξαντλήσουμε όλα τα περιθώρια πάντα, όπως το κάνουμε. Και βέβαια, θα αυξήσουμε και την επόμενη χρονιά -όσο μπορούμε- τα σχολικά γεύματα, σε μία πληθωριστική προφανώς κανονικότητα, γιατί όλο αυτό επηρεάζει και τις υπόλοιπες διαδικασίες και βέβαια με ανελαστικούς χρόνους, που εσείς η ίδια ξέρετε, ότι μέσα σε ένα διαγωνισμό δεν μπορείς εύκολα ούτε να αλλάξεις τους όρους του διαγωνισμού, αλλά ούτε και τους χρόνους μέσα στους οποίους, ούτως ή άλλως κάτι μπορεί να επιτελείται.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υπουργέ.

Συνεχίζουμε με την πρώτη με αριθμό 217/6-10-2023 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας. της Νέας Δημοκρατίας κ. Χρήστου Μπουκώρου προς την Υπουργό Κοινωνικής Συνοχής και Οικογένειας**,** με θέμα: «Αδήριτη ανάγκη η άμεση παροχή δωρεάν σχολικών γευμάτων στη Μαγνησία».

Είναι παραπλήσιο το θέμα.

Ορίστε, κύριε Μπουκώρο, έχετε τον λόγο για την πρωτολογία σας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κυρία Υπουργέ, χαίρομαι που δηλώσατε ευθέως, απαντώντας στην προηγούμενη ερώτηση, ότι είστε στη λογική επέκτασης των σχολικών γευμάτων και πραγματικά βλέπω ότι με αριθμούς αυτό το αποδείξατε.

Τα σχολικά γεύματα κατά την άποψή μου δεν έχουν μόνο οικονομική διάσταση, έχουν διάσταση και διατροφική για την ορθή διατροφή των παιδιών των μαθητών των δημοτικών, έχουν διάσταση και κοινωνική εφόσον τα παιδιά μέσα από ένα γεύμα κοινωνικοποιούνται περαιτέρω πέραν των ωρών διδασκαλίας και των διαλειμμάτων.

Στη Μαγνησία, όμως, είναι όλως ιδιαιτέρως το πρόβλημα οξυμένο, κυρία Υπουργέ. Τι θέλω να πω; Δεν είναι μόνο οι φετινές καταστροφές από τις πλημμύρες που σε ολόκληρη τη Μαγνησία και στο Βόλο δημιούργησαν μεγάλα προβλήματα και αφήνουν τεράστιο οικονομικό αποτύπωμα στην περιοχή μου. Και πέρυσι ολόκληρη τη χρονιά εξαιτίας προβλημάτων στον διαγωνισμό παρήλθε ολόκληρο το σχολικό έτος και κανένα σχολείο, κανένας μαθητής της Μαγνησίας δεν έλαβε πέρυσι κανένα γεύμα. Ήρθε, λοιπόν, και η πλημμύρα στην αρχή του σχολικού έτους φέτος, πριν καν ανοίξουν τα σχολεία, να επιδεινώσει έτι περαιτέρω την κατάσταση.

Νομίζω ότι η πολιτεία και εσείς προσωπικά τούτη την ώρα ξεπερνώντας ακόμα και τις δυνατότητες τις οικονομικές που έχει το Υπουργείο σας, ξύνοντας ακόμα και τον πάτο του βαρελιού που λέγεται «προϋπολογισμός» να δώσουμε οριζοντίως τώρα που είναι αρχή της σχολικής χρονιάς σχολικά γεύματα σε όλους τους μαθητές της Μαγνησίας. Επαναλαμβάνω. Δεν ένιωσαν αυτή την οικονομική ανακούφιση ούτε καν οι οικογένειες που το είχαν ανάγκη πέρυσι. Δημιουργήθηκε μεγάλος θόρυβος στη Μαγνησία πρέπει να σας πω. Ήρθε και φέτος μια πλημμύρα που δεν έχει αφήσει το αποτύπωμά της μόνο στις πλημμυροπαθείς οικογένειες, αλλά σε ολόκληρη την τοπική οικονομία. Δηλαδή, υπάρχουν επιχειρήσεις που υπολειτουργούν, του τουρισμού, της εστίασης, βιοτεχνίες ακόμη αυτή την ώρα. Και νομίζω ότι θα ήταν μια πολύ καλή κίνηση από το Υπουργείο και από την Κυβέρνηση συνολικά στη Μαγνησία φέτος να δοθούν συνολικά σχολικά γεύματα σε όλους τους μαθητές των δημοτικών σχολείων.

Θα ήθελα να μου πείτε τι γεύματα δίνονται αυτή την ώρα που μιλάμε και ποιος είναι ο άμεσος προγραμματισμός σας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Επειδή σήμερα έχουμε δύο φορές την ίδια απάντηση, προφανώς κάποιοι που παρακολουθούν θα ακούσουν δύο φορές μερικά στοιχεία. Δεν πειράζει, θα επικεντρωθούν περισσότερο έτσι στο σύνολο και στα στοιχεία.

Κατανοούμε τις ανάγκες και πράγματι ξέρετε, κύριε Μπουκώρο, ότι με μεγάλο σεβασμό έχουμε σταθεί και απέναντι στην περιοχή πάντα με τη συνεργασία με τους Βουλευτές και πάντα με τους τοπικούς φορείς, γιατί μας υπέδειξαν και τα ζητήματα τα οποία έχουν προκύψει.

Επαναλαμβάνω το γενικό σχόλιο για να έχουμε τους αριθμούς ξανά. Περισσότερα από ποτέ σχολεία, περισσότεροι από ποτέ μαθητές, τα χίλια εξακόσια πενήντα οκτώ δημοτικά, τα διακόσια δεκαεπτά χιλιάδες διακόσια εξήντα επτά γεύματα, το 41% περίπου καλυμμένων των μαθητών στα δημοτικά και η διανομή η οποία ξεκίνησε, κύριε Βουλευτά, νωρίτερα από ποτέ.

Αυτό το καταγράφω, γιατί πράγματι στα ζητήματα με τον διαγωνισμό, ο οποίος έγινε διετής και ουσιαστικά ασκήθηκε το δικαίωμα προαίρεσης για έναν χρόνο, φαίνεται ότι επιλύονται θέματα, τα οποία οφείλει το κράτος απέναντι στους ωφελούμενους να είναι πάντα πολύ πιο συνεπές. Βλέπω, λοιπόν, ότι θα υπάρχει καλύτερη ροή, γιατί ουσιαστικά μπόρεσαν έτσι να ξεπεράσουν και τα ζητήματα διαγωνισμών. Ταλάνισαν, πρέπει να σας πω, γιατί το παρακολουθούσα από το Υπουργείο Παιδείας τότε, αρκετές περιοχές και στο παρελθόν. Νομίζω ότι ήταν σωστή η κατεύθυνση που πήρε το Υπουργείο, η προηγούμενη πολιτική ηγεσία πριν από τρία χρόνια και έκανε τελικά ένα διαγωνισμό που μπορεί τουλάχιστον να καλύπτει τη διετία και πλέον και την τριετία.

Έχει αυξηθεί σημαντικά ο προϋπολογισμός. Στη Θεσσαλία καλύπτει με το πρόγραμμα εκατόν τρεις σχολικές μονάδες, 36% του συνολικού πληθυσμού. Στη Μαγνησία θα είναι τα γεύματα τρεις χιλιάδες τριακόσια είκοσι πέντε. Ο προϋπολογισμός θα ξεπεράσει το 1,8 εκατομμύριο ευρώ με τις εταιρείες, οι οποίες ούτως ή άλλως έχουν αναλάβουν το κομμάτι της προμήθειας.

Γνωρίζετε πολύ καλά ότι επειδή και αφουγκραζόμαστε τις ανάγκες και προσπαθούμε να κάνουμε κάτι για αυτό, προσπαθούμε να εξαντλήσουμε τα περιθώρια για να καλύψουμε περιοχές και σχολεία, τα οποία αυτή τη στιγμή είναι στις πληγείσες περιοχές. Δεν είμαστε ακόμα σε φάση να το ανακοινώσουμε.

Επίσης, υπάρχει και ένα άλλο τεχνικό ζήτημα, για το οποίο θέλουμε να ξέρετε ακριβώς τι συμβαίνει. Αν τώρα ξεκινούσε διαγωνισμός, έστω και με διαδικασία πολύ πιο εσπευσμένη, θα κάνει τέσσερις μήνες -και το ξέρετε πολύ καλά- για να μπορέσει να φτάσει στον τελικό ωφελούμενο.

Το λέω, γιατί υπάρχει ένα τεχνικό ζήτημα, όχι μόνο στο κομμάτι των οικονομικών στοιχείων -όπου έχω ακριβώς στα σχολεία τα οποία δεν χρειαζόντουσαν- υπάρχει και ζήτημα ως προς τον χρόνο που, εν τέλει, μπορεί να γίνει αυτό. Δεν μπορείς να πας, δηλαδή, σε αυτόν που έχει ήδη το διαγωνισμό και να του πεις «δώσε περισσότερα γεύματα».

Όπως, επίσης, ξέρετε πολύ καλά -το ξέρει η κ. Φωτίου, γιατί ξέρει τη διαδικασία- είναι σε δήμους που καλύπτεις τις ανάγκες. Εδώ υπάρχουν δήμοι, ειδικά στην περιφέρεια σας, οι οποίοι έχουν πληγεί πάρα πολύ, στο νότιο Πήλιο παραδείγματος χάριν. Είναι εντελώς διαφορετικό …

**ΧΡΗΣΤΟΣ ΜΠΟΥΚΩΡΟΣ:** Και στο ανατολικό και στο βόρειο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Και στο ανατολικό. Το σύνολο σας λέω, έβλεπα λίγο τα στοιχεία.

Άρα δεν είναι ότι πας με μια διαδικασία προσέγγισης, λες στον προμηθευτή ότι μπορεί να δώσει και σε μια άλλη περιοχή. Είναι εντελώς άλλη διαδικασία που πρέπει να γίνει, πάλι διαγωνιστική, διαφορετική και πιο εσπευσμένη και βιαστική. Και πάλι, όμως, να ξέρετε ότι σε συνεργασία που είχαμε με τον ΟΠΕΚΑ και με τον διοικητή και την υποδιοικήτρια, με διαβεβαίωσαν ότι αυτό δεν είναι κάτι, ούτως ή άλλως, πάρα πολύ σύντομο και δεν είναι κάτι πάρα πολύ εύκολο. Το λέω, γιατί ο κόσμος έχει τώρα ανάγκες και ήδη έχει εκδοθεί και κοινή υπουργική απόφαση με τα σχολεία τα οποία αναφέρει μέσα, τα οποία παίρνουν τα σχολικά γεύματα. Έχει μπει, δηλαδή, αυτή η ροή της πληροφορίας. Δυστυχώς, συνέβη αυτή η τραγική καταστροφή, σε χρόνο που, αν μη τι άλλο, και διαδικαστικά και γραφειοκρατικά, δεν έχεις τρομερά περιθώρια.

Σας το λέω, μετά λόγου γνώσεως, αυτό που σας λέω για τον χρόνο και δεν θα χρησιμοποιούσα στην ελληνική Βουλή ένα στοιχείο, το οποίο δεν θα ήταν πλήρως τσεκαρισμένο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μπουκώρο, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Κυρία Υπουργέ, γνωρίζω και την ευαισθησία σας για τα σχολικά γεύματα και την αγάπη σας για τη Μαγνησία, την οποία τακτικότατα επισκέπτεστε, αλλά θέλω να εκφράσω τη διαφωνία μου εδώ. Σε τέτοιες περιπτώσεις ξεπερνάμε και τους διαγωνισμούς και τα χρονοδιαγράμματα και τις ημερομηνίες που συνέβησαν τα γεγονότα και έχει αποδείξει η Κυβέρνησή μας ότι έκτακτες καταστάσεις τις αντιμετωπίζει με τρόπο άρτιο και επαρκή.

Και εδώ μιλάμε για μια περιοχή, η οποία επλήγη και η καταστροφή άφησε τεράστιο οικονομικό αποτύπωμα πίσω. Δεν θέλω να σκέφτομαι εγώ ως Βουλευτής Μαγνησίας ότι θα υπάρξουν οικογένειες που θα δυσκολευτούν να ταΐσουν τα παιδιά τους τον επερχόμενο χειμώνα και θα σας παρακαλέσω να αλλάξουμε τις διαδικασίες, ειδικά για τη Μαγνησία. Ακόμα και με συμπληρωματικές αναθέσεις, με όποιο νομοθετικό τρόπο κρίνετε εσείς και η Κυβέρνηση συνολικά. Οι τρεισήμισι χιλιάδες μαθητές που σιτίζονται στη Μαγνησία είναι πολύ μικρός αριθμός.

Αυτή την ώρα σας λέω ότι έχουν πληγεί: Δήμος Βόλου, ένα τεράστιο πολεοδομικό συγκρότημα, ολόκληρες συνοικίες, χιλιάδες οικογένειες. Δήμος Νοτίου Πηλίου, Δήμος Ανατολικού Πηλίου και λιγότερο, βεβαίως, οι Δήμοι Αλμυρού και Ρήγα Φεραίου.

Θα σας παρακαλούσα με την ευκαιρία της σημερινής γόνιμης, θέλω να πιστεύω, συζήτησής μας, κυρία Υπουργέ, να το δείτε άμεσα. Εγώ γνωρίζω πάρα πολύ καλά ότι το κόστος σε σχέση με αυτό το οποίο δαπανά το Υπουργείο σας πραγματικά για το σύνολο των σχολικών γευμάτων, είναι πολύ μικρό. Άρα να βρούμε τις νομοθετικές εκείνες διαδικασίες που θα καταστήσουν νόμιμο και σύντομο το υλοποιήσιμο αυτής της υπόθεσης.

Πρέπει να το βρούμε, γιατί σας είπα ότι δεν μιλάμε μόνο για μια περιοχή που επλήγη από μια φυσική καταστροφή και άφησε πίσω της μια οικονομική καταστροφή -ολόκληροι κλάδοι δεν εργάζονται πλέον, δεν τζιράρουν, δεν εισπράττουν στη Μαγνησία, κυρία Υπουργέ- αλλά μιλάμε και για μία περιοχή που πέρυσι δεν έλαβε ούτε ένα σχολικό γεύμα.

Αυτά που δεν έλαβε πέρυσι η Μαγνησία, όχι με ευθύνη των γονιών ή των μαθητών ή των σχολικών μονάδων, αλλά με ευθύνη των διαγωνιστικών διαδικασιών, ας τα λάβει φέτος. Ας βρούμε έναν τρόπο να τα λάβει φέτος για να αμβλύνουμε τα προβλήματα, που άφησε πίσω της αυτή η μεγάλη φυσική καταστροφή. Είμαι βέβαιος ότι θα το δείτε με άλλο μάτι, μετά τη σημερινή μας συζήτηση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ κύριε Μπουκώρο.

Κυρία Υπουργέ, έχετε το λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Βουλευτά, καταγράφω όλα αυτά τα οποία μου λέτε. Εγώ από πλευράς μου - ούτως η άλλως, ξέρετε και τη σχέση και τη συνεργασία που πάντα έχουμε για τα θέματα της Μαγνησίας- θέλω να σας μιλάω με στοιχεία.

Εμείς προφανώς θα εξαντλήσουμε και θα συνεχίσουμε να εξαντλούμε σε συνεργασία με τον ΟΠΕΚΑ οτιδήποτε μπορούμε να κάνουμε για την περιοχή. Μακάρι, σας λέω, να μπορέσει να βρεθεί ο τρόπος αλλά πρέπει να είναι όπως είπατε σύννομος, γιατί μιλάμε για διαγωνιστικές συνεργασίες, μιλάμε για προμηθευτές και δεν μπορούμε να κάνουμε αυτή την υπέρβαση.

**ΧΡΗΣΤΟΣ ΜΠΟΥΚΩΡΟΣ:** Τόσες τροπολογίες φέρνουμε, ας φέρουμε και μια ακόμα.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σας το λέω εν τιμή…

**ΧΡΗΣΤΟΣ ΜΠΟΥΚΩΡΟΣ:** Για παιδιά πρόκειται.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Έτσι είναι. Πιστεύετε ότι ο οποιοσδήποτε έρχεται εδώ δεν θέλει να πει κάτι ευχάριστο ή να βγάλει μια ανακοίνωση η οποία εκείνη τη στιγμή…

**ΧΡΗΣΤΟΣ ΜΠΟΥΚΩΡΟΣ:** Σας τιμάει αυτό.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σας το λέω αυτό γιατί εγώ θα είμαι ξανά εδώ και θα σας βλέπω κάθε φορά.

**ΧΡΗΣΤΟΣ ΜΠΟΥΚΩΡΟΣ:** Σας τιμάει το ότι είστε φειδωλή.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Συγχρόνως, όμως, σας λέω ότι θα εξαντληθεί μαζί με τον ΟΠΕΚΑ και με τους νομικούς μας οποιαδήποτε συζήτηση μπορεί να γίνει, για να μπορούμε να είμαστε ευέλικτοι. Ευέλικτοι αλλά νόμιμοι γιατί μιλάμε κάθε φορά -σας το λέω- για διαδικασία, η οποία δεν είναι αυτή τη στιγμή ένα προκάλυμμα μια απάντησης, αλλά είναι μια συζήτησης ουσίας και είμαι σίγουρη ότι συμφωνείτε σε αυτό.

Να θυμίσω λίγο γιατί είναι μια ωραία ευκαιρία, ότι ο ΟΠΕΚΑ μπόρεσε να συνδράμει στην περιοχή με την παράταση ελάχιστου εγγυημένου εισοδήματος. Υπάρχουν άνθρωποι, που μπόρεσαν ήδη τώρα να κάνουν χρήση αυτού και συγκεκριμένα για χίλιες τριακόσιες εξήντα έξι αιτήσεις οι οποίες έληγαν τον Σεπτέμβριο, δόθηκε δίμηνη παράταση, όπως επίσης δόθηκε παράταση της καταβολής του ελάχιστου εγγυημένου εισοδήματος σε όλους τους δικαιούχους των δήμων της Περιφέρειας Θεσσαλίας.

Γνωρίζετε ότι στο Βόλο όσον αφορά τη φιλοξενία των πλημμυροπαθών ατόμων -κυρίως από τα Παλιά Βόλου, μια περιοχή η οποία έχει πληγεί ιδιαίτερα- στις δομές μας -στο κέντρο πρόνοιας το οποίο έχει γίνει από την πρώτη στιγμή και θα συνεχιστεί για όσο χρειάζεται- φιλοξενήθηκαν πάνω από είκοσι πέντε άνθρωποι που βρέθηκαν εκεί. Κάποιοι άλλοι που χρειάστηκε να φιλοξενηθούν και ήταν άτομα με αναπηρία, πήγαν στον Αμπελώνα Λάρισας. Και βέβαια δώσαμε και πάρα πολλές λύσεις σε θέματα στεγαστικής συνδρομής και σε συνεργασία με τη ΔΥΠΑ με εργατικές κατοικίες και ειδικά κλιμάκια για ψυχοκοινωνική στήριξη. Και κυρίως, όλες οι προτάσεις οι οποίες μπορούν να γίνουν αυτή τη στιγμή πράξη σε ένα πλαίσιο αυξημένης λογοδοσίας και από πλευράς μου, σας λέω ότι θα ληφθούν υπόψη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κυρία Υπουργέ.

Θα συνεχίσουμε τώρα με τη συζήτηση της δεύτερης με αριθμό 226/9-10-2023 επίκαιρης ερώτησης πρώτου κύκλου του Βουλευτή Μεσσηνίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η συνεχιζόμενη για άλλη μια χρονιά έλλειψη εργατών γης, οδηγεί σε μείωση της αγροτικής παραγωγής και σε οικονομικό αδιέξοδο τον αγροτικό κόσμο» και της όγδοης με αριθμό 233/16-10-2023 επίκαιρης ερώτησης δεύτερου κύκλου του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Έλλειψη εργατών γης στην Αργολίδα εν όψει της συγκομιδής εσπεριδοειδών και της έναρξης της ελαιοκομικής περιόδου», οι οποίες αναφέρονται στο ίδιο θέμα και θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Τις ερωτήσεις θα τις απαντήσει ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης.

Θα δώσω τώρα τον λόγο πρώτα στον κ. Χαρίτση για την πρωτολογία του, αμέσως μετά στον κ. Πουλά για να κάνει και αυτός την πρωτολογία του και θα απαντήσει ο κύριος Υφυπουργός με την πρωτολογία του ταυτόχρονα και στους δύο σε διπλάσιο χρόνο, αν και σήμερα είμαι λίγο επιεικής με τους χρόνους.

Ορίστε, κύριε Χαρίτση, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω, λέγοντας ότι η επίκαιρη ερώτηση την οποία έχω καταθέσει ήταν να συζητηθεί πριν από είκοσι μέρες περίπου και τότε ο Υπουργός Αγροτικής Ανάπτυξης ο κ. Αυγενάκης είχε ζητήσει σε συνεννόηση με το γραφείο μου την αναβολή της συζήτησης, για να μπορέσει να παραστεί ο ίδιος. Βεβαίως και είχαμε συμφωνήσει τότε να υπάρξει αυτή η αναβολή -κανένα πρόβλημα- αλλά βλέπουμε ότι και πάλι ο Υπουργός απουσιάζει και αυτό δεν είναι μομφή προς τον κύριο Υφυπουργό, δεν είναι προσωπικό το θέμα. Νομίζω, όμως, ότι για ένα τόσο σοβαρό ζήτημα, όπως είναι αυτό της έλλειψης των εργατών γης, θα έπρεπε ο ίδιος Υπουργός Αγροτικής Ανάπτυξης να προσέλθει και να απαντήσει αρμοδίως.

Και το λέω αυτό, κύριε Υφυπουργέ, γιατί είναι ένα ζήτημα το οποίο αυτή τη στιγμή απασχολεί ολόκληρο τον αγροτικό κόσμο σε ολόκληρη τη χώρα και δεν απασχολεί μόνο τον αγροτικό κόσμο, αλλά ολόκληρες τοπικές κοινωνίες. Απασχολεί, θα έλεγα, και το ζήτημα της τοπικής οικονομίας, μιας και βλέπουμε ότι οι κίνδυνοι οι οποίοι διαμορφώνονται από αυτό το ακανθώδες ζήτημα απειλούν με επισιτιστική κρίση ευρύτατα στρώματα του πληθυσμού.

Κύριε Υφυπουργέ, πρέπει να σας πω ότι γι’ αυτό το ζήτημα δεν παρεμβαίνουμε τώρα για πρώτη φορά. Ελέγχοντας το αρχείο μου σήμερα το πρωί διαπίστωσα ότι τα τελευταία δύο χρόνια έχω καταθέσει εγώ προσωπικά άλλη μία επίκαιρη ερώτηση σε προκάτοχό σας, δύο κοινοβουλευτικές αναφορές και δύο άλλες κοινοβουλευτικές ερωτήσεις.

Επανέρχομαι τώρα με αυτή την επίκαιρη ερώτηση, κύριε Υφυπουργέ, γιατί πραγματικά βρισκόμαστε πλέον στο «και πέντε». Βρισκόμαστε σε μία κατάσταση η οποία είναι στο μη περαιτέρω. Και για να μη χρησιμοποιώ τα δικά μου λόγια, να χρησιμοποιήσω τα λόγια των αγροτικών συλλόγων της περιοχής μου, της πατρίδας μου, της Μεσσηνίας. Λέει, λοιπόν, ο Αγροτικός Σύλλογος Φιλιατρών ότι άτομα από τρίτες χώρες, που ενδιαφέρονται να εργαστούν στη χώρα μας και ονειρεύονται ένα καλύτερο αύριο, προτιμούν πλέον άλλες ευρωπαϊκές χώρες για εργασία, καθώς τα υπόλοιπα κράτη της Ευρωπαϊκής Ένωσης χορηγούν τα κατάλληλα ταξιδιωτικά και διαμονής έγγραφα, με τα οποία ο εργαζόμενος μπορεί να διαμένει μόνιμα σε ένα κράτος της Ευρωπαϊκής Ένωσης, να επαναπατρίζεται και να διατηρεί το δικαίωμα επιστροφής στον τόπο εργασίας του.

Λέει, επίσης, ο Αγροτικός Σύλλογος Γαργαλιάνων σε ανακοίνωσή του ότι οι εκτάσεις γης που έχουν μείνει ακαλλιέργητες, μέρα με τη μέρα αυξάνονται. Ο Αγροτικός Σύλλογος Γαργαλιάνων προειδοποιεί για μειωμένες χειμερινές φυτεύσεις στις υπαίθριες και στις υπό κάλυψη καλλιέργειες. Κάτι τέτοιο θα έχει ως άμεση συνέπεια τον αφανισμό του Έλληνα αγρότη, άδεια ράφια και τιμές απλησίαστες για το μέσο νοικοκυριό.

Τι συμβαίνει λοιπόν; Έχουμε έναν αγροτικό κόσμο ο οποίος πλήττεται από τις φυσικές καταστροφές το τελευταίο διάστημα, όπως πρόσφατα στη Θεσσαλία με τις πλημμύρες, έχουμε έναν αγροτικό κόσμο και μια οικονομία η οποία πλήττεται από το κύμα της ακρίβειας και την αισχροκέρδεια, την οποία, δυστυχώς, η Κυβέρνηση έχει αφήσει ανεξέλεγκτη όλο το προηγούμενο διάστημα και πάνω σε όλα αυτά προστίθεται και το ζήτημα των εργατών γης. Μάλιστα, ο ίδιος ο Υπουργός, ο κ. Αυγενάκης, σε δηλώσεις του πριν από λίγες ημέρες είχε μιλήσει για περίπου εκατόν ογδόντα χιλιάδες εργάτες γης τον χρόνο, που απουσιάζουν από τις ανάγκες που έχει η αγροτική οικονομία μας. Οι αγροτικοί σύλλογοι της χώρας ανεβάζουν αυτόν τον αριθμό στις τριακόσιες χιλιάδες. Νομίζω ότι δεν έχει νόημα να διαφωνήσουμε για τους αριθμούς.

Σε κάθε περίπτωση είναι ένα τεράστιο ζήτημα, ένα κολοσσιαίο ζήτημα. Πρόσφατα, μάλιστα, υπήρξαν δημοσιογραφικές πληροφορίες ότι η Κυβέρνηση μετά τις εκλογές του Ιουνίου με τη νέα σύνθεσή της σχεδίαζε να φέρει στη Βουλή νομοσχέδιο με το οποίο θα προχωρούσε στην αντιμετώπιση αυτού του ζητήματος και στη νομιμοποίηση παρανόμως διαμενόντων εργατών γης από άλλες χώρες στη χώρα μας. Δυστυχώς, τίποτα δεν έγινε επ’ αυτού. Φαίνεται ότι υπήρξαν και ενδοκυβερνητικές αντιπαραθέσεις γι’ αυτό το ζήτημα.

Πολύ φοβάμαι ότι πληρώνουμε ως κοινωνία και ως οικονομία το τίμημα των ιδεοληψιών της Κυβέρνησης η οποία δεν θέλει να αντιμετωπίσει αυτό το ζήτημα, βεβαίως, για να μη δυσαρεστήσει και ακραίες φωνές οι οποίες αντιμετωπίζουν με όρους ρατσιστικούς ένα τόσο σημαντικό ζήτημα.

Αυτή τη στιγμή, όμως, αυτό για το οποίο μπορώ να σας ενημερώσω και να σας διαβεβαιώσω, κύριε Υφυπουργέ, είναι ότι, δυστυχώς, ολόκληρες αγροτικές περιοχές, όπως είναι και στη Μεσσηνία, στην περιοχή μου -ειδικά στην περιοχή της Τριφυλίας, αλλά όχι μόνο, όπως είμαι βέβαιος έχετε λάβει κρούσεις και από ολόκληρη την Ελλάδα- βρίσκονται σε μια πάρα πολύ μεγάλη αγωνία γιατί βλέπουν ότι το μέλλον της αγροτικής παραγωγής είναι εξαιρετικά δυσοίωνο, γιατί η Κυβέρνηση δεν έχει προχωρήσει στην επίλυση αυτού του τόσο σημαντικού ζητήματος.

Αναμένω, λοιπόν, από εσάς σήμερα μία απάντηση για το πώς προτίθεστε τώρα άμεσα να αντιμετωπίσετε αυτό το τόσο κρίσιμο θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):**  Ορίστε, κύριε Πουλά, έχετε τον λόγο για τη δική σας πρωτολογία.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, θα ξεπεράσω και εγώ από τη μεριά μου το θέμα με τη μη παρουσία του Υπουργού κ. Αυγενάκη ο οποίος δεν παρευρίσκεται ούτε σήμερα, γιατί η ερώτηση η δική μου είχε γίνει και πριν είκοσι μέρες. Ας το προσπεράσουμε και ας πάμε επί της ουσίας.

Σε σύντομο χρονικό διάστημα, ξεκινά στην Αργολίδα το μάζεμα και της ελιάς, αλλά και των εσπεριδοειδών. Πρόκειται για δύο προϊόντα τα οποία στηρίζουν την παραγωγή, τους αγρότες της περιοχής μου, της Αργολίδας. Κάθε χρόνο, λοιπόν, εδώ και τέσσερα χρόνια, οι αγρότες βρίσκονταν με το ίδιο πρόβλημα. Η έλλειψη εργατικών χεριών είναι ένα θέμα τεράστιο, που έχει σαν αποτέλεσμα πολλές καλλιέργειες να μένουν μη καλλιεργήσιμες, αλλά και όταν έρχεται η ώρα για να μαζέψουν τα προϊόντα τους δεν βρίσκουν εργατικά χέρια.

Αυτό δεν ταλαιπωρεί μόνο την Αργολίδα. Φυσικό είναι και εξυπακούεται ότι όλη η Ελλάδα, ειδικά τώρα όπου υπάρχει καλλιέργεια ελιάς και εσπεριδοειδών, τα προβλήματα της έλλειψης των εργατών είναι σημαντικά και πρέπει να δοθεί άμεση λύση.

Αυτό που προκαλεί εντύπωση είναι ότι πριν μερικές εβδομάδες πήγε να βρεθεί μια λύση. Αυτή η λύση δεν προχώρησε γιατί δημιουργήθηκαν εσωτερικά προβλήματα μέσα στην Κυβέρνηση. Υπάρχει λύση; Θα δώσετε λύση για το πρόβλημα που υπάρχει αυτή τη στιγμή;

Αυτή η έλλειψη των εργατών, λοιπόν, είναι ένα πολύ μεγάλο θέμα, γιατί βλέπετε τι γίνεται με την ακρίβεια, με τις τιμές. Είναι πρόβλημα και στο χωράφι, αλλά αυτό το πρόβλημα πηγαίνει και στο ράφι.

Θέλω, λοιπόν, να μου απαντήσετε πώς σκέφτεστε να λύσετε αυτό το τεράστιο θέμα που απασχολεί όχι μόνο την Αργολίδα, αλλά και όλη τη χώρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε σε αυτό το κρίσιμο πραγματικά θέμα.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, κύριοι συνάδελφοι, να σας πω σε σχέση με την απουσία του Υπουργού Αγροτικής Ανάπτυξης κ. Αυγενάκη ότι βρίσκεται στο Λουξεμβούργο για το Συμβούλιο των Υπουργών και ήμασταν προ του διλήμματος ή να αναβληθεί για δεύτερη φορά η επίκαιρη ερώτησή σας ή να απαντηθεί από έναν εκ των δύο Υφυπουργών. Οπότε επιλέξαμε για να μη γίνει το πρώτο, να έρθω εγώ σήμερα εδώ. Ελπίζω να σας ικανοποιήσω με τις απαντήσεις που θα σας δώσω.

Σε ό,τι αφορά το θέμα για το οποίο ρωτάτε την Κυβέρνηση, είναι πράγματι πολύ σημαντικό. Είναι ένα υπαρκτό θέμα, που κανείς δεν μπορεί να το αρνηθεί. Μιλάμε για το θέμα της έλλειψης των εργατών γης που είναι και επείγον. Κι εγώ Βουλευτής επαρχίας είμαι. Το αντιμετωπίζουμε και εμείς, βέβαια σε μικρότερο βαθμό εκεί στον Έβρο, αλλά το αντιμετωπίζουμε κι εμείς, όπως το αντιμετωπίζει γενικότερα η ελληνική ύπαιθρος και η αγροτική μας οικονομία.

Όπως είπατε προηγουμένως, πράγματι για τους εργάτες αγροτικής γης υπολογίζουμε ότι χρειαζόμαστε ετησίως γύρω στους εκατόν ογδόντα χιλιάδες. Ο αριθμός είναι πολύ μεγαλύτερος, αν προσθέσουμε και τους εργάτες που χρειαζόμαστε στην κτηνοτροφία, στην αλιεία, στην εστίαση, στον τουρισμό. Συνεπώς, όντως το νούμερο είναι μεγαλύτερο.

Η εγκατάλειψη των χωριών από νέους ανθρώπους, τα χαμηλά ημερομίσθια, οι γενικότερες συνθήκες ζωής στην ύπαιθρο, η απαξίωση σε έναν βαθμό αυτού του είδους της εργασίας, μας έχουν οδηγήσει, δυστυχώς, σε αυτήν την κατάσταση. Έτσι έχει καταστεί αναγκαία και απαραίτητη η χρήση εργατών από τρίτες χώρες, είτε σε εποχικό είτε σε μόνιμο επίπεδο.

Αντιλαμβάνεστε ότι το Υπουργείο Αγροτικής Ανάπτυξης ως ο διαχειριστής των θεμάτων της αγροτικής οικονομίας είναι ο τελικός αποδέκτης στη διαχείριση αυτής της κατάστασης, αφού σε ό,τι αφορά τις ρυθμίσεις και το καθεστώς που ισχύει στους εργάτες από τρίτες χώρες παρεμβάλλονται και άλλα Υπουργεία, όπως είναι το Υπουργείο Εργασίας κατά κύριο λόγο, το Υπουργείο Μεταναστευτικής Πολιτικής, το Υπουργείο Εξωτερικών και το Υπουργείο Εσωτερικών.

Σήμερα, το νομοθετικό πλαίσιο απασχόλησης πολιτών τρίτων χωρών στην αγροτική οικονομία της χώρας ρυθμίζεται με τέσσερις διαδικασίες, αυτή του άρθρου 12 που αφορά την εξαρτημένη εργασία, του άρθρου 13 που αφορά την εποχική εργασία του ν.4251/2014 –αυτός είναι ο νόμος- και του άρθρου 62 του ν.4950/2022, όπου μιλάμε για κατά παρέκκλιση –αυτή είναι η τρίτη κατηγορία- δηλαδή απαλλάσσονται από τη διαδικασία υποχρέωσης θεώρησης εισόδου, βίζας, καθεστώς που παρατάθηκε μέχρι τις 31-12-2023. Βέβαια, μιλάμε και για το άρθρο 1Α που αφορά τους παράτυπα διαμένοντες πολίτες τρίτων χωρών, όπου το καθεστώς τους δεν έχει ρυθμιστεί.

Για την έκδοση της κοινής υπουργικής απόφασης που ρυθμίζει τα σχετικά θέματα των προϋποθέσεων, των όρων για το καθεστώς που ισχύει στους εργάτες γης ανά διετία, προηγείται διαβούλευση με τις περιφέρειες της χώρας που καταγράφουν τις ανάγκες τους ανά περιφέρεια μετά από υποβολή γνώμης και από τους εργοδοτικούς φορείς.

Το Υπουργείο Μετανάστευσης εξετάζει το ενδεχόμενο ηλεκτρονικής υποβολής αιτήσεων σε ειδική πλατφόρμα απευθείας από τους εργοδότες, από πλευράς των εργοδοτών, δηλαδή, για εποχική εργασία, προκειμένου να επισπεύδονται οι διαδικασίες. Αυτό είναι ίσως μία δυνατότητα να δώσει κάποιου είδους λύση, να επιταχύνει τις διαδικασίες.

Από την πλευρά του το Υπουργείο Εξωτερικών, που είναι αρμόδιο για τη χορήγηση-θεώρησης βίζας εισόδου μέσω των προξενείων, διαβεβαιώνει ότι οι προξενικές αρχές και Γ4 διεύθυνσή του εργάζονται με πιο γρήγορους πλέον ρυθμούς, προκειμένου να επισπεύδονται σε κάθε περίπτωση οι έλεγχοι των φακέλων.

Πέραν τώρα του συγκεκριμένου νομικού πλαισίου, σας αναφέρω ότι όπως θα γνωρίζετε πρώτον υπεγράφη μνημόνιο κατανόησης μεταξύ Ελλάδας και Μπαγκλαντές το 2022, δεύτερον υπάρχει μία διμερής συμφωνία που υπεγράφη με την Αίγυπτο το 2003 και το Υπουργείο Εξωτερικών μας διαβεβαιώνει ότι και οι δύο συμφωνίες βρίσκονται στο στάδιο της υλοποίησης, τρίτον, έχει υπογραφεί ένα σύμφωνο προθέσεων με το Πακιστάν και τέταρτον, διερευνάται και η σύναψη διμερούς συμφωνίας με την Ινδία.

Από την άλλη μεριά ο νέος Κώδικας Μετανάστευσης ο ν.5038/2023, που έχει έναρξη ισχύος από 1-1-2024, αναμένεται να απλοποιήσει τη διαδικασία και να εκσυγχρονίσει τον τρόπο με τον οποίο θα γίνεται η εφαρμογή της εξέτασης της αίτησης χορήγησης των τίτλων διαμονής πολιτών τρίτων χωρών για εργασία. Όλα αυτά πιστεύουμε ότι στο επόμενο διάστημα θα μας βοηθήσουν ώστε να επισπεύσουμε τη διαδικασία.

Επιπλέον, όπως αναφερθήκατε, ο Υπουργός Αγροτικής Ανάπτυξης και Τροφίμων γενόμενος ακριβώς αποδέκτης των πολλών διαμαρτυριών από την ελληνική ύπαιθρο, απ’ όλες τις περιοχές της επικράτειας, παρόμοιας φύσης αιτημάτων με όσα αναφέρεστε και στις δύο ερωτήσεις σας, έχει θέσει το θέμα τόσο σε κεντρικό κυβερνητικό επίπεδο όσο και στον δημόσιο διάλογο. Ως Υπουργείο βρισκόμαστε σε συνεχή επαφή και διαβούλευση με τα συναρμόδια Υπουργεία, πάντα στην κατεύθυνση της απλοποίησης των διαδικασιών, της επίσπευσής τους, της επίλυσης προβλημάτων που εμφανίζονται στην πράξη.

Σε δημόσιες δηλώσεις του ο Υπουργός στις 23-9-2023 τόνισε ότι από πλευράς Υπουργείου Αγροτικής Ανάπτυξης και Τροφίμων ζητήσαμε να προχωρήσει άμεσα το Υπουργείο Εξωτερικών σε ενίσχυση των κατά τόπο πρεσβειών μας και προξενείων ώστε να εξετάζονται οι φάκελοι, αλλά όχι με διάθεση απόρριψης.

Ταυτόχρονα, δημοσιοποίησε μια ιδέα που συζήτησε με τον Υπουργό Μεταναστευτικής Πολιτικής κ. Καιρίδη σχετικά με τους παράτυπους μετανάστες και παράνομα πολλές φορές εργαζόμενους στη χώρα. Αναφερθήκατε προηγουμένως, μάλλον και οι δύο, με έμμεσο τρόπο σε αυτό, αν κατάλαβα καλά. Θα ήθελα στη δευτερολογία σας να ακούσω ρητά την άποψή σας. Θα μας βοηθήσει πραγματικά το να έχουμε μια ξεκάθαρη άποψη τόσο από την πλευρά του ΣΥΡΙΖΑ όσο και από την πλευρά του Κινήματος Αλλαγής. Θα μας βοηθήσει ως Κυβέρνηση προκειμένου να βρούμε μία φόρμουλα, όπως είπατε η κεντρική ιδέα υπάρχει, η οποία θα μπορούσε σε αυτή την περίπτωση να δημιουργήσει και συνθήκες συνεννόησης και θα έλεγα συναίνεσης ως προς τη ρύθμιση την οποία θα περάσουμε.

Αναφερθήκατε σε κάποιες ενδεχομένως αντιδράσεις. Δεν είναι μόνο εγώ θα έλεγα εντός του χώρου, ενδεχομένως, της Νέας Δημοκρατίας. Ίσως εδώ να είναι και οι λιγότερες. Μπορεί να υπάρχουν και από άλλες πλευρές. Νομίζω ότι το θέμα είναι τέτοιο που μια συνεννόηση και μία συμφωνία θα ήταν πολύ χρήσιμη γι’ αυτό. Ο Υπουργός προανήγγειλε, πράγματι, την πρόθεση να κατατεθεί ένα νομοσχέδιο, μια ρύθμιση νόμου, έτσι ώστε να αντιμετωπιστεί το θέμα αυτό.

Σε κάθε περίπτωση, τελειώνω λέγοντας, ότι το πρόβλημα είναι υπαρκτό είναι σημαντικό για την ύπαιθρο, για την αγροτική μας οικονομία, για τους αγρότες μας και η διαβούλευση με τα συναρμόδια Υπουργεία, τους εργοδότες και τους φορείς τους είναι διαρκής προκειμένου να εξυπηρετηθούν οι ανάγκες της ελληνικής πρωτογενούς παραγωγής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρίτση, ο λόγος σ’ εσάς για τη δευτερολογία σας και μετά στον κ. Πουλά.

**ΑΛΕΞΗΣ ΧΑΡΙΤΣΗΣ:** Κύριε Υφυπουργέ, κατ’ αρχάς να συμφωνήσω μαζί σας ότι αν εξετάσουμε το πρόβλημα στην ευρύτερη διάστασή του, συμπεριλαμβάνοντας δηλαδή, και άλλες πολύ σημαντικές οικονομικές δραστηριότητες όπως είναι ο τουρισμός, όπως είναι η εστίαση, όπως είναι ο κατασκευαστικός κλάδος και η οικοδομή, βεβαίως, το πρόβλημα είναι ακόμα μεγαλύτερο και αφορά όχι εκατόν ογδόντα χιλιάδες, αλλά πολλαπλάσιο αριθμό ανθρώπων από τρίτες χώρες οι οποίοι δραστηριοποιούνται σε αυτούς τους κλάδους και οι οποίοι πρέπει με κάποιον τρόπο να παραμείνουν στην ελληνική οικονομία και να δουλέψουν με όρους νομιμότητας.

Άκουσα για την απλοποίηση των διαδικασιών. Καμμία αντίρρηση. Ποιος θα φέρει αντίρρηση στο να προχωρήσει μια διαδικασία απλοποίησης και επιτάχυνσης των διαδικασιών. Νομίζω, όμως, ότι αυτό, επειδή είναι μια συζήτηση την οποία την κάνουμε εδώ και χρόνια αν θέλουμε να είμαστε ειλικρινείς και προς τους πολίτες που μας παρακολουθούν, είναι κάτι το οποίο δεν φτάνει και είναι κάτι το οποίο δεν το βλέπουν τελικά οι ίδιοι οι ενδιαφερόμενοι, οι εμπλεκόμενοι, αναφέρομαι στους συνεταιρισμούς, αναφέρομαι στους συλλόγους, αναφέρομαι στις τοπικές κοινωνίες, οι οποίοι δεν βλέπουν να προχωράει η διαδικασία.

Αντιλαμβάνομαι, επίσης -το γνωρίζουμε πάρα πολύ καλά, έχουμε θητεύσει στα υπουργικά έδρανα- ότι υπάρχει και μία συναρμοδιότητα του δικού σας Υπουργείου με το Υπουργείο Μεταναστευτικής Πολιτικής, με το Υπουργείο Εργασίας, με το Υπουργείο Εξωτερικών. Το τελευταίο, όμως, το οποίο αυτή τη στιγμή επιτρέψτε μου να σας πω ενδιαφέρει τους πολίτες είναι ποιος τελικά ευθύνεται και που μεταφέρουμε το μπαλάκι της ευθύνης. Αυτό το οποίο βλέπουν οι πολίτες είναι μια πολιτεία, είναι ένα κράτος, είναι μία Κυβέρνηση η οποία έχει συνολική και συλλογική ευθύνη γι’ αυτό το οποίο τελικά συμβαίνει και το οποίο εσείς, με θάρρος πρέπει να πω και παρρησία, αναγνωρίσατε ως ένα μεγάλο πρόβλημα.

Άρα, δεν έχει νόημα να μπούμε σε μια διελκυστίνδα για το ποιο είναι το μερίδιο ευθύνης του Υπουργείου Αγροτικής Ανάπτυξης, ποιο του Μεταναστευτικής Πολιτικής και πάει λέγοντας. Γιατί, ναι, βεβαίως έχουν υπάρξει για παράδειγμα οι διμερείς συμφωνίες οι οποίες αναφερθήκατε με Μπαγκλαντές, με Αίγυπτο κ.λπ.. Τελικά ποιο είναι το αποτέλεσμα; Είναι πενιχρό. Τι είναι αυτό το οποίο συμβαίνει σήμερα; Αυτό το οποίο βλέπουμε να συμβαίνει σήμερα είναι ότι οι περισσότεροι από τους παρατύπως διαμένοντες στη χώρα μας εργάτες γης να φεύγουν κυρίως για την Ιταλία και την Ισπανία γιατί εκεί μπορούν να βρουν πολύ καλύτερες συνθήκες και διαβίωσης και εργασίας. Κι αυτό είναι κάτι το οποίο το πληρώνουμε τελικά και με οικονομικούς όρους ως ελληνική οικονομία. Πρέπει, λοιπόν, να βρεθεί μια λύση.

Είχαμε ακούσει την ηγεσία και του Υπουργείου σας και του Υπουργείου Μεταναστευτικής Πολιτικής να μιλάει για νομιμοποίηση των ήδη ευρισκομένων και εργαζόμενων παράτυπων εργατών στη χώρα. Νομίζω ότι το να αρθεί το καθεστώς παρανομίας γι’ αυτούς τους ανθρώπους, το να τους δοθούν εργασιακά δικαιώματα και υποχρεώσεις, βεβαίως, όπως σε όλους, το να σταματήσει αυτή η λογική του από τη μία τους εκμεταλλευόμαστε και από την άλλη τους κυνηγάμε, είναι αυτό το οποίο χρειαζόμαστε, αυτό το οποίο επιτάσσει και το Διεθνές Δίκαιο, αυτό το οποίο επιτάσσει όμως και η ανάγκη που έχουμε να προχωρήσει η αγροτική παραγωγή στη χώρα μας με τους καλύτερους δυνατούς όρους.

Ναι, λοιπόν, για να απαντήσω και ευθέως στο ερώτημα το οποίο θέσατε, θα βρείτε συναινέσεις και από τη μεριά της Αντιπολίτευσης, τουλάχιστον της δικής μας Αντιπολίτευσης, της προοδευτικής και δημοκρατικής Αντιπολίτευσης, εφόσον προχωρήσετε γενναία σε ρυθμίσεις οι οποίες θα δίνουν τη δυνατότητα αυτοί οι άνθρωποι να μπορέσουν να διαμείνουν στη χώρα μας με νόμιμο τρόπο, να επιστρέφουν στις χώρες προέλευσής τους και να έρχονται πάλι εδώ στη χώρα μας για την εργασία τους και βεβαίως, να αποκατασταθεί μια στοιχειώδης ομαλότητα στην αγροτική παραγωγή.

Γιατί αλλιώς πολύ φοβάμαι ότι σε συνδυασμό και με όλα τα άλλα προβλήματα τα οποία αντιμετωπίζει αυτή τη στιγμή ο αγροτικός κλάδος -τα γνωρίζετε πάρα πολύ καλά και με την ακρίβεια των πρώτων υλών και με τα καύσιμα στα οποία πάλι έχουμε λόγω των γεωπολιτικών εξελίξεων, μια νέα αύξηση και με τα ζητήματα των καταστροφών- το επόμενο διάστημα θα βρεθούμε προ πάρα πολύ δυσμενών εξελίξεων και εκπλήξεων και επιπτώσεων στην ίδια την αγροτική παραγωγή, αλλά και συνολικά στην οικονομία της χώρας μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Πουλάς για τη δική του δευτερολογία.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, εγώ σας άκουσα πάρα πολύ προσεκτικά. Το συμπέρασμα που βγάζω είναι ότι εδώ και τέσσερα χρόνια που είσαστε στη διακυβέρνηση της χώρας για μένα δεν έχετε κάνει απολύτως τίποτα, γιατί το πρόβλημα της έλλειψης των εργατών γης παρά τις επανειλημμένες εκκλήσεις, προτάσεις των αγροτών, των συνεταιριστικών οργανώσεων παραμένει. Αυτό έχει ως αποτέλεσμα οι αγρότες να βρίσκονται σε απόγνωση, να μην μπορούν να καλλιεργήσουν όλα τα χωράφια τους, να μην δύναται να συγκομιδήσουν την παραγωγή τους και ειδικά σε μια περίοδο που οι τιμές όλων των βασικών αγροτικών προϊόντων βρίσκονται στα ύψη.

Αντιλαμβάνεστε, λοιπόν, ότι το πρόβλημα της έλλειψης εργατών γης έχει αλυσιδωτές επιπτώσεις που επηρεάζουν τόσο το χωράφι αλλά και το ράφι και συνεπώς και τους αγρότες αλλά και τους καταναλωτές.

Γνωρίζετε με τι μεροκάματο δουλεύουν αυτοί οι εργάτες γης στη σημερινή εποχή; Οι δικοί μας οι αγρότες έχουν φτάσει σε σημείο να κάνουν έκκληση να φτάσει το μεροκάματο μέχρι 65 ευρώ, όταν το κατώτατο βασικό ημερομίσθιο στη χώρα είναι 35 ευρώ. Αυτό είναι αποτέλεσμα μιας ανεπαρκούς πολιτικής. Έχετε ρωτήσει τους αγρότες, τους συνεταιρισμούς, τους ιδιοκτήτες των συσκευαστηρίων, των χυμοποιείων, των ελαιοτριβείων τι τραβάνε για να βγάλουν μια άδεια παραμονής ενός εργάτη; Η γραφειοκρατία που αντιμετωπίζουν είναι τεράστια. Τα έξοδα είναι πάρα πολλά. Και στο τέλος δεν εγκρίνονται όλοι οι εργάτες για τους οποίους έχουν ξοδέψει και χρόνο και χρήμα για όλη αυτή τη διαδικασία.

Οι εργάτες αυτοί φεύγουν και πάνε στο εξωτερικό, όπου οι διαδικασίες και οι συνθήκες ζωής είναι πολύ ηπιότερες για αυτούς. Τι θα γίνει με την εξαγγελία σας για μεταφορά ανέργων από περιοχές με μεγάλα ποσοστά ανεργίας για να εργαστούν σε περιοχές όπου υπάρχει ανάγκη μέσω των προγραμμάτων της ΔΥΠΑ; Τι θα γίνει με τις διακρατικές συμφωνίες που έχετε συνάψει με το Μπαγκλαντές και την Αίγυπτο οι οποίες δεν έχουν φέρει κανένα αποτέλεσμα; Και ακούμε τώρα ότι είναι στις προθέσεις να συνάψετε συμφωνίες με Ινδία, Μολδαβία, Γεωργία. Πότε θα υλοποιηθούν αυτές οι συμφωνίες; Είμαστε στο και πέντε.

Τι θα κάνετε με την τεράστια έλλειψη που αντιμετωπίζουν οι αρμόδιες υπηρεσίες; Παράλληλα υπάρχουν καταγγελίες για τεράστια ποσά που ζητούνται για τους εργάτες γης και κατ’ επέκταση από τους εργοδότες, ενώ όταν απορρίπτεται το αίτημά τους για βίζα, δεν τους εξηγούν και τον λόγο.

Κύριε Υπουργέ, δεν χρειάζεται άλλο να εμπαίζουμε τους αγρότες. Πρέπει να δώσουμε λύση. Όσον αφορά το θέμα που μας βάλατε, το πρόβλημα αυτό δεν το αντιμετωπίζει η Γαλλία ή η Ιταλία; Αυτοί πώς το λύνουν; Εμείς δηλαδή, δεν θα πρέπει να ακολουθήσουμε τις πρακτικές άλλων χωρών, που έχουν λύσει το συγκεκριμένο πρόβλημα;

Σίγουρα συναινέσεις θα υπάρξουν, γιατί καταλαβαίνουμε την αγωνία των αγροτών. Αλλά ας δούμε και τις πρακτικές άλλων κρατών, που τόσο καιρό παίρνουν τους εργάτες που έρχονται εδώ. Για ποιο λόγο; Τι κάνουν καλύτερα από εμάς; Εμείς είμαστε κολλημένοι; Έχουμε ιδεοληψίες, γι’ αυτό δεν μπορούμε να προχωρήσουμε παρακάτω;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Υπουργέ, πράγματι και οι συνάδελφοί μου -και εσείς το είπατε- όλοι εκπροσωπούμε περιοχές και εγώ ιδιαίτερα την περιοχή των Μεγάρων που είναι κατ’ εξοχήν και στο σύνολό της περιοχή του πρωτογενούς τομέα, γεωργία, κτηνοτροφία, πτηνοτροφία, αλιεία, τα πάντα και ιδιαίτερο μάλιστα είναι και το θέμα των νωπών προϊόντων, τα οποία είναι αναγκαία όσο ποτέ άλλοτε.

Θέλω να στέρξω και εγώ στην αγωνία όλων μας και να σας παρακαλέσω να κάνετε ότι είναι δυνατόν, υπερβαίνοντας ακόμα, ακόμα και εμπόδια, αλλά και επειδή είστε το κυρίαρχο Υπουργείο που πρέπει να πιέσει όλα τα άλλα τα οποία είναι συναρμόδια, να βρείτε το ταχύτερο λύση, γιατί όλοι έχουμε πρόβλημα και κυρίως το πρόβλημα θα το έχει η ελληνική κοινωνία στο σύνολό της.

Ορίστε, κύριε Υπουργέ, έχετε τον λόγο με άνεση.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς όλοι συμφωνούμε ότι το πρόβλημα είναι σπουδαίο, είναι σημαντικό και έχει επείγοντα χαρακτήρα. Το δεύτερο που κρατάω -και για μένα είναι πολύ σημαντικό- είναι το γεγονός ότι οι δύο συνάδελφοι προερχόμενοι από δύο διαφορετικές παρατάξεις καταθέτουν τη συναίνεσή τους στην κατεύθυνσή του να φέρουμε μία νομοθετική ρύθμιση που θα αφορά το καθεστώς με το οποίο θα ρυθμίσουμε την εργασία των παράτυπων μεταναστών στη χώρα, αυτό είναι πολύ σημαντικό, γιατί έτσι θα μπορέσουμε να βρούμε έναν κοινό τόπο και να κάνουμε μία ρύθμιση αποτελεσματική που να δουλεύει, λειτουργική και ταυτόχρονα θα μπορέσουμε –εάν τρία κόμματα συμφωνούν- να απομονώσουμε και φωνές ακραίες ενδεχομένως, που αναφέρονται σε ιδεοληψίες και έχουν εξαρχής μια αρνητική στάση απέναντι στο θέμα.

Από την άλλη πλευρά θα έλεγα ότι εάν υπάρχουν συγκεκριμένες προτάσεις και αναφέρομαι και στον κ. Χαρίτση και στον κ. Πουλά και αυτές είναι καλοδεχούμενες, αν υπάρχουν συγκεκριμένες προτάσεις για το πώς μπορούμε να το αντιμετωπίσουμε, το πώς μπορούμε να το επισπεύσουμε. Φυσικά εμείς θα φέρουμε την όποια πρότασή μας, αλλά αν και εσείς έχετε προτάσεις, αυτές για μας είναι καλοδεχούμενες, γιατί τότε θα μιλήσουμε επί του συγκεκριμένου και θα μπορέσουμε και πάλι να διαμορφώσουμε ένα πλαίσιο συναινετικών ρυθμίσεων.

Σε ό,τι αφορά στην αναφορά του κ. Πουλά ότι τέσσερα χρόνια δεν έγινε τίποτα, εδώ επιτρέψτε μου να διαφωνήσω, κύριε συνάδελφε. Σας ανέφερα προηγουμένως και για τις συμφωνίες που έχουμε κάνει με τρίτες χώρες -να μην τις επαναλάβω τώρα και πάλι, τις είπατε και εσείς- οι οποίες αυτή τη στιγμή, όπως μας διαβεβαιώνει το Υπουργείο Εξωτερικών, βρίσκονται στη φάση της υλοποίησης, της επεξεργασίας και της τελικής εν πάση περιπτώσει κατάληξης και υλοποίησης.

Αλλά να σας πω τουλάχιστον σε ό,τι αφορά το Υπουργείο Εξωτερικών ότι υπάρχει η πίεση του Υπουργείου μας απέναντι στο Υπουργείο αυτό. Πρέπει να σας πω ότι σχεδόν καθημερινα τόσο εγώ, ο Υπουργός μας και ο άλλος Υφυπουργός μιλάμε με τους αρμόδιους Υφυπουργούς στο Υπουργείο Εξωτερικών προκειμένου να λύνουμε πρακτικά συγκεκριμένες περιπτώσεις που μας καταγγέλλουν είτε αγροτικοί συνεταιρισμοί, είτε αλιευτικοί συνεταιρισμοί, διότι υπάρχουν προβλήματα, υπάρχουν συγκεκριμένες πρεσβείες που αντιμετωπίζουν πιο αυστηρά κάποια θέματα και εκεί προσπαθούμε πάντοτε να βρούμε έναν τρόπο να πηγαίνουμε πιο γρήγορα.

Φυσικά το Υπουργείο Εξωτερικών, όπως αντιλαμβάνεστε, πρέπει να κάνει μία σημαντική δουλειά η οποία θέλει κι αυτή τον χρόνο της διότι πρέπει να ελέγξει το φάκελο της κάθε αίτησης, πρέπει να πάρει προσωπική συνέντευξη. Και όπως αντιλαμβάνεστε θα πρέπει να εξασφαλίζονται μια σειρά από δικλίδες ασφαλείας στη διαδικασία αυτή, που έχουν σχέση με τη νόμιμη, ασφαλή παραμονή αυτού του ανθρώπου στη χώρα καθώς και με θέματα δημόσιας τάξης και δημόσιας υγείας. Είναι, λοιπόν, ένα θέμα σημαντικό και επείγον.

Ταυτοχρόνως όμως είναι και ένα θέμα το οποίο είναι πολύ σοβαρό και γι’ αυτό σε κάποιες περιπτώσεις πολλές φορές χρειάζεται και αρκετό χρόνο από την πλευρά του ΥΠΕΣ.

Σας διαβεβαιώνω ότι στο επόμενο διάστημα θα κινηθούμε ώστε να φέρουμε πρόταση. Μακάρι να καταφέρουμε να έχουμε και τη δική σας τη συμφωνία και συναίνεση στην κατεύθυνση αυτή, ώστε να δημιουργήσουμε ένα πλαίσιο λειτουργικό -αυτό είναι το σημαντικό- και πλαίσιο που δεν θα έχει καθυστερήσεις, που θα προχωράει γρήγορα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Και συνεχίζουμε με την τέταρτη με αριθμό 221/6-10-2023 επίκαιρη ερώτηση δευτέρου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Ασυνέπεια της Κυβέρνησης στην ρύθμιση των ζητημάτων της αλιείας με βιντζότρατες».

Πρώτη φορά ακούω τον όρο.

Κύριε Μπούμπα, έχετε τον λόγο. Βλέπω πολλοί δεν ξέρουν τον όρο. Βενζινότρατα ναι, αλλά βιντζότρατα πρώτη φορά το ακούω. Εξηγείστε παρακαλώ, πρώτα αυτό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι από το βίντζι. Υπάρχει βίντζι στα δίχτυα εξ ου και η λέξη βιντζότρατα που ακολουθεί το μολυβόσχοινο. Είναι ένα συγκεκριμένο είδος τράτας, το οποίο αλιεύει κοντά στην ακτή το λεγόμενο ψάρι του φτωχού, δηλαδή μαρίδα και γόπα. Αυτά ψαρεύει. Μπορεί να είμαι Σερραίος, αλλά επειδή συνάμα έζησα πολλά χρόνια και στην Καβάλα, τα ξέρω.

Κύριε Υφυπουργέ, είμαστε από αγροτικές ακριτικές περιοχές, από τον Έβρο εσείς, από τις Σέρρες εγώ. Θα τα λέμε διότι η Ελληνική Λύση έχει εμπεριστατωμένες προτάσεις για το αγροτικό και κτηνοτροφικό ζήτημα. Δεν σας πειράζει να διασταυρώνουμε εδώ κάποια επιχειρήματα, για να μπορέσουμε να βελτιώσουμε τον πρωτογενή τομέα, που έκανε αναφορά και ο Πρόεδρος. Απλά θα αφήσουμε λίγο τη στάνη και το χωράφι, για να πάμε στη θάλασσα.

Το πρόβλημα είναι πολύ μεγάλο με τις βιντζότρατες διότι είναι και νομικής φύσεως το ζήτημα, επειδή είστε και νομικός, είναι όμως και κοινωνικής φύσεως διότι οι άνθρωποι εδώ και δύο χρόνια είναι χωρίς δουλειά, χωρίς μεροκάματο. Τι θα ταΐσουν τις οικογένειές τους; Γιατί και πολύτεκνος είστε και πρέπει να τους καταλάβετε, να υπάρχει ενσυναίσθηση στο ζήτημα, διότι είναι όμηροι και δέσμιοι παρά την έγκριση της αρμόδιας Ευρωπαϊκής Επιτροπής στην 66η Ολομέλεια, όπως βλέπω το αρμόδιο ενημερωτικό σημείωμα από την Ένωση Πλοιοκτητών «Η Μεσόγειος» που εδρεύει στον Πειραιά. Παρ’ όλο που έγινε ένα προσχέδιο από πλευράς της Κυβέρνησης και δεν υπήρξε κάποια άλλη παρατήρηση, κωλυσιεργεί. Δεν υπάρχει εκπόνηση διαχειριστικού σχεδίου παρά και την απόφαση του Πέμπτου Τμήματος του ΣτΕ, του Συμβουλίου της Επικρατείας. Επειδή είστε και νομικός, θα σας δώσουμε το νούμερο της απόφασης, φαντάζομαι την έχετε δει. Είναι η απόφαση 2133/2022 η οποία παραβιάζει και το άρθρο 3 παράγραφος 3 του ν.3068/2002, που πρέπει να υποστεί και κυρώσεις η διοίκηση για τη μη εκπόνηση του διαχειριστικού σχεδίου. Διότι οι άνθρωποι δύο χρόνια, χωρίς να έχουν διαγραφεί από το Εθνικό Μητρώο Αλιείας, δεν μπορούν να αλιεύσουν. Η Ευρωπαϊκή Ένωση δεν το απαγορεύει αυτό, τουναντίον η βιντζότρατα, σύμφωνα με επιστημονικές τεκμηριωμένες μελέτες, δεν προσβάλλει ούτε τον βυθό ούτε κάποιους άλλους γόνους. που λέγανε παλαιότερα, αν διαβάσει κάποιος, για τα λιβάδια της ποσειδωνίας. Δεν ισχύει. Αλλά εδώ έχουμε δικαστικές αποφάσεις.

Είναι μια ερμαφρόδιτη κατάσταση, κύριε Υπουργέ, να την χαρακτηρίσω έτσι. Ούτε από το Εθνικό Μητρώο Αλιείας διαγράφονται, η Ευρωπαϊκή Ένωση δεν απαγορεύει την αλιεία με εκατόν τριάντα εναπομείνασες βιντζότρατες εν Ελλάδι. Οι περισσότερες είναι στα Επτάνησα και όχι μόνο, Λευκάδα, Κεφαλονιά, Ιθάκη, Κέρκυρα. Έχουμε όμως και σε άλλες περιοχές.

Πρόκειται για μια παραδοσιακή αλιεία του φτωχού μεροκαματιάρη ψαρά. Ούτε αστακούς ψαρεύουν, ούτε ροφούς, ούτε σαργούς, ούτε φαγκρί. Ψαρεύουν γόπα και μαρίδα, δηλαδή αφρόψαρα, του μεροκάματου. Οι άνθρωποι αυτοί εδώ και δύο χρόνια δεν μπορούν να κάνουν μεροκάματο. Το θέμα είναι ότι η ίδια η Ναυτιλιακή Ένωση πρέπει να τους προσδιορίσει αυτή την άδεια αλιείας και έχεις μια Κυβέρνηση που ενώ ψάρευε η βιντζότρατα μέχρι το Μάρτιο του 2020 και εκπονεί σχέδιο τον Απρίλιο του 2021, παρά την έγκριση της Αρμόδιας Ευρωπαϊκής Επιτροπής -εδώ δείτε το και ως νομικός- υπάρχει έκνομη ενέργεια που παραβιάζει το Ενωσιακό Δίκαιο, το ευρωπαϊκό κεκτημένο. Σήμερα περιμένουν οι άνθρωποι αυτοί, που μας βλέπουν τούτη την ώρα, θέλουν να ξέρουν αν θα δουλέψουν ή δεν θα δουλέψουν. Δεν πάει άλλο. Ούτε ανάκληση από τη μία ούτε έγκριση άδειας αλιείας από την άλλη. Και μιλάμε για ένα παραδοσιακό επάγγελμα που έχει ένα ελληνικό μεσογειακό αποτύπωμα παραδοσιακού χαρακτήρα. Είναι δηλαδή και θέμα αν θέλετε παράδοσης απέναντι στην ελληνική αλιεία.

Αλλά γεννάται το ερώτημα γιατί ενοχλούν αυτοί οι άνθρωποι. Μήπως ενοχλούν για κάτι άλλο σε παραγωγή μέσω ιχθυοκαλλιέργειας; Μπαίνει ένα ερώτημα εύλογο. Γιατί τους έχουμε, λοιπόν, κύριε Υπουργέ μου, σε ομηρία; Δεν πρέπει να είναι αρωγός το Υπουργείο σας απέναντι στο προσκεφάλι στο μεροκάματο αυτών των ανθρώπων; Περιμένουν και κρέμονται από τα χείλη σας να επιλυθεί επιτέλους αυτό το ζήτημα που λιμνάζει εδώ και μία διετία στη μη εκπόνηση διαχειριστικού σχεδίου από πλευράς της ελληνικής Κυβέρνησης, ενώ τουναντίον υπάρχει η έγκριση από πλευράς της ενωμένης Ευρώπης. Λύστε το, σας παρακαλώ, επιτέλους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, ελπίζω από τη δική μου τοποθέτηση να πάρετε ολοκληρωμένη πληροφόρηση για τη βιντζότρατα, που την ακούσατε για πρώτη φορά.

Κύριε συνάδελφε, θα ξεκινήσω από ένα από τα ερωτήματα που θέσατε στο τέλος, μήπως πίσω απ΄ όλα αυτά είναι κάτι άλλο που έχει να κάνει με τις ιχθυοκαλλιέργειες. Εσείς ο ίδιος είπατε ότι η βιντζότρατα ψαρεύει αφρόψαρα, δηλαδή γαύρο, μαρίδα και γόπα. Συνεπώς, επειδή, όπως ξέρετε, τα ιχθυοτροφεία δεν έχουν τέτοιου είδους ψάρια, η λογική λέει ότι δεν τίθεται ζήτημα τέτοιου ανταγωνισμού. Άλλα είναι τα ψάρια που εκτρέφονται στα ιχθυοτροφεία.

Τώρα, σε σχέση με τη βιντζότρατα πράγματι η βιντζότρατα, και το εργαλείο γρίπος που χρησιμοποιεί, είναι ένας παραδοσιακός τρόπος αλιείας. Όμως τα προβλήματα που δημιουργεί στο θαλάσσιο περιβάλλον και κυρίως στην ποσειδωνία έχουν εντοπιστεί ήδη από πολύ παλιά. Το μακρινό 1979 με το προεδρικό διάταγμα 553/79 όπως τροποποιήθηκε με το 669/80 απαγορεύτηκε η έκδοση νέων αδειών αλιείας με το αλιευτικό εργαλείο γρίπος της βιντζότρατας και απαγορεύτηκε το δικαίωμα αντικατάστασης και χορήγησης νέων αδειών. Επαναλαμβάνω το 1979, τότε που -αντιλαμβάνεστε τόσες δεκαετίες πίσω- ούτε οι περιβαλλοντικές ευαισθησίες ήταν τόσο έντονες όσο είναι σήμερα, αλλά ούτε και η κοινή αλιευτική πολιτική είχε τις προτεραιότητες που έχει σήμερα.

Για περισσότερα, λοιπόν, από σαράντα χρόνια το εργαλείο αυτό έχει τεθεί σε έναν αυστηρό περιορισμό με τον αριθμό σκαφών που το χρησιμοποιούν να μειώνεται σταδιακά, λόγω των κρατικών παρεμβάσεων και της αποχώρησης των αλιέων. Το 2006 ψηφίστηκε ο κανονισμός 1967 της Μεσογείου που υποχρέωνε τα κράτη-μέλη να εκπονήσουν διαχειριστικά σχέδια για τη λειτουργία των συρόμενων εργαλείων μεταξύ των οποίων είναι και το εργαλείο γρίπος που χρησιμοποιεί η βιντζότρατα. Με το άρθρο 19 του κανονισμού αυτού η βιντζότρατα μπορούσε να λειτουργεί μόνο στο πλαίσιο παρεκκλίσεων που έχουν όμως μεταβατικό χαρακτήρα για την Ένωση και μετά από έγκριση της Ευρωπαϊκής Επιτροπής.

Το 2013 υλοποιήθηκε σχέδιο διαχείρισης με κίνητρα που δόθηκαν τότε. Μεταξύ αυτών ήταν και το Μέτρο Μ1.1 όπου οδήγησε στη διάλυση διακοσίων είκοσι δύο σκαφών βιντζότρατας τα οποία έτσι αποσύρθηκαν από την αλιεία μας. Το 2016 με υπουργική απόφαση θεσπίστηκε τριετές σχέδιο διαχείρισης, το οποίο έληξε στις 31-3-2020. Το 2020 δόθηκε το κίνητρο της οικειοθελούς αποχώρησης με οικονομική ενίσχυση με πρόγραμμα de minimis 25.000 ευρώ ανά σκάφος. Αυτή η κίνηση είχε ως αποτέλεσμα την αποχώρηση αρκετών εργαλείων. Από τα διακόσια τριάντα σκάφη τότε διαγράφηκαν από το συγκεκριμένο εργαλείο εκατόν ένα.

Σημειωτέον ότι το ίδιο σκάφος μπορεί να χρησιμοποιεί και άλλα εργαλεία, εκτός δηλαδή του γρίπου. Σήμερα έχουμε εκατόν είκοσι δύο σκάφη που εκτός των άλλων εργαλείων χρησιμοποιούν και τον γρίπο. Να σημειώσω ότι τα περισσότερα σκάφη βιντζότρατας είναι γερασμένα σκάφη, είναι δηλαδή ηλικίας άνω των σαράντα πέντε ετών, όπως αντιλαμβάνεστε, λόγω της πολιτικής που υπήρξε από το 1979 και μετά.

Γνωρίζετε βέβαια, κύριε συνάδελφε, ότι η κοινή αλιευτική πολιτική προσβλέπει στη μέγιστη βιώσιμη απόδοση και στη βιώσιμη αλιεία όπως αυτή η κοινή αλιευτική πολιτική διαγράφηκε με τον κανονισμό 1380/2013. Στο πλαίσιο αυτό η Ευρωπαϊκή Ένωση δέχεται ορισμένα αλιευτικά εργαλεία μόνο κατά παρέκκλιση -όπως είναι και αυτό- και για ορισμένο χρονικό διάστημα στο πλαίσιο εγκεκριμένου σχεδίου διαχείρισης και μετά από εκτελεστική απόφαση της Ευρωπαϊκής Επιτροπής. Στην ανακοίνωση σχετικά με το σχέδιο δράσης της Ευρωπαϊκής Ένωσης για την προστασία και αποκατάσταση των θαλάσσιων οικοσυστημάτων για βιώσιμη και ανθεκτική αλιεία και ειδικότερα για τη δράση, για τη μείωση των επιπτώσεων της αλιείας στον βυθό της θάλασσας, αναφέρεται μεταξύ των μέτρων που πρέπει να ληφθούν και η διασφάλιση ότι έως το 2030 η αλιεία με συρόμενα εργαλεία ή κινητά εργαλεία βυθού θα καταργηθεί σταδιακά σε όλες τις περιοχές MPAs. Άρα, συμπέρασμα, γρίπος μπορεί να χρησιμοποιείται μόνο κατά παρέκκλιση. Σε κάθε περίπτωση η παρέκκλιση αυτή δεν μπορεί να πάει πέραν του 2030. Άρα, μιλάμε για μία κατάσταση η οποία έχει ημερομηνία λήξης.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία, κύριε Υφυπουργέ. Έχετε ξεπεράσει κατά πολύ τον χρόνο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Πολύ λίγο χρόνο για να ολοκληρώσω θα ήθελα. Και να μη μιλήσω καθόλου στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, συνεχίστε.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Το 2021 αποφασίστηκε η χώρα να μην υποβάλλει νέο σχέδιο διαχείρισης στην Ευρωπαϊκή Επιτροπή. Η επιτροπή, επίσης, ενημερώθηκε ότι η χώρα θα προχωρήσει στην κατάργηση του εργαλείου. Κατά των ανωτέρω πράξεων της διοίκησης πράγματι οι ενδιαφερόμενοι και έχοντες έννομο συμφέρον προσέφυγαν στο Συμβούλιο της Επικρατείας και εκδόθηκε η υπ’ αριθμόν 2133/2022 απόφαση. Η απόφαση του Συμβουλίου της Επικρατείας δέχεται μεταξύ άλλων ότι η διοίκηση δεν είναι υποχρεωμένη να αιτηθεί προς τα αρμόδια όργανα της Ευρωπαϊκής Επιτροπής την προβλεπόμενη από τον κανονισμό παρέκκλιση και καλεί τη διοίκηση να λάβει μέτρα για τη ρύθμιση της κατάστασης των αδειούχων αλιείας με το εργαλείο της βιντζότρατας. Δηλαδή, από τη μια λέει «δεν είστε υποχρεωμένοι» από την άλλη «πάρτε μέτρα». Τι κάνουμε εμείς; Σε εφαρμογή της ανωτέρω απόφασης…

**ΠΡΟΕΔΡΕΥΩΝ (Αθανάσιος Μπούρας):** Όχι, όχι, κύριε Υφυπουργέ. Στη δευτερολογία σας αυτά. Έχετε μιλήσει επτάμισι λεπτά.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Νομικός εσείς, δημοσιογράφος εγώ. Για να δούμε τώρα πώς θα πρέπει να τοποθετούνται οι ερωτήσεις.

Είπατε «κατά παρέκκλιση». Εμένα μου θυμίζει λίγο αυτό με το euro στο πετρέλαιο: euro 3, euro 4, euro 5 κ.λπ.. Γιατί δεν τους δίνετε μεροκάματο; Εγώ ανθρωποκεντρικά θέλω να μιλήσω. Εμείς ως Ελληνική Λύση αφουγκραστήκαμε αυτούς τους ανθρώπους. Δεν έχουν να δουλέψουν. Δεν έχουν να φάνε. Το καταλαβαίνετε; Μιλάμε για 122 -ή όσες είπατε- παραδοσιακές βιντζότρατες. Γιατί δεν τους δίνετε αυτό το περιθώριο; Λέτε τώρα εσείς για το Συμβούλιο της Επικρατείας, μετά από αυτή την προσφυγή, το ενημερωτικό υπόμνημα που διαβάζω από την ένωση πλοιοκτητών. Για τα λιβάδια Ποσειδωνίας έχω μελετήσει κάποια ισπανικά, ιταλικά, και γαλλικά άρθρα. Δεν έχει τεκμηριωθεί απόλυτα. Τα λιβάδια της Ποσειδωνίας Τα λιβάδια της Ποσειδωνίας είναι ένα συστατικό του βυθού το οποίο είναι απαραίτητο για τον θαλάσσιο πλούτο. Να μην ανοίξουμε κουβέντα γι’ αυτό. Λέει «Μετά από αίτηση ακύρωσής μας», αυτό που λέτε εσείς, ο 2133 του 2022 του πέμπτου τμήματος του Συμβουλίου της Επικρατείας, «η διοίκηση οφείλει να ρυθμίζει την επαγγελματική δραστηριότητα των κατόχων της αδείας αλιείας με βιντζότρατα κατά μείζονα δε λόγο εφόσον το εν λόγω εργαλείο δεν έχει διαγραφεί από το εθνικό αλιευτικό μητρώο». Δεν έχουμε καμία διαγραφή. Άρα, λοιπόν, μπορεί. «Ειδικότερα η διοίκηση οφείλει να λάβει συγκεκριμένα μέτρα που αφ’ ενός μεν θα εξασφαλίζουν ότι η εν λόγω δραστηριότητα δεν θα ασκείται άνευ εγκεκριμένου διαχειριστικού σχεδίου όπως και στο προαναφερθέν από 23 Μαρτίου.

Τι κάνουμε μ’ αυτούς τους ανθρώπους; Συγγνώμη αλλά τους κοροϊδεύουμε. Από τη μία λέμε κατάργηση για περιβαλλοντικούς λόγους -πείτε το όπως θέλετε σ’ ένα παραδοσιακό επάγγελμα με μεσογειακό αποτύπωμα- από την άλλη εδώ και είκοσι τέσσερις περίπου μήνες δεν έχουν ανακληθεί οι άδειες. Δηλαδή, μια κατάσταση ολίγον έγκυος, να το πω έτσι απλά στην καθομιλουμένη, να καταλαβαίνει κι ο κόσμος. Οι άνθρωποι ούτε να ψαρέψουν μπορούν, ούτε να πάρουν αν θέλετε κάποια εχέγγυα. Είπατε βέβαια ότι δόθηκαν τα 25.000 αλλά δεν ξεκαθαρίζει το τοπίο. Υπάρχει πέπλο μυστηρίου, ομίχλη, μανδύας. Πώς να το κάνουμε; Οι άνθρωποι θέλουν να δουλέψουν.

Αν μπαίνει αυτό το χρονικό περιθώριο, κύριε Υπουργέ, μέχρι το 2030, γιατί δεν συνεχίζετε τουλάχιστον στους εναπομείναντες ιδιοκτήτες και ανθρώπους του μεροκάματου. Δεν είναι όλοι οι ιδιοκτήτες. Εκεί δουλεύουν άνθρωποι από γενιά σε γενιά και χρησιμοποιούν αυτόν τον γρίπο που λέτε ότι θα είναι απαγορευμένος πλέον αν και η Ευρωπαϊκή Επιτροπή το ενέκρινε αυτό. Δεν έχουμε θέμα, δηλαδή, να υποστούμε κάποια πρόστιμα ή κυρώσεις από πλευράς της Ευρωπαϊκής Ένωσης. Το εγκρίνει η Ευρωπαϊκή Ένωση. Βγαίνει το Σ.τ.Ε. με την απόφαση αυτή. Δηλαδή, νομικά είστε κατοχυρωμένοι. Δεν σας εμποδίζει κάτι. Να δώσετε μια παράταση, λοιπόν, με αυτόν τον χρονικό ορίζοντα που λέτε εσείς προκειμένου οι άνθρωποι να έχουν τα προς το ζην. Εδώ τώρα πρόκειται για μια τραγική κατάσταση στα ελληνικά νησιά. Και ξέρετε κάτι; Από τη μία να βλέπουν τις τράτες από την άλλη να μην πηγαίνουν οι βιντζότρατες, να μην κρυβόμαστε. Όλα αλιευτικά είναι.

Πρέπει να παρθούν μέτρα ασφαλείας αλλά υπάρχει και μια ανεξέλεγκτη κατάσταση. Εκεί όπου υπάρχουν έκνομες ενέργειες, συμφωνώ. Να πέσουν τα πρόστιμα, να επιβληθούν κυρώσεις. Αλλά εδώ δεν γίνεται. Ή θα τους διαγράψετε από το εθνικό μητρώο και θα τους δώσετε επιδοτήσεις ή αντισταθμιστικά οφέλη για να αποσυρθούν σταδιακά και ομαλά ή δεν μπορούμε να παίζουμε με αυτούς τους ανθρώπους. Να βγουν να ψαρέψουν δεν μπορούν. Να πάρουν κάποια αντισταθμιστικά οφέλη που χρειάζονται προκειμένου να αποσυρθούν οριστικά. Γιατί δεν τους διαγράφετε; Διαγράψτε τους από το εθνικό μητρώο ή δώστε τους μια παράταση με χρονικό ορίζοντα το 2030 προκειμένου οι άνθρωποι να μπορέσουν να εναρμονιστούν στο νέο περιβάλλον, να κάνουν τον δικό τους οικογενειακό προγραμματισμό, να πουν στα νέα παιδιά δεν μπορείς να κάνεις το συγκεκριμένο επάγγελμα ασχέτως αν μπορεί ένα αλιευτικό καΐκι να βάλει κι άλλα εργαλεία. Αλλά εδώ μιλάμε για ανθρώπους οι οποίοι γεννήθηκαν με αυτό το επάγγελμα. Να τους λέμε από τη μία δεν διαγράφεστε από το μητρώο, από την άλλη δεν μπορείτε να ψαρέψετε, δεν εγκρίνουμε εμείς ως Ελληνική Κυβέρνηση ενώ υπάρχει η έγκριση από πλευράς της Κομισιόν σε ό,τι αφορά το διαχειριστικό σχέδιο, είναι μια κατάσταση τραγελαφική. Είναι μια κατάσταση ερμαφρόδιτη. Είσαι, δεν είσαι. Μπορείς, δεν μπορείς.

Αυτό πρέπει να λύσουμε σήμερα γιατί το θέμα είναι κοινωνικό, είναι ανθρωποκεντρικό, έχει να κάνει με ψυχές. Έχει να κάνει με Έλληνες ψαράδες, αλιείς στη βιντζότρατα, ένα παραδοσιακό καΐκι. Όπως εσείς επιχειρηματολογείτε επ’ αυτού, πρέπει ένα ακόμη επάγγελμα να αφανιστεί αλλά αυτή η κατάσταση δημιουργεί άρρωστα ελληνικά κύτταρα. Αυτό δημιουργεί. Δηλαδή, οι άνθρωποι αισθάνονται παραμελημένοι ως φορολογούμενοι Έλληνες πατριώτες πολίτες. Όπως και να το κάνουμε, δηλαδή. Η Κυβέρνηση πρέπει να είναι στο προσκεφάλι τους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έγινε αντιληπτό, κύριε Μπούμπα.

Κύριε Υπουργέ, έχετε τον λόγο για τη δευτερολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς να πούμε ότι η κοινή αλιευτική πολιτική έχει ένα συγκεκριμένο πλαίσιο και βάζει συγκεκριμένες στοχεύσεις τις οποίες οφείλουμε να ακολουθούμε και να παρακολουθούμε. Επαναλαμβάνω -σας το είπα και προηγουμένως- ότι κάποια συγκεκριμένα συρόμενα εργαλεία μόνο κατά παρέκκλιση για ένα χρονικό διάστημα μπορούν να χρησιμοποιηθούν και θα πρέπει μέχρι το 2030 να αποσυρθούν. Πρώτον αυτό.

Δεύτερον, οι άνθρωποι αυτοί -ξαναλέω- που έχουν τη βιντζότρατα μπορούν να αλιεύσουν και με άλλα εργαλεία εκτός του γρίπου που θεωρείται ότι είναι ένα εργαλείο που προκαλεί ζημιά στο περιβάλλον.

Διαβάσατε μέρος της αποφάσεως. Καλό είναι να διαβάζουμε το σύνολο της απόφασης. Εγώ συνεχίζω από εκεί που σταματήσατε. Λέει ότι η διοίκηση οφείλει να λάβει συγκεκριμένα μέτρα που θα ρυθμίζουν αφετέρου «την κατάσταση των αδειούχων αλιείας με το εργαλείο αυτό ενδεχομένως με τρόπους που και στο παρελθόν είχαν επιλεγεί, όπως με παροχή επιδοτήσεων-ενισχύσεων ή με χορήγηση άλλων αδειών ή αντισταθμισμάτων». Αναφέρεται σε κάποιες κοινές υπουργικές αποφάσεις του Υπουργείου Οικονομικών και Αγροτικής Ανάπτυξης που εφαρμόστηκαν στο παρελθόν.

Επειδή, λοιπόν, ισχύει και αυτό, άρα μπορούμε να ρυθμίσουμε και με άλλα μέτρα -και ολοκληρώνω και την απάντηση- εμείς σε εφαρμογή του διατακτικού αυτής της απόφασης, ήδη, προχωράμε: Πρώτον, σε νέο πρόγραμμα De Minimis με οικονομική ενίσχυση 25.000 ευρώ -εκ νέου, δηλαδή- οικειοθελούς αποχώρησης, ως αντιστάθμισμα για νέα οικειοθελή απόσυρση του εργαλείου από τους χρήστες. Το κόστος αυτού του Προγράμματος ανέρχεται στα 3.050.000 ευρώ, δηλαδή, είναι εκατόν είκοσι δύο σκάφη επί 25.000 κάθε σκάφος.

Επιπλέον, σε υπουργική απόφαση που ετοιμάζουμε και θα υπογραφεί σε πολύ σύντομο χρόνο και αφορά τη διανομή της πλεονάζουσας αλιευτικής ικανότητας της χώρας, δηλαδή την κατανομή του αλιευτικού πλεονάσματος της χώρας, σκοπεύουμε να μοριοδοτήσουμε τους αλιείς που χρησιμοποιούν τον γρίπο, εφόσον αποφασίσουν να τον αποσύρουν, με επιπλέον μόρια -μάλιστα με γενναία επιπλέον μοριοδότηση- προκειμένου να λειτουργήσει και αυτό ως κίνητρο, σε συνδυασμό με τα 25.000 ευρώ, ώστε να αποσύρουν τον γρίπο και ενδεχομένως να μετατρέψουν τα σκάφη τους ή να τα αντικαταστήσουν.

Πιστεύουμε ότι ο συνδυασμός των δύο ανωτέρω μέτρων θα λειτουργήσει ως κίνητρο προκειμένου να έχουμε τη μεγαλύτερη δυνατή αποχώρηση και από εκεί και πέρα όταν έχουμε μία νέα κατάσταση, που πιστεύουμε ότι θα δημιουργηθεί, τότε θα την επανεξετάσουμε και θα δούμε πώς θα την αντιμετωπίσουμε και θα εφαρμόσουμε, ενδεχομένως, έναν νέο σχεδιασμό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Υπουργέ.

Συνεχίζουμε με τη δωδέκατη με αριθμό 232/13-10-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης (Κατερίνας) Νοτοπούλου προς τον Υπουργό Εθνικής Οικονομίας και Οικονομικών, με θέμα: «Χρηματοδότηση σχεδίου ανάπλασης Διεθνούς Εκθέσεως Θεσσαλονίκης».

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, είμαι εδώ για να σας καλέσω να απαντήσετε σε μία ερώτηση σε σχέση με το μέλλον της Διεθνούς Έκθεσης Θεσσαλονίκης, της «ΔΕΘ HELEXPO A.E.». Γνωρίζουμε πως πρόκειται για τον Εθνικό Φορέα Διοργάνωσης Συνεδρίων και Εκθέσεων, μία κερδοφόρα εταιρεία με πολύ σημαντικό οικονομικό αποτύπωμα για την πόλη, για την βόρεια Ελλάδα, για την οικονομία της χώρας, έναν πραγματικό μοχλό ανάπτυξης. Γνωρίζουμε πως οι μετοχές είναι στο Υπερταμείο, ενώ στο διοικητικό συμβούλιο συμμετέχουν εκπρόσωποι και από την τοπική αυτοδιοίκηση και από όλους τους φορείς. Πρόκειται πραγματικά για μία υπόθεση όλης της πόλης.

Είμαστε ανάστατοι στη Θεσσαλονίκη, κύριε Υπουργέ, γιατί ενώ μέχρι και πέρυσι ένα έργο φαινόταν να προχωρούσε, ένα έργο που είχε ξεκινήσει από την Κυβέρνηση του Αλέξη Τσίπρα -αναφέρομαι στο έργο της ανάπλασης της ΔΕΘ, όπου θα αναβάθμιζε τη «ΔΕΘ HELEXPO Α.Ε.» σε ένα σύγχρονο εκθεσιακό κέντρο, σε έναν χώρο σύγχρονης εκθεσιακής δραστηριότητας, ένα hub σε όλη την Ευρώπη. Ταυτόχρονα, θα οδηγούσε στην ανάπλαση και άρα την απόδοση 55% του χώρου ως μητροπολιτικό πάρκο πρασίνου για τη Θεσσαλονίκη.

Ένα έργο που και ο κύριος Μητσοτάκης για τα τέσσερα χρόνια της θητείας του φάνηκε πως υποστήριζε. Φέτος, όμως, τηρεί σιγή ιχθύος. Φέτος έχουμε πάρα πολλά δημοσιεύματα να μας ανησυχούν.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Το τελευταίο διάστημα, παρά το γεγονός πως το έργο είναι μελετητικά ώριμο -όλες οι μελέτες γνωρίζετε πως έχουν παραδοθεί ήδη εδώ και έναν χρόνο- δεν υπάρχει καμμία δημόσια τοποθέτησή σας σε σχέση με το χρηματοδοτικό πλάνο της ΔΕΘ. Δεν υπάρχει ένταξη στο Ταμείο Ανάπτυξης, δεν υπάρχει καμμία εγγραφή στον προϋπολογισμό, στο προσχέδιο που έχετε καταθέσει.

Τι κάνετε, λοιπόν, στην πραγματικότητα, κύριε Υπουργέ; Οδηγείτε σε αδιέξοδο αυτό το έργο. Δημιουργείται ένα κενό, το οποίο πάρα πολύ σύντομα φοβόμαστε ότι θα καλέσετε κάποιον φίλο, επενδυτή, εργολάβο, για να το καλύψει. Όμως, επειδή η ΔΕΘ έχει όλη αυτή την αξία για την οικονομία της χώρας, είναι μοχλός ανάπτυξης της ευρύτερης περιοχής, εγώ σας καλώ σήμερα να δεσμευτείτε πως δεν θα ιδιωτικοποιήσετε τη «ΔΕΘ HELEXPO Α.Ε.» είτε με τη μορφή ΣΔΙΤ είτε με τη μορφή παραχώρησης της έκτασης σε Real Estate σχέδια και να μας απαντήσετε γιατί δεν έχετε προβλέψει την ένταξη του συγκεκριμένου έργου στο Ταμείο Ανάκαμψης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Υπουργός κ. Θεοχάρης για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Ευχαριστώ πάρα πολύ και την κ. Νοτοπούλου για την ερώτησή της. Είναι προφανές -δεν ξέρω για ποιον λόγο είναι ανάστατη η Θεσσαλονίκη- ότι η ανάπλαση και ο εκσυγχρονισμός της ΔΕΘ αποτελεί μια υποχρέωση απέναντι στην πόλη και στον πρωταγωνιστικό ρόλο που καλείται να διαδραματίσει στην ευρύτερη περιοχή των Βαλκανίων, ως ένα σύγχρονο εμπορικό κέντρο. Αυτό το βλέπουμε, χάρη στην πολιτική της Κυβέρνησης της Νέας Δημοκρατίας, να συμβαίνει όλο και περισσότερο. Βλέπουμε αυτό το ενδιαφέρον το επενδυτικό να αναζωπυρώνεται, ιδιαίτερα μετά τις πολύ καλές ειδήσεις με τελευταία την αναβάθμιση από την «Standard and Poor’s» της χώρας μας στην επενδυτική βαθμίδα, την πρώτη από τις τρεις μεγάλες εταιρείες οι οποίες παρακολουθούν τη χώρα μας και οι οποίες, ουσιαστικά, επιτρέπουν σε μια σειρά από επενδυτές να έρθουν και να επενδύσουν στη χώρα μας.

Τώρα, η ανάγκη αυτή φυσικά είναι -ξαναλέω- ακόμα μεγαλύτερη όσο η πολιτική μας οδηγεί σε μια φιλοαναπτυξιακή στροφή στην οικονομία της χώρας και έχει μετατρέψει και τη Θεσσαλονίκη σε προορισμό επενδύσεων.

Τώρα, η πλήρης μεθοδολογία και ο τρόπος με τον οποίο θα χρηματοδοτηθεί αυτό το έργο είναι αντικείμενο διαβουλεύσεων και συνεργασιών και με την τοπική κοινωνία και κεντρικά, φυσικά, και νομίζω ότι καταλαβαίνουμε ότι οι αποφάσεις για ένα τόσο μεγάλο έργο, ένα έργο το οποίο απαιτεί κεφάλαια ύψους μόνο από τη δημόσια χρηματοδότηση των 100 εκατομμυρίων και ενδεχομένως με τις ανατιμήσεις στο κόστος ανέγερσης και κατασκευών να έχουν αυξηθεί, μπορεί να ξεπεράσει λόγω των ανατιμήσεων και συνολικά 400 εκατομμύρια από την άποψη του συνολικού κόστους, καταλαβαίνουμε ότι είναι αποφάσεις οι οποίες δεν μπορούν να παρθούν εν μία νυκτί. Εξάλλου, εσείς λέτε ότι ξεκίνησε επί ΣΥΡΙΖΑ, καταλαβαίνουμε λοιπόν ότι η ωρίμανση τέτοιων έργων διαρκεί αρκετά χρόνια.

Σε κάθε περίπτωση, είναι αδιαπραγμάτευτη η βούληση της Κυβέρνησης να προχωρήσει σε αυτή την ανάπλαση. Το κάνει, σεβόμενη τον χαρακτήρα της «ΔΕΘ HELEXPO Α.Ε.», η οποία δεν είναι στο στενό ή και στο ευρύτερο ακόμα δημόσιο, αλλά είναι κάτω από την ομπρέλα του Υπερταμείου της ΕΕΣΥΠ, της Εταιρείας Συμμετοχών του δημοσίου και συνεπώς πρέπει να γίνει με την κατάλληλη μεθοδολογία η ωρίμανση του έργου και χρηματοδοτικά.

Και να πούμε και το τελευταίο. Είναι προφανές ότι οι όποιες συζητήσεις, ακόμα κι αν ωρίμαζαν, προφανώς δεν μπορούν να γίνουν και να γίνουν ανακοινώσεις τις παραμονές μιας εκλογικής αναμέτρησης, με την έννοια ότι -όπως και συνέβη- έχουμε μια αλλαγή σκυτάλης στην δημαρχία της Θεσσαλονίκης και προφανώς κανένας δεν θέλει -ακόμα και να είναι τέλειες όλες οι αποφάσεις- πριν διαβουλευτεί και με τη νέα ηγεσία του το Δημαρχείο της Θεσσαλονίκης να φέρει προ τετελεσμένων με τις αποφάσεις και ανακοινώσεις μια νέα δημαρχία.

Συνεπώς νομίζω ότι είναι εύλογο τώρα πια που δουλέψαμε εντατικά τον τελευταίο χρόνο και ωριμάζουν οι αποφάσεις αυτές, να γίνουν οι όποιες ανακοινώσεις, αφού γίνει και μια συνεννόηση με τον νέο δήμαρχο Θεσσαλονίκης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Νοτοπούλου, έχετε τον λόγο για τα επόμενα τρία λεπτά, για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, μας δώσατε αρκετούς λόγους να ανησυχούμε. Ας είμαστε, λοιπόν, ξεκάθαροι με τη σειρά μας.

Ο δημόσιος χαρακτήρας της «ΔΕΘ HELEXPO Α.Ε.» πρέπει να διατηρηθεί. Είναι κρίσιμο αυτό τόσο σε σχέση με το χαρακτήρα και τη σχέση της ΔΕΘ με την πόλη όσο και για την ανάπτυξη της οικονομίας της χώρας. Είχαμε έγκαιρα προειδοποιήσει πως θα έπρεπε να γίνουν όλες εκείνες οι απαραίτητες ενέργειες, έτσι ώστε να βρεθεί η χρηματοδότηση για το έργο αυτό.

Επαναλαμβάνω: Εδώ και έναν χρόνο υπάρχει μελετητική ωριμότητα και είχατε τη δυνατότητα να εντάξετε το έργο στο Ταμείο Ανάκαμψης, πράγμα που αρνείσθε να κάνετε, γιατί μένετε πιστοί, ως Κυβέρνηση, στην αγωνία σας να ιδιωτικοποιήσετε ή και να ξεπουλήσετε τη δημόσια περιουσία, όλους τους φορείς που εγγυώνται το συμφέρον των πολιτών.

Συγκεκριμένα, λοιπόν, έχετε αφήσει τους πόρους του Ταμείου Ανάκαμψης να λιμνάζουν. Η απορροφητικότητα είναι πάρα πολύ χαμηλή. Μάθαμε από το σχέδιο αναθεώρησης πως έχετε απεντάξει σειρά έργων μέχρι και αντιπλημμυρικών ή σιδηροδρομικών, συχνά με τη δικαιολογία ότι δεν υπάρχει μελετητική ωριμότητα. Και εδώ που υπάρχει και είναι ένα έργο που αναφέρεται και στην ψηφιακή μετάβαση και στην πράσινη ανάπτυξη το έχετε αφήσει, διότι είστε και πάλι έτοιμοι να ικανοποιήσετε τα σχέδια κάποιου επενδυτή.

Εμείς θα σταθούμε απέναντι σε κάθε προσπάθειά σας να υποβαθμίσετε τη Διεθνή Έκθεση Θεσσαλονίκης. Θα σταθούμε απέναντι σε κάθε προσπάθειά σας να ιδιωτικοποιήσετε τον εκθεσιακό φορέα.

Και κάτι τελευταίο, κύριε Υπουργέ. Θα πρέπει να καταλάβουμε γιατί είναι σημαντικό να παραμείνει δημόσιος ο χαρακτήρας του εκθεσιακού φορέα. Είναι σημαντικό, διότι στηρίζει μία σειρά από κλάδους της οικονομίας που υπό άλλες συνθήκες μπορεί να μην έβρισκαν χώρο να κάνουν μία έκθεση. Έχουν γίνει τέτοιες. Είναι σημαντικό για την πόλη. Είναι σημαντικό για τους πολίτες. Και επιτέλους κάποια στιγμή θα πρέπει να ακούσετε τι λένε οι φορείς της Θεσσαλονίκης.

Εάν, λοιπόν, έχετε πρόθεση να αλλάξετε σχεδιασμό -και κατάλαβα σήμερα ότι έχετε-, θα πρέπει άμεσα να τον γνωστοποιήσετε με καθαρότητα, με καθαρό λόγο στους Θεσσαλονικείς και να σας απαντήσουν σε κάποια διαβούλευση πιθανά.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός κ. Θεοχάρης θα απαντήσει για τα επόμενα τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κυρία Πρόεδρε.

Κοιτάξτε τώρα. Δεν μίλησε κανένας για καμμία ιδιωτικοποίηση. Δεν ξέρω από πού τα βγάζετε αυτά. Βέβαια, δεν περιμένω και τίποτε άλλο. Κατ’ εσάς τα πάντα πρέπει να είναι δημόσια, όχι μόνο η ΔΕΘ, αλλά και οτιδήποτε άλλο κυκλοφορεί και λειτουργεί στο πλαίσιο της ελληνικής οικονομίας. Είναι πολύ δυσδιάκριτο το πλαίσιο που θέλετε να θέσετε. Σχεδόν πλησιάζει, προσομοιάζει αυτό του Κομμουνιστικού Κόμματος Ελλάδας και τον έλεγχο της κρατικοποίησης της οικονομίας.

Σε κάθε περίπτωση, το Ταμείο Ανάκαμψης είναι ένα πολύ συνεκτικό σχέδιο, ένα σχέδιο το οποίο δεν μπορείς να εντάξεις στο πλαίσιο της αναθεώρησης, δηλαδή στο μέσο και πέρα από το μέσο του χρόνου υλοποίησης. Όχι μόνο πρέπει να είναι ώριμα τα έργα τα οποία πρέπει να ενταχθούν, πρέπει να είναι ώριμα στην υλοποίησή τους. Όχι μελετητικά απλώς ώριμα, να μπορούν να βγουν σε συγκεκριμένους διαγωνισμούς. Γι’ αυτό δεν μπορούν να ενταχθούν τα έργα με τον τρόπο με τον οποίο θέλετε εσείς να τα εντάξετε. Εξάλλου, το Ταμείο Ανάκαμψης είναι ένα χρηματοδοτικό εργαλείο performance based, δηλαδή είναι βασισμένο σε απαιτήσεις για πάρα πολύ γρήγορους ρυθμούς υλοποίησης, καθώς οι πληρωμές από την Ευρωπαϊκή Ένωση προς τα κράτη-μέλη εκτελούνται αφού εκπληρωθούν συγκεκριμένα ορόσημα και στόχοι οι οποίοι έχουν καταγραφεί στο συνεκτικό σχέδιο «Ελλάδα 2.0».

Συνεπώς, μόνο έργα τα οποία μπορούν να συνδεθούν με συγκεκριμένες μεταρρυθμίσεις που έχουν υλοποιηθεί και με συγκεκριμένα πολύ γρήγορα χρονοδιαγράμματα υλοποίησης μπορούν να ενταχθούν στο Ταμείο Ανάκαμψης. Αυτό δεν σημαίνει ότι δεν θέλουμε και δεν πρόκειται να κάνουμε ό,τι χρειάζεται ώστε να υλοποιηθεί αυτή η ανάπλαση στη Θεσσαλονίκη. Ξαναλέω ότι το χρωστάμε στην πόλη της Θεσσαλονίκης. Θα υλοποιηθεί χωρίς κανένα πρόβλημα.

Όλα τα υπόλοιπα περί ιδιωτικοποιήσεων και οτιδήποτε άλλο, η ποινικοποίηση δηλαδή της οποιασδήποτε σχέσης με την ιδιωτική πρωτοβουλία, νομίζω ότι πρέπει να σταματήσει. Αυτό είναι και το νόημα, αν θέλετε, των αποφάσεων του ελληνικού λαού τα τελευταία χρόνια, διότι πραγματικά ο ελληνικός λαός έχει ωριμάσει και έχει δει ότι η συνεργασία δημόσιου και ιδιωτικού τομέα δεν είναι πια ποινικό αδίκημα, όπως θέλετε να μας πείσετε εσείς. Ο ιδιωτικός τομέας και ο δημόσιος τομέας μπορούν κάλλιστα χέρι με χέρι να υλοποιήσουν, όχι μόνο αυτό, αλλά και πάρα πολλά άλλα έργα και πάρα πολλές άλλες δράσεις.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Ακολουθεί η τέταρτη με αριθμό 234/16-10-2023 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Κλιματικής Κρίσης και Πολιτικής Προστασίας, με θέμα: «Να παρθούν τώρα μέτρα στήριξης των αυτοαπασχολούμενων και μικρών επαγγελματιών στις πληγείσες περιοχές της Θεσσαλίας. Να αποζημιωθούν πλήρως για τις ζημιές που υπέστησαν».

Κύριε Μεταξά, έχετε τον λόγο για δύο λεπτά για να θέσετε το ερώτημά σας.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κυρία Πρόεδρε.

Κύριε Υπουργέ, χιλιάδες αυτοαπασχολούμενοι και μικροί επαγγελματίες βρίσκονται σε απόγνωση από τις συνέπειες των καταστροφικών πλημμυρών στις περιοχές της Θεσσαλίας. Μετά από χρόνια κρίσης, lockdown, ακρίβειας, οι καταστροφές αυτές ίσως είναι το τελειωτικό χτύπημα, αφού σε πολλές περιπτώσεις είναι ολοσχερείς.

Τα μέτρα που έχει εξαγγείλει η Κυβέρνηση δεν επαρκούν στο ελάχιστο για να ορθοποδήσουν, ούτε καλύπτουν τις άμεσες ανάγκες της οικογένειάς τους. Δεν προβλέπεται κανένα επίδομα προκειμένου να εξασφαλιστεί η οικογενειακή επιβίωση και η εφάπαξ ενίσχυση έως 4.000 ευρώ είναι ουσιαστικά σταγόνα στον ωκεανό. Η πρόβλεψη για αποζημίωση των ζημιών στο 70% είναι προκλητική, δεν επαρκεί και οδηγεί σε νέα ομηρία στις τράπεζες. Η πρόβλεψη για τις αποζημιώσεις μηχανολογικού εξοπλισμού βάσει τιμολογίου αγοράς και ετήσιου συντελεστή απόσβεσης 10% αφήνει την πλειοψηφία χωρίς αποζημίωση. Σε κάθε περίπτωση, σχεδόν ένα μήνα και πλέον μετά τις καταστροφές πολλοί είναι αυτοί που δεν έχουν δει ακόμα ούτε ένα ευρώ στήριξης. Πώς θα επιβιώσουν αυτοί οι χιλιάδες αυτοαπασχολούμενοι της Θεσσαλίας και οι οικογένειές τους;

Επιβάλλεται, λοιπόν, λέμε εμείς, να ληφθούν μια σειρά ελάχιστα μέτρα, όπως: Καταβολή μηνιαίας οικονομικής ενίσχυσης για έξι μήνες τουλάχιστον με ύψος 1.000 ευρώ τον μήνα. Πλήρης καταγραφή των ζημιών. Άμεση εφάπαξ ενίσχυση 10.000 ευρώ. Καταβολή αποζημίωσης στο 100% των ζημιών χωρίς αποσβέσεις και άνευ κατάθεσης τιμολογίων, αφού τα πιο πολλά τα έχει φάει το νερό, έχουν καταστραφεί, ώστε να μπορέσουν να αντικαταστήσουν οι επαγγελματίες τα μηχανήματα, τα εμπορεύματα, τις πρώτες ύλες, τα οχήματα κ.λπ.. Απαλλαγή φόρου εισοδήματος μέχρι και τις 31-12-2024. Κατάργηση ΕΝΦΙΑ, τέλους επιτηδεύματος. Απαλλαγή από όλα τα δημοτικά τέλη. Απαλλαγή από την καταβολή εισφορών ατομικής ασφάλισης και επιδότησή τους από τον κρατικό προϋπολογισμό μέχρι τον Δεκέμβριο του 2024. Αναστολή όλων των τρεχουσών ρυθμίσεων μέχρι τις 31-12-2024 σε εφορία, τράπεζες, ασφαλιστικά ταμεία. Γενναία διαγραφή χρεών. Αναστολή κάθε είδους μέτρων αναγκαστικής είσπραξης, κατασχέσεις πλειστηριασμοί κ.λπ. πρώτης κατοικίας και επαγγελματικής στέγης μέχρι το τέλος του 2024. Επιδότηση ενοικίου επαγγελματικής στέγης για όσο διάστημα δεν λειτουργεί η επιχείρηση. Απαλλαγή λογαριασμών οικιακής και επαγγελματικής χρήσης σε ενέργεια, νερό, τηλεπικοινωνίες για ένα εξάμηνο και φυσικά φθηνά τιμολόγια μέχρι το τέλος του 2024. Πάνω σε αυτά τα μέτρα ζητάμε και συγκεκριμένες απαντήσεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Κλιματικής Κρίσης και Πολιτικής Προστασίας κ. Τριαντόπουλος για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κυρία Πρόεδρε.

Ευχαριστώ, κύριε συνάδελφε, για την επίκαιρη ερώτηση, γιατί μου δίνει την ευκαιρία να συζητήσουμε για άλλη μια φορά τα μέτρα που υλοποιούμε στη Θεσσαλία έπειτα από ένα ακραίο πλημμυρικό φαινόμενο. Μάλιστα, πριν από έναν μήνα είχα απαντήσει σε παρόμοια ερώτηση μέλους της Κοινοβουλευτικής σας Ομάδας, οπότε χαίρομαι που ξαναφέρνετε το θέμα, καθώς από τότε έχουν γίνει πολλά και θα αναφερθώ σε αυτά με στοιχεία.

Όμως, αυτό στο οποίο θα πρέπει να σταθώ και παραμένει αναλλοίωτο είναι ένα, ότι η Κυβέρνηση παραμένει στο πεδίο στη Θεσσαλία και στηρίζει τους πολίτες, τους συμπολίτες μας που πιέζονται από τις δύσκολες συνθήκες του πρωτόγνωρου πλημμυρικού φαινομένου. Τους στηρίζει με μέτρα τα οποία ανακοινώθηκαν από την πρώτη στιγμή και υλοποιούνται με γρήγορους ρυθμούς.

Αρχικά ας σταθούμε στο μέτρο της πρώτης αρωγής μέσα από την πλατφόρμα arogi.gοv.gr Χορηγείται ενίσχυση για πρώτες ανάγκες, ζημιές σε οικοσκευή και απλές επισκευαστικές εργασίες. Το σχετικό ποσό μπορεί να φτάσει μέχρι τις 6.600 ευρώ, ανάλογα με το μέγεθος της ζημιάς. Μέχρι σήμερα, μετά από δέκα καταβολές της πρώτης αρωγής, έχουν πιστωθεί περίπου 57,9 εκατομμύρια ευρώ σε έντεκα χιλιάδες εκατόν εξήντα δικαιούχους. Έχουν πιστωθεί δηλαδή σε νοικοκυριά σε περιοχές που επλήγησαν σημαντικά και έχουν λάβει ενίσχυση μέσα από την αυτόματη διαδικασία εντοπισμού της ΑΑΔΕ. Έχουν πιστωθεί σε νοικοκυριά που υπέβαλαν αίτηση στην πλατφόρμα της πρώτης αρωγής και μετά από μία διαδικασία ελέγχων και διασταυρώσεων από τα στελέχη της Γενικής Γραμματείας Αποκατάστασης Φυσικών Καταστροφών και Κρατικής Αρωγής.

Δεύτερον, χορηγείται πρώτη αρωγή έναντι στεγαστικής συνδρομής σε πολίτες και σε επιχειρήσεις που φτάνει ως τα 10.000 ευρώ. Μέχρι σήμερα οι πληρωμές ανέρχονται σε περίπου 590.000 προς ενενήντα επτά δικαιούχους. Χορηγείται πρώτη αρωγή έναντι της επιχορήγησης προς επιχειρήσεις, προς κτηνοτροφικές μονάδες και προς αγροτικές εκμεταλλεύσεις που έχουν πληγεί, η οποία φτάνει, όπως είπατε, μέχρι τις 4.000.

Αυτό είναι η πρώτη αρωγή και αναφέρω ότι μέχρι σήμερα έχουν πιστωθεί συνολικά 14,2 εκατομμύρια ευρώ σε πέντε χιλιάδες οκτακόσιους πενήντα έξι δικαιούχους. Μάλιστα, όσον αφορά τους αγρότες πρέπει να σημειωθεί πως μέσα στις τελευταίες δύο εβδομάδες που είναι ανοικτή η πλατφόρμα της πρώτης αρωγής για τους αγρότες, έχει ήδη καταβληθεί η πρώτη αρωγή σε τρεις χιλιάδες οκτακόσιους πενήντα τρεις αγρότες, συνολικού ύψους 7,7 εκατομμυρίων ευρώ και όσο συνεχίζεται η ροή των στοιχείων από την περιφέρεια και από τον ΕΛΓΑ θα είναι αντίστοιχη και η ροή των πληρωμών. Μάλιστα η επόμενη δρομολογείται για αύριο, για την Τρίτη. Και φυσικά για τις επιχειρήσεις, όπως γνωρίζετε, έχει ενεργοποιηθεί το σχήμα της κρατικής αρωγής, που καλύπτει το 70% της εκτιμηθείσας ζημιάς των επιχειρήσεων -το οποίο δεν υπολογίζεται με τους τρόπους που αναφέρατε, αλλά με πολύ πιο απλούς τρόπους, αν και χρησιμοποιείτε όρους της ελεύθερης αγοράς και με ιντριγκάρει και με ενδιαφέρει αυτό- μικρών, μεσαίων, αλλά και μεγάλων. Μέχρι ένα σημείο όμως στους μεγάλους. Και χαίρομαι που στην ερώτησή σας εστιάζετε στις μικρές και μεσαίες επιχειρήσεις, διότι σε προηγούμενη ερώτηση, εδώ στο Κοινοβούλιο, συνάδελφος σας από το ΚΚΕ ζητούσε 100% αποζημίωση για τις μεγάλες επιχειρήσεις, για τις βιομηχανίες και δεν συμφωνήσαμε.

Παράλληλα λοιπόν, με τις επιχειρήσεις το ίδιο πλαίσιο στηρίζει και τον πρωτογενή τομέα. Προσεγγίζουμε τις κτηνοτροφικές μονάδες και τις αγροτικές εκμεταλλεύσεις ως επιχειρήσεις. Έτσι στο πλαίσιο της κρατικής αρωγής η ενίσχυση στο 70% της εκτιμηθείσας ζημιάς ισχύει και για τον πάγιο εξοπλισμό και για τα μέσα παραγωγής και το έγγειο κεφάλαιο και άλλα στοιχεία του πάγιου εξοπλισμού τόσο των κτηνοτροφικών μονάδων όσο και των αγροτικών εκμεταλλεύσεων. Ισχύει και για τις δενδροκαλλιέργειες, οι οποίες καταστράφηκαν, πάλι στο πλαίσιο της κρατικής αρωγής.

Καλύπτονται λοιπόν, ζημιές που δεν καλύπτονταν μέχρι τώρα. Χορηγούνται ποσά και ενισχύσεις που δεν έχουν καμμία σχέση με το παρελθόν. Μέχρι σήμερα έχουν χορηγηθεί, περίπου ενάμιση μήνα μετά το ακραίο πλημμυρικό φαινόμενο πάνω από 72 αθροιστικά εκατομμύρια ευρώ σε περισσότερους από δεκαεπτά χιλιάδες πλημμυροπαθείς. Ενεργοποιούνται μέτρα, ενεργοποιούνται εργαλεία στήριξης που απέχουν παρασάγγας από ό,τι ίσχυε πριν. Μέτρα, πέραν αυτών που σας ανέφερα και θα σημειώσω και στη δευτερολογία μου και αυτό γίνεται για να ανταποκριθούμε στις ανάγκες των πολιτών και των περιοχών που πλήττονται από τις δυσμενείς επιπτώσεις της κλιματικής κρίσης και θα ανταποκριθούμε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Κύριε Υπουργέ, περιγράψαμε μια σειρά από μέτρα τα οποία τα είχατε ανακοινώσει εδώ και πολλές φορές και σε προηγούμενες πλημμύρες, τα οποία είναι προφανές ότι είναι ανεπαρκή και δεν απαντήσατε στα συγκεκριμένα ερωτήματα, αιτήματα τα οποία έχουν καταγράψει και διεκδικούν οι σύλλογοι των επαγγελματιών στη Θεσσαλία. Πέρα από όλα τα άλλα είναι προφανές ότι τα μέτρα τα οποία παίρνετε είναι ανεπαρκή και το αποτύπωμά τους αυτή τη στιγμή στη Θεσσαλία είναι πολύ συγκεκριμένο.

Η εικόνα στη Θεσσαλία σε σχέση με τους επαγγελματίες είναι πάρα πολύ συγκεκριμένη. Αυτοαπασχολούμενοι όλων των κλάδων είναι κατεστραμμένοι. Δεν μπορούν να ξεκινήσουν να δουλέψουν, εξαιτίας των δικών σας καθυστερήσεων από τους κόπτες που βάζετε και δεν αποζημιώνετε στο 100% τις ζημιές που έχουν υποστεί. Εδώ και μήνες δεν έχουν απολύτως κανένα εισόδημα και έτσι θα συνεχίσει. Δεν θα έχουν εισόδημα για μεγάλο χρονικό διάστημα. Πώς θα ζήσουν; Πώς θα εξασφαλίσουν τα απαραίτητα; Τρόφιμα, λογαριασμούς. Σε λίγο ξεκινάει ο χειμώνας. Πώς θα γίνει αυτό το πράγμα; Τι θα κάνουν όλοι αυτοί οι άνθρωποι, πολλοί από τους οποίους δεν έχουν πάρει ούτε καν την πρώτη αρωγή. Και περνούν οι ημέρες, δεν καλύπτονται ούτε τα χρέη που είχαν και αρχίζουν και συσσωρεύονται ξανά. Εσείς μάλιστα, τους ζητάτε να πληρώσουν και για ενέργεια, για ύδρευση, για λογαριασμούς, χωρίς να έχουν ούτε μισό ευρώ. Με τις αποσβέσεις τι θα κάνετε; Πρέπει να απαντήσετε. Ένας επαγγελματίας που έχει μηχανήματα άνω των δέκα ετών, που υποτίθεται έχει παρέλθει η προθεσμία απόσβεσης, με βάση τα μέχρι τώρα δεδομένα δεν θα πάρει ούτε μισό ευρώ για τις καταστροφές. Πώς θα ξεκινήσει πάλι να δουλεύει; Τον έχετε αλυσοδεμένο ήδη στις τράπεζες, τον διπλοαλυσοδένετε για άλλη μια φορά.

Και όλα αυτά που είπατε και στις τοποθετήσεις για το ΚΚΕ, πρέπει να πω ότι γνωριζόμαστε και ο λαός γνωρίζει. Έχετε σαφή στόχευση, γιατί με την πρακτική σας αποκαλύπτεται και τι εννοείται κάθε φορά και σε κάθε ευκαιρία όταν βγαίνετε και λέτε ότι η πλημμύρα στη Θεσσαλία μπορεί να είναι μια μεγάλη ευκαιρία. Αυτή τη φράση χρησιμοποιείτε. Ευκαιρία. Όμως για εσάς και την πολιτική που υπηρετείτε μαζί με τις προηγούμενες κυβερνήσεις όλα αυτά τα χρόνια, αυτή η ευκαιρία σημαίνει να ξεμπερδεύετε πιο γρήγορα με τους μικρούς επαγγελματίες, ώστε να ανοίξετε το μερίδιο της αγοράς στους μεγάλους του κάθε κλάδου. Τι συμβαίνει αυτή τη στιγμή στη Θεσσαλία; Μεγάλοι μονοπωλιακοί όμιλοι που έχουν εγκαταστάσεις κατεστραμμένες από τις πλημμύρες, εκεί δηλαδή όπου διοχετεύεται η μερίδα του λέοντος της κρατικής αρωγής έχουν συγκεκριμένο χρονοδιάγραμμα αποκατάστασης των ζημιών και μάλιστα σύντομο, γρήγορο. Εκεί τρέχετε και δεν φτάνετε. Όλες οι υπηρεσίες, όλες οι υποδομές δουλεύουν νυχθημερόν. Και ο επαγγελματίας είναι ακόμα με το φτυάρι, περιμένει τα κλιμάκια. Τον έχετε αφήσει στη μοίρα του. Χιλιάδες είναι σε απόγνωση, εγκαταλελειμμένοι όπως καταγγέλλουν και οι ίδιοι.

Τι επιβεβαιώνετε με την τοποθέτησή σας; Την ανάγκη να δυναμώσει ο αγώνας και των επαγγελματιών της Θεσσαλίας, μαζί με όλο τον λαό της περιοχής για τη διεκδίκηση μέτρων επιβίωσης. Γιατί μιλάμε για επιβίωση πλέον. Για να μην τους πετάξετε και αυτούς, όπως θέλετε να κάνετε και με τους αγρότες -αυτό ονομάζετε ευκαιρία- στο καλάθι της ανεργίας, ώστε να δώσετε χώρο στους επιχειρηματικούς ομίλους που χρόνια τώρα παραμονεύουν και βρήκαν την ευκαιρία τώρα, γιατί ο δρόμος αύξησης των δικών τους κερδών περνάει πάνω από την καταστροφή των μικρών επαγγελματιών, των βιοπαλαιστών αγροτών.

Λοιπόν, σε αυτό τον αγώνα και στη δυνάμωσή του είναι προφανές ότι το ΚΚΕ θα είναι στην πρώτη γραμμή και τελικά αυτή θα είναι και ο μονόδρομος και για τους επαγγελματίες της περιοχής, ώστε να καταφέρουν να διεκδικήσουν και να πάρουν, ξαναλέω, μέτρα επιβίωσης.

Σε αυτόν τον αγώνα το ΚΚΕ θα είναι μπροστά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για να ολοκληρώσετε τη συζήτηση της ερώτησης.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Ξέρετε, μιλάμε με όλους τους φορείς. Και μάλιστα προέρχομαι από οικογένεια μικρού επαγγελματία. Ο πατέρας μου είχε καφεκοπτείο. Άρα ξέρω πολύ καλά πώς είναι κάποιος να έχει μία μικρή επιχείρηση, πώς συντηρείται μια οικογένεια από μια μικρή επιχείρηση. Και ξέρω πολύ καλά και το πλαίσιο της κρατικής αρωγής. Άρα θα πω ξανά ότι αυτό που είπατε για τις αποσβέσεις δεν ισχύει. Οπότε παρακαλώ, αν θέλετε να σας στείλουμε όλες τις εγκυκλίους που έχουν οι αρμόδιες επιτροπές κρατικής αρωγής, για να ενημερώσετε και τα όποια μέλη κρίνεται ότι πρέπει να ενημερωθούν, έτσι ώστε να μην παραπλανούνται και να μην έχουν κανένα άγχος. Το έχουμε διατυπώσει σε κάθε βήμα και ουσιαστικά είναι και κάτι που είναι γνωστό σε όλες αυτές τις περιοχές που υλοποιείται το πλαίσιο της κρατικής αρωγής.

Ξέρετε, τα μεγέθη και τα νούμερα είναι αυτά που δεν λένε ψέματα. Και επειδή λέτε κάπου στο κείμενο σας και το αναφέρετε και στην πρωτολογία σας, ότι σχεδόν ένα μήνα από τις καταστροφές πολλοί είναι αυτοί που δεν έχουν δει ούτε 1 ευρώ. Και πάντα στις ερωτήσεις σας έχουμε την προσέγγιση περί ψίχουλα, περί ούτε 1 ευρώ.

Θέλω να αναφέρω ξανά ότι έχουν πιστωθεί πάνω από 72 εκατομμύρια ευρώ σε περισσότερους από δεκαεπτά χιλιάδες πλημμυροπαθείς. Από αυτό το ποσό τα 13,7 εκατομμύρια ευρώ έχουν λάβει πέντε χιλιάδες πεντακόσιες ογδόντα επτά επιχειρήσεις ή αγροτικές εκμεταλλεύσεις στη Θεσσαλία. Φυσικά νομίζω όλοι θα θέλαμε με έναν μαγικό τρόπο, σε άμεσο χρόνο, μέσα σε μία μέρα να καταβληθεί η αποζημίωση και η ενίσχυση στους πολίτες μας που το δικαιούνται. Δυστυχώς, στον πραγματικό κόσμο δεν μπορεί αυτό να γίνει μέσα σε μία ημέρα. Τρέχουμε και εργαζόμαστε για να γίνει αυτό όσο πιο γρήγορα γίνεται. Και έχουν καταβληθεί τόσοι πόροι σε τόσους συμπολίτες μας σε τόσο σύντομους χρόνους, που απέχουν παρασάγγας με το τι είχε συμβεί μέχρι τώρα και συνεχίζονται οι καταβολές όσο το δυνατόν πιο γρήγορα γίνεται, διασφαλίζοντας συνάμα ότι χορηγούνται πόροι μόνο σε όσους το δικαιούνται. Όχι σε όλους όσοι αιτούνται. Σε όσους το δικαιούνται.

Μέχρι τώρα στην πλατφόρμα της πρώτης αρωγής, www.arogi.gov.gr έχουν υποβληθεί περισσότερες από πενήντα έξι χιλιάδες οριστικοποιημένες αιτήσεις. Το σίγουρο είναι ότι αρκετοί από τους πολίτες που υποβάλλουν αίτηση δεν είναι δικαιούχοι και αυτό το έχω σημειώσει αρκετές φορές.

Και κάτι άλλο που έχω σημειώσει αρκετές φορές είναι ότι δεν συμφωνούμε στην προσέγγιση που έχετε διατυπώσει αρκετές φορές για στήριξη χωρίς όρους και χωρίς προϋποθέσεις. Όχι. Υπάρχουν όροι, υπάρχουν και οι προϋποθέσεις σε όλα τα μέτρα για να κατευθυνθούν σε αυτούς που όντως έχουν ανάγκη και σε αυτούς που το δικαιούνται και σε όλα τα μέτρα και στα υπόλοιπα μέτρα του σχεδίου, όπως μεταξύ άλλων η παροχή στεγαστικής συνδρομής για την αποκατάσταση κτηρίων με αρχικό προϋπολογισμό που ξεπερνά τα 110 εκατομμύρια ευρώ για τις περιοχές της Θεσσαλίας, η επιδότηση ενοικίου ή συγκατοίκησης από 300 έως 500 ευρώ με την υποβολή να έχει ξεκινήσει μέσω του www.arogi.services.gov.gr, η αναστολή καταβολής φορολογικών υποχρεώσεων, η αναστολή διενέργειας πράξεων αναγκαστικής εκτέλεσης, η τριετής απαλλαγή από τον ΕΝΦΙΑ, η ρύθμιση και αναστολή των ασφαλιστικών εισφορών, η παροχή δυνατότητας για αναστολή συμβάσεων εργασίας, η έκτακτη χρηματοδότηση προς τους Οργανισμούς Τοπικής Αυτοδιοίκησης.

Έχουν διατεθεί 83,7 εκατομμύρια ευρώ στους φορείς τοπικής αυτοδιοίκησης Θεσσαλίας για την αποκατάσταση των ζημιών σε δίκτυα και υποδομές και τη διαχείριση εκτάκτων αναγκών. Συνολικά, λοιπόν, μέχρι σήμερα και μεταξύ άλλων έχουν καταβληθεί 72,7 εκατομμύρια ευρώ σε δεκαεπτά χιλιάδες εκατόν δεκατρείς συμπολίτες μας ως πρώτη αρωγή, έχουν εγκριθεί 92,3 εκατομμύρια ευρώ προς τους Οργανισμούς Τοπικής Αυτοδιοίκησης ως έκτακτη επιχορήγηση, έχουν δεσμευθεί 116 εκατομμύρια ευρώ για το σχήμα της στεγαστικής συνδρομής και έχουν πραγματοποιηθεί περισσότερες από τριάντα χιλιάδες τοπογραφικές αυτοψίες και έλεγχοι σε περισσότερες από διακόσιες εξήντα κοινότητες στην περιοχή.

Σε αυτή, λοιπόν, τη μεγάλη φυσική καταστροφή κινηθήκαμε και κινούμαστε γρήγορα. Όλοι κινούμαστε γρήγορα. Σας διαβεβαιώ πως με τον ίδιο εντατικό ρυθμό θα συνεχίσουμε και τις επόμενες ημέρες μέχρι η αρωγή του κράτους να πλαισιώσει όλους τους συμπολίτες μας που το έχουν ανάγκη, να στηρίξει όλες τις επιχειρήσεις σε ανάγκη τόσο με οριζόντια, όσο όμως και με στοχευμένα μέτρα που ήδη σχεδιάζουμε. Θα το κάνουμε και θα το πετύχουμε. Να είστε βέβαιος γι’ αυτό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η ένατη με αριθμό 237/16-10-2023 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας, με θέμα: «Για την κατάσταση που επικρατεί στο Αρκαλοχώρι δύο χρόνια μετά τον σεισμό».

Κύριε Συντυχάκη, έχετε τον λόγο για να αναπτύξετε την ερώτησή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, έχουν ήδη συμπληρωθεί δύο χρόνια από τον σεισμό στο Αρκαλοχώρι και οι τραγικές συνέπειες παραμένουν στη ζωή των κατοίκων. Θα μιλήσω επί του πεδίου, όχι γενικά. Έχουμε επτακόσιους πληγέντες που συνεχίζουν να ζουν μέσα στα κοντέινερ σε δυσμενείς συνθήκες, με ζέστη, κρύο και βροχή και με την αγωνία πότε θα επιστρέψουν και πώς θα ξαναφτιάξουν τα σπίτια τους. Δέχονται το ένα χτύπημα μετά το άλλο από το ίδιο το κράτος, αυτό το κράτος-εχθρός του λαού, γιατί περί αυτού πρόκειται. Από τους οκτώ χιλιάδες φακέλους για την παροχή κρατικής αρωγής, δυόμισι χιλιάδες έχουν κατατεθεί και είκοσι εννέα μόνο έχουν εγκριθεί. Άρα δεν μπορούν να αξιοποιηθούν τα χρήματα τα οποία μας διαφημίζετε εδώ και λίγα χρόνια που έχουν μπει στους λογαριασμούς των σεισμόπληκτων, αφού πρώτα θα πρέπει να έχουν εγκριθεί οι φάκελοι. Αν το πρόβλημα είναι στο ΤΑΕΦΚ, τότε γιατί δεν το στελεχώνετε, όπως και το Γραφείο του Αρκαλοχωρίου, με ικανό αριθμό μόνιμου προσωπικού για να διεκπεραιώσει την ολοκλήρωση των φακέλων και των εγκρίσεων; Εσείς όχι μόνο δεν το στελεχώνετε, αλλά μετακινήσατε και το δυναμικό που υπήρχε για να καλύψετε ανάγκες στην πολύπαθη Θεσσαλία, που ούτε και για εκεί επαρκούν με ολοένα λιγότερο προσωπικό για ολοένα αυξανόμενες ανάγκες και προβλήματα. Για ποια προστασία μιλάτε, όταν σεισμόπληκτοι αφήνονται στο έλεος των funds και των τραπεζών βγάζοντας σε πλειστηριασμό περιουσιακά τους στοιχεία; Το γνωρίζετε. Τι κάνατε γι’ αυτό;

Και σαν να μην έφταναν αυτά τα οποία σας λέω, η κατάσταση που υπάρχει, ο δήμος με κατάπτυστο έγγραφο του Υπουργείου Υποδομών από 17-10-2023 -το καταθέτω στα Πρακτικά- που κοινοποιήθηκε σε σεισμόπληκτους κατοίκους που διαμένουν σε κοντέινερ και δεν ήταν ιδιοκτήτες κατεστραμμένων σπιτιών, αλλά οι ενοικιαστές, τους καλεί -έντεκα οικογένειες στο σύνολο- να αποχωρήσουν από τους οικίσκους μέχρι 31-12-2023, διαφορετικά θα εφαρμοστεί ο νόμος.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, θα βάλετε την αστυνομία να τους διώξει, γιατί αυτό σημαίνει εφαρμογή του νόμου. Και αφορά, μεταξύ άλλων, μονογονεϊκές, τρίτεκνες οικογένειες ή οικογένειες με άτομα με ειδικές ανάγκες, απλό κόσμο που έχασε τα υπάρχοντά του και δεν έλαβε ποτέ κανένα επίδομα ενοικίου εδώ και πάνω από δύο χρόνια, παρά τις υποσχέσεις της Κυβέρνησης. Σε αυτόν τον κόσμο τώρα του λέτε: «Άρον τον κράββατόν σου και περιπάτει». Δεν είναι ντροπή; Δεν είναι αίσχος;

Δηλαδή, διπλά να κτίζεται ένας κατασκευαστικός κολοσσός, το νέο αεροδρόμιο Καστελίου, με χρήματα του ελληνικού λαού, με fast truck διαδικασίες για λογαριασμό της «ΤΕΡΝΑ», των tour operator, των μεγαλoξενοδόχων, των τουριστικών πρακτόρων και την ίδια στιγμή να αγνοεί η Κυβέρνηση ότι παραδίπλα ένας ολόκληρος οικισμός έχει καταστραφεί με εκατοντάδες ανθρώπινες ψυχές ταλαιπωρημένες που δεν έχουν «πού την κεφαλήν κλίναι», χωρίς να έχουν καμμία κρατική στήριξη.

Οι σεισμόπληκτοι είναι πραγματικά τα μεγάλα θύματα, όχι του σεισμού αλλά της κρατικής αδιαφορίας, του δημοσιονομικού περιορισμού για την επίτευξη της επενδυτικής αναβάθμισης, όπως λέτε, της παντελούς απουσίας αντισεισμικού σχεδιασμού και της πολιτικής εξασφάλισης φθηνής λαϊκής στέγης. Δηλαδή, να καταστρέφεται μια ολόκληρη περιοχή, κοινωνικά, οικονομικά, περιβαλλοντικά, να απαλλοτριώνονται ολόκληροι οικισμοί για το νέο αεροδρόμιο και τα νέα επιχειρηματικά σχέδια, να ετοιμάζονται σχέδια υποτίθεται ανοικοδόμησης, χωρίς να ικανοποιούνται οι στοιχειώδεις ανάγκες των κατοίκων που έχουν πληγεί εδώ και δύο χρόνια.

Εμείς το λέμε, από την πλευρά του Κομμουνιστικού Κόμματος, καθαρά: Έχετε την αποκλειστική ευθύνη για τα δεινά των κατοίκων του Αρκαλοχωρίου και είστε αδικαιολόγητοι, είστε ασυγχώρητοι, είστε επικίνδυνοι μετά από δύο χρόνια να μην έχετε λύσει το στεγαστικό πρόβλημα των σεισμόπληκτων είτε έχουν ιδιοκτησία είτε δεν έχουν ιδιοκτησία. Στα δύο χρόνια που πέρασαν θα μπορούσε να έχει τελειώσει αυτό το αίσχος των κοντέινερ, δίνοντας άμεση λύση στο στεγαστικό πρόβλημα. Θα μπορούσατε να είχατε χτίσει κατοικίες, τύπου εργατικών κατοικιών, σε ολοκληρωμένες εκτάσεις της περιοχής, όπως το κάνετε τώρα για το νέο αεροδρόμιο που απαλλοτριώνετε εκτάσεις με τον σχεδιασμό, τη χρηματοδότηση και την κατασκευή από το ίδιο το κράτος. Τα ίδια σχέδια που κάνετε με τόση απλοχεριά για το νέο αεροδρόμιο, θα έπρεπε να τα είχατε κάνει για να λύσετε το στεγαστικό πρόβλημα των πληγέντων.

Οφείλετε, λοιπόν, εσείς που διογκώσατε το πρόβλημα, εδώ και τώρα χωρίς καμμία καθυστέρηση, να βρείτε λύση.

Κλείνω, κυρία Πρόεδρε, και ευχαριστώ για την ανοχή, γιατί αυτά τα ζητήματα προέκυψαν τώρα, δηλαδή μετά την κατάθεση της επίκαιρης ερώτησης.

Κατ’ αρχάς, να πάρετε πίσω και να ακυρώσετε αυτή την κατάπτυστη απόφαση έξωσης των πληγέντων. Πρέπει να πάρετε θέση σε αυτό, δεν μπορείτε να το αφήσετε έτσι.

Δεύτερον, προχωρήστε επιτέλους σε πλήρη αποκατάσταση των ζημιών, με επιτάχυνση των διαδικασιών εγκρίσεων, για πλήρη αποζημίωση των πληγέντων στο 100%. Ναι, δηλαδή υπέστη ο άλλος 100% ζημιά και δεν θα του τα δώσετε; Ποιοι είναι οι όροι και οι προϋποθέσεις; Ποιοι είναι οι αστερίσκοι, δηλαδή, που βάζετε, όταν ο άλλος καταστρέφεται 100% και του λέτε πως δεν θα πληρωθεί στο 100%, αλλά θα πληρωθεί σε όσο του λέτε;

Άρση των δεσμεύσεων λογαριασμών των χρημάτων της αρωγής και άμεση επιστροφή των χρημάτων που τυχόν έχουν κατασχεθεί.

Ενισχύστε άμεσα το ΤΑΕΦΚ -το έχουμε πει δέκα χιλιάδες φορές- με μόνιμο προσωπικό, για να επιταχυνθούν οι διαδικασίες εγκρίσεων και αποζημιώσεων στο 100% της ζημιάς.

Τρίτον, απαγόρευση πλειστηριασμών σε βάρος της πρώτης και κύριας κατοικίας και των άλλων περιουσιακών στοιχείων.

Και, τέλος, διαγραφή των στεγαστικών δανείων για όσες κατοικίες έχουν κριθεί ακατάλληλες ή χρήζουν μεγάλων επισκευών, όπως και η κατάργηση του ΕΝΦΙΑ για σεισμόπληκτους, πάγωμα των χρεών σε εφορείες, στον ΟΑΕΕ, σε τράπεζες, χωρίς προσαυξήσεις και τόκους για τους πληγέντες, μέχρι την πλήρη αποκατάσταση όλης αυτής της ζημιάς που έχει πάθει ο λαός της περιοχής.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, έχετε τον λόγο για την απάντησή σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Θα προσπαθήσω, κυρία Πρόεδρε, γιατί η απάντηση είχε πολλαπλά ερωτήματα. Θα προσπαθήσω να χωρίσω τις απαντήσεις στους χρόνους που έχω.

Κατ’ αρχάς να σας ευχαριστήσω, γιατί θα έχουμε την ευκαιρία και στο Σώμα να παραθέσουμε όλα αυτά τα στοιχεία που -ξέρετε- καμμιά φορά έχουν διαψεύσει την εικόνα, γιατί, όπως σας είπα και πριν, τα νούμερα είναι αυτά που αποτυπώνουν την αλήθεια. Όμως, να εστιάσουμε και σε κρίσιμα ζητήματα όσον αφορά τον σεισμό που έπληξε την Κρήτη το 2021 και ειδικότερα το Αρκαλοχώρι.

Από την πρώτη στιγμή για την αντιμετώπιση των καταστροφών που υπέστη το Αρκαλοχώρι ήμασταν εκεί. Ξεκινήσαμε ουσιαστικά την υλοποίηση ενός σχεδίου στήριξης και αποκατάστασης το συντομότερο δυνατόν, με συχνή παρουσία στο πεδίο, με στόχο η στήριξη να φτάσει γρήγορα και δίκαια σε όσους την έχουν ανάγκη.

Μάλιστα, ξεκίνησε η υλοποίηση του σχεδίου στήριξης αποκατάστασης με συχνότατη παρουσία στο πεδίο. Ήμουν εκεί πάρα πολλές φορές και είμαι εκεί όποτε χρειαστεί. Συνεπώς έχουμε μια πολύ καλή εικόνα της κατάστασης. Ξέρουμε τους ανθρώπους που μένουν στα κοντέινερ και που δεν μένουν στους οικίσκους και πώς εμπλέκονται στην τοπική κοινωνία.

Έτσι, λοιπόν, ξεκινήσαμε τη χορήγηση της πρώτης αρωγής μέσα από τη πλατφόρμα arogi.gov.gr. Πρώτη αρωγή έναντι στεγαστικής συνδρομής, αποζημίωση για τις πρώτες ανάγκες των νοικοκυριών και της οικοσκευής, πρώτη αρωγή έναντι της επιχορήγησης προς πληγείσες επιχειρήσεις αλλά και αγροτικές εκμεταλλεύσεις.

Και, μάλιστα, ενεργοποιήθηκε ένα σχήμα στήριξης των νοικοκυριών με την υψηλότερη μέχρι τότε στήριξη, όπου στην περίπτωση ενός σπιτιού που είχε χαρακτηριστεί ως «κόκκινο» από τα αρμόδια κλιμάκια η πρώτη ενίσχυση έφτανε ανά σπίτι τις 20.000 ευρώ. Δεν έχει ξαναδιατεθεί τέτοιο ποσό για ένα σπίτι.

Έτσι, αθροιστικά, η πρώτη αρωγή έφτασε τα 66 εκατομμύρια ευρώ, εκ των οποίων: 13,6 εκατομμύρια ευρώ για αποζημίωση οικοσκευής, 49,4 εκατομμύρια ευρώ για την πρώτη αρωγή έναντι στεγαστικής συνδρομής και 3 εκατομμύρια ευρώ ως πρώτη αρωγή έναντι της επιχορήγησης προς επιχειρήσεις και αγροτικές εκμεταλλεύσεις.

Πρώτη αρωγή, που θα συμψηφιστεί με το τελικό ποσό της ενίσχυσης και της αποζημίωσης, άρα οι πολίτες θα πρέπει να υποβάλουν τους φακέλους στις αρμόδιες υπηρεσίες, όπως και το γνωρίζουν.

Δυστυχώς, μέχρι τώρα δεν έχει γίνει η υποβολή των σχετικών φακέλων από αρκετούς πολίτες της περιοχής, με αποτέλεσμα προς διευκόλυνσή τους να επεκταθεί ο χρονικός ορίζοντας για την υποβολή από δύο έτη σε τρία έτη. Και αυτό έγινε με σχετική κοινή υπουργική απόφαση, που δημοσιεύθηκε πρόσφατα.

Συνεπώς είναι χρήσιμο οι πολίτες να υποβάλουν το συντομότερο δυνατόν τους φακέλους που προβλέπεται. Πρέπει να σημειώσω ότι σε αρκετές περιπτώσεις, άμεσα, υπέβαλαν τους φακέλους τους στο σχήμα της κρατικής αρωγής και έλαβαν πέραν της πρώτης αρωγής, ενίσχυση οι επιχειρήσεις. Έλαβαν και προκαταβολή 25% άμεσα και το τελικό ποσό της επιχορήγησης.

Συγκεκριμένα, πέραν της πρώτης αρωγής, εκατόν σαράντα δύο επιχειρήσεις έλαβαν τη μορφή προκαταβολής 415.000 ευρώ, με την τελική επιχορήγηση προς τριακόσιες εξήντα πέντε επιχειρήσεις να έχει διαμορφωθεί κοντά στις 650.000 ευρώ, ενώ στην εν λόγω επιχορήγηση περιλαμβάνονται και δώδεκα αγροτικές εκμεταλλεύσεις.

Παράλληλα, οι επιχειρήσεις ενισχύθηκαν με άλλα δύο στοχευμένα μέτρα στήριξης. Το ειδικό καθεστώς του τότε Υπουργείου Ανάπτυξης και Επενδύσεων για την απόδοση μη επιστρεπτέας επιχορήγησης, σε ποσοστό 50% των ετησίων δαπανών, με ανώτατο όριο τις 18.000 ευρώ, όπου εκατόν τριάντα τρεις επιχειρήσεις έλαβαν περισσότερα από 1 εκατομμύριο ευρώ, για την ακρίβεια, 1.025.000 ευρώ.

Επιπλέον αυτών, το ειδικό καθεστώς του Υπουργείου Οικονομικών για την έκτακτη στήριξη των επιχειρήσεων του Αρκαλοχωρίου, όπου εκατόν ογδόντα τρεις επιχειρήσεις έλαβαν περίπου 1.050.000 ευρώ. Φυσικά και την επόμενη περίοδο σε συνεργασία με τον εταιρικό τοπικό εμπορικό σύλλογο στο Αρκαλοχώρι θα επιχειρήσουμε να διαμορφώσουμε ένα ειδικό σχήμα με αναπτυξιακά χαρακτηριστικά.

Προς την ίδια κατεύθυνση κινήθηκε και η υλοποίηση όλων των άλλων μέτρων στήριξης, όπως η επιδότηση ενοικίου, που είναι εν ισχύ και αξιοποιείται από όποιον θέλει να την αξιοποιήσει, η στήριξη των εργαζομένων σε αναστολή εργασίας, αλλά και η απαλλαγή από τον ΕΝΦΙΑ, που μόνο για τη διετία 2021-2022 μεταφράζεται σε περισσότερες από 800.000 ευρώ.

Φυσικά, το μεγάλο ζητούμενο είναι η υλοποίηση του σχήματος της στεγαστικής συνδρομής, για να επισκευάσουν τα σπίτια τους οι πολίτες. Και εκεί, όμως, γνωρίζετε ότι υπάρχει ζήτημα. Υπάρχει ζήτημα που σχετίζεται με τις ελλείψεις στους φακέλους, αλλά και θέματα που αφορούν το ιδιοκτησιακό καθεστώς των κτηρίων και ανοιχτές κληρονομικές υποθέσεις. Υπάρχει ζήτημα που δεν καθορίζεται από τον τελευταίο μήνα, που, ναι, τα στελέχη του τοπικού γραφείου της Γενικής Διεύθυνσης Αποκατάστασης Επιπτώσεων Φυσικών Καταστροφών μετέβησαν στη Θεσσαλία για τις αυτοψίες, λόγω των αναγκών και των συνθηκών, αλλά σταδιακά επιστρέφουν και συνεχίζουν το έργο τους στην Κρήτη. Μάλιστα, σχεδιάζουμε να ενισχύσουμε περαιτέρω το στελεχιακό δυναμικό του σχετικού γραφείου, ενώ προς επικούρηση αυτών συνεργάζονται και τα στελέχη από τα Χανιά.

Υπάρχει ζήτημα η επίλυση του οποίου απαιτεί τη διευθέτηση χρόνιων θεμάτων στην περιοχή. Δεν είναι κάτι που γίνεται απλώς από μία υπηρεσία. Έχει μέσα όλους τους εμπλεκόμενους που θα πρέπει να ασχοληθούν με αυτό. Θα αναφερθώ περαιτέρω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Συντυχάκη, για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το αν ήσασταν εκεί -επί του πεδίου, εννοώ- ή όχι αυτό νομίζω το έχει λύσει η ιστορία. Δηλαδή, όσο ήταν τα φώτα της δημοσιότητας ήταν και η Κυβέρνηση εκεί. Έπεσαν τα φώτα της δημοσιότητας, «μην τον είδατε, μην τον απαντήσατε».

Μα, είναι δυνατόν να λέτε τώρα ότι δεν πάει ο κόσμος να καταθέσει τον φάκελό του; Μα, είναι πολύ συγκεκριμένα τα στοιχεία που σας είπα: Είναι οκτώ χιλιάδες φάκελοι, έχουν κατατεθεί δυόμισι χιλιάδες, έχουν εγκριθεί είκοσι εννέα. Το διαψεύδετε; Αν το διαψεύδετε, πείτε το στη δευτερολογία. Δεν ισχύουν αυτά. Αλλά πείτε μας τι ισχύει. Πείτε μας τι ισχύει, διότι η κατάσταση δεν είναι καλή, είναι εκρηκτική στην περιοχή. Δεν μπορεί, δηλαδή, κάποια στιγμή να τρελαθήκαμε εμείς και να φέρνουμε εδώ πέρα ζητήματα που θέτουν οι ίδιοι οι κάτοικοι, οι ίδιοι οι πληγέντες της περιοχής.

Τα συντρίμμια, δηλαδή, του Αρκαλοχωρίου είναι ακόμα εκεί και είναι ως αποτέλεσμα αυτής της εγκληματικής πολιτικής και του κεντρικού και του τοπικού κράτους, που θυσιάζει την ικανοποίηση βασικών, στοιχειωδών αναγκών στον βωμό των κερδών των επιχειρηματικών ομίλων. Προσέξτε. Είναι μία περιοχή που από τη μια ευημερεί το κεφάλαιο, οι κατασκευαστικοί όμιλοι, οι tour operator και από την άλλη είναι που ζουν στη δίνη των αδιεξόδων του οι κάτοικοι της περιοχής του Αρκαλοχωρίου. Πείτε μου.

Έχετε ταχθεί με το μέρος των λίγων. Αυτή είναι η πραγματική αλήθεια. Και πείτε μου αδικαιολόγητα, δηλαδή, αγανακτούν οι κάτοικοι για τα σχέδια ανασυγκρότησης, που βλέπουν τους εαυτούς τους, την περιουσία τους εκτός σχεδιασμού, όταν όλα υποτάσσονται στις ανάγκες των επιχειρηματικών ομίλων στην περιοχή, όπως είναι αυτή η κατασκευή του αεροδρομίου στο Καστέλι, οι επενδύσεις ΑΠΕ, οι οδικοί άξονες που θα υπηρετήσουν αποκλειστικά και μόνο τους μεγαλοξενοδόχους;

Για να δούμε, όμως, αν έχουν βάση όλα όσα λέτε. Για τη στεγαστική συνδρομή, για την αρωγή αφορά μόνο το 80% από το κράτος, είναι έτσι ή δεν είναι; Οι ιδιοκτήτες τώρα έρχονται και επιβαρύνονται επιπλέον το 20% από άτοκο δάνειο, που οι τράπεζες δεν εγκρίνουν. Μάλιστα, λένε «δεν ξέρω, δεν είδα, δεν απαντώ, δεν έχω καμμία σχέση με το αντικείμενο», αυτό τούς λένε οι τράπεζες. Ενώ για δάνειο για ποσά πάνω από 10.000 ευρώ το επισκευαζόμενο κτήριο ή άλλο ακίνητο μπαίνει σε υποθήκη. Και ξέρετε οι πληγέντες έχουν αποθαρρυνθεί.

Ταυτόχρονα, το ποσό των 1.000 ευρώ το τετραγωνικό μέτρο που ορίζεται ως αποζημίωση για τα «κόκκινα» κτήρια με τις ανατιμήσεις που έχουν σημειωθεί στα οικοδομικά υλικά δεν επαρκεί, αφού χρειάζονται περίπου 1.600 ευρώ ανά τετραγωνικό μέτρο. Κατά συνέπεια το κράτος θα φτάσει να επιδοτήσει την ανέγερση και κατασκευή νέων κατοικιών μόλις κατά 45-50%. Βάλτε όλα τα άλλα. Βάλτε τον μηχανικό, τα χαρτόσημα, τα πρωτόκολλα, όλη αυτή την γραφειοκρατική διαδικασία που αποθαρρύνει τους πληγέντες να προχωρήσουν, εάν αυτό εννοείτε ότι δεν πάνε να καταθέσουν τον φάκελό τους. Υπάρχουν όντως τέτοιες περιπτώσεις, αλλά είναι ως αποτέλεσμα της δικής σας πολιτικής. Παραμένουν ανοιχτές οι πληγές σε αυτοαπασχολούμενους, ελεύθερους επαγγελματίες, γιατί όντως είναι κοροϊδία, ψίχουλα, αυτά τα οποία τους δώσατε ως αποζημίωση.

Και το πιο μεγάλο πρόβλημα αυτή τη στιγμή είναι το πρόβλημα με τα σχολεία. Προβλήματα με μαθητές και εκπαιδευτικούς που παραμένουν και οξύνονται, ενώ έχουμε φτάσει στην τρίτη σχολική χρονιά από τον σεισμό τον Σεπτέμβρη του 2021 και επτακόσιοι μαθητές είναι κάτω από το αίσχος των κοντέινερ, που δεν πληρούνται ούτε οι στοιχειώδεις προϋποθέσεις της εκπαιδευτικής διαδικασίας. Και αναφέρομαι για το 1ο Δημοτικό Σχολείο Αρκαλοχωρίου και για το Γυμνάσιο Αρκαλοχωρίου, που δεν έχει ληφθεί καμμία απόφαση για την κατεδάφισή τους και δεν υπάρχει χρονοδιάγραμμα ούτε έχει εξασφαλιστεί κρατική χρηματοδότηση για τη μελέτη, κατασκευή νέων, ασφαλών σχολικών κτηρίων.

Όλα αυτά, λοιπόν, τα δυσεπίλυτα προβλήματα είναι το αποτέλεσμα της δικής σας πολιτικής. Οφείλετε, λοιπόν, να πάρετε θέση.

Εμείς αυτό που έχουμε να κάνουμε από την πλευρά μας είναι να καλέσουμε τον λαό να μη δείξει καμμία ανοχή, καμμία υπομονή απέναντι σε αυτή την αντιλαϊκή, ανάλγητη, απάνθρωπη πολιτική που εφαρμόζετε εσείς ως Κυβέρνηση.

Θέλω όμως -κλείνοντας με αυτό, κυρία Πρόεδρε- να πάρετε θέση για το έγγραφο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Θα σας απαντήσω. Τριάντα ερωτήσεις κάνατε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι, αλλά έπρεπε να μου πείτε στην πρωτολογία, να τοποθετηθείτε. Με συγχωρείτε, είναι το υπ’ αριθμόν ένα ζήτημα που απασχολεί την περιοχή του Αρκαλοχωρίου, τα μέσα μαζικής ενημέρωσης της Κρήτης, του Ηρακλείου. Είναι ένα από τα πρώτα ζητήματα που σας έθεσα στην πρωτολογία. Έπρεπε να απαντήσετε. Θα το θέσετε στη δευτερολογία, χωρίς να έχω τη δυνατότητα να πάρω θέση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για την απάντηση και την ολοκλήρωση της συζήτησης.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Κύριε συνάδελφε, θέσατε πάρα πολλά ερωτήματα. Είπα και πριν ότι θα τα βάλω σε μια σειρά. Δεν θα μου καθορίσετε και τη σειρά που θα τα βάλω.

Χαίρομαι, κατ’ αρχάς, για την προσέγγιση που ακολουθείται πιστά, πάλι αναφερθήκατε για τα ψίχουλα. Το είπα και πριν στον συνάδελφό σας, είναι συγκεκριμένη η προσέγγιση. Αδικείται, όμως, η συζήτησή μας να λέτε ότι εγώ δεν έχω εμφανιστεί ποτέ, ότι πήγα κάποια στιγμή όταν ήταν εκεί οι δημοσιογράφοι και μετά έφυγα. Αδικείται, γιατί ξέρετε ότι έχω κατέβει πάρα, πάρα πολλές φορές.

Και επειδή θέλω να είμαι ξεκάθαρος σε αυτό που λέω, με πολύ μεγάλη χαρά όποτε θέλετε να έρθετε να πάμε μαζί μια βόλτα στο Αρκαλοχώρι και να μιλήσουμε και με τους μικροεπαγγελματίες και με τους αγρότες και με τους κατοίκους. Να μιλήσουμε με όλους, τους οποίους έχω επισκεφθεί πάρα πολλές φορές.

Όπως έχω αναφέρει και σε άλλες ευκαιρίες, και στο Αρκαλοχώρι θα ισχύσει ό,τι ισχύει και σε όλες τις περιοχές που χτυπιούνται από φυσικές καταστροφές. Δεν υπάρχει κάτι το ιδιαίτερο, αυτό θέλω να το καταστήσω ξεκάθαρο και αυτό ισχύει και στο σχήμα της στεγαστικής συνδρομής, η υλοποίηση του οποίου ξεκίνησε με μια εκτεταμένη διαδικασία ελέγχων και αυτοψιών, αλλά με τη δημιουργία τοπικού γραφείου στην περιοχή της Γενικής Διεύθυνσης και Αποκατάστασης Επιπτώσεων Φυσικών Καταστροφών, το οποίο γραφείο όπως σας είπα ενισχύεται και από τα Χανιά, αλλά σχεδιάζουμε να ενισχυθεί περαιτέρω με επιπλέον προσωπικό. Μια διαδικασία αυτοψιών που περιλάμβανε έντεκα χιλιάδες πεντακόσιες ταχείες αυτοψίες και επτά χιλιάδες εξακόσιους επανελέγχους από τις αρμόδιες υπηρεσίες. Μια διαδικασία με ξεκάθαρα χαρακτηριστικά και στοιχεία από την αρχή ως προς τους φακέλους που πρέπει να κατατεθούν.

Όπως ανέφερα και πριν, μεγάλος αριθμός φακέλων είναι σε εκκρεμότητα, καθώς υπάρχουν ζητήματα ως προς το ιδιοκτησιακό καθεστώς και ως προς το κληρονομικό καθεστώς των σπιτιών. Δεν τα αναφέρατε αυτά, δεν είδα να τα αγγίζετε. Καμμία αναφορά σε αυτά τα ζητήματα, που αφορούν σημαντικό μέρος του πληθυσμού εκεί που επηρεάζει τους φακέλους.

Ας δούμε ποιο είναι το παράδειγμα στην αποκατάσταση των ζημιών, μιας και αναφερθήκατε σε νούμερα. Για την αποκατάσταση των πληγέντων κτηρίων έχουν υποβληθεί δύο χιλιάδες τετρακόσιες είκοσι οκτώ αιτήσεις για έκδοση άδειας επισκευής και έχουν εκδοθεί μόνο τριάντα οκτώ άδειες. Οι υπόλοιποι φάκελοι επισκευής των πληγέντων κτηρίων παρουσιάζουν ελλείψεις ως προς τα απαιτούμενα, σύμφωνα με τις ισχύουσες αποφάσεις, δικαιολογητικά. Έχουν αποσταλεί εννιακόσια τριάντα έγγραφα που αφορούν ελλείψεις δικαιολογητικών, ενώ χίλιοι εκατόν σαράντα εννιά ιδιοκτήτες ενημερώθηκαν άμεσα για τις ελλείψεις στην κατάθεση του φακέλου με φύλλο πληρότητας. Άρα με την προσκόμιση των ζητούμενων δικαιολογητικών θα εκδοθούν άμεσα και οι άδειες επισκευής.

Για όλα αυτά τα ζητήματα φυσικά, για ακόμη μια φορά, όπως έχουμε κάνει μέχρι σήμερα, θα πραγματοποιήσουμε την επόμενη περίοδο ακόμη μια ενημερωτική προσπάθεια προς όλες τις κατευθύνσεις. Υπάρχουν φυσικά και περιπτώσεις -λίγες- που δεν υπάρχουν ζητήματα στον φάκελο και στο ιδιοκτησιακό καθεστώς, οπότε δρομολογούνται οι αποφάσεις για το επόμενο στάδιο της στεγαστικής συνδρομής. Και βέβαια, το ότι στεκόμαστε στα ζητήματα που έχουν προκύψει στο Αρκαλοχώρι δεν σημαίνει ότι το σχήμα της στεγαστικής συνδρομής όπως το βρήκαμε και το παραλάβαμε δεν χρήζει βελτίωσης και εκσυγχρονισμού. Σίγουρα θέλει και επεξεργαζόμαστε την αλλαγή του σχετικού θεσμικού πλαισίου μέσα στην επόμενη περίοδο σε συνέχεια και σχετικής επεξεργασίας που έχει γίνει με νομοθετική πρωτοβουλία που έχει ετοιμάσει κατά την προηγούμενη θητεία το Υπουργείο Υποδομών και Μεταφορών.

Όπως θα πρέπει να δούμε εκ νέου και τη διαδικασία κατεδαφίσεων των επικινδύνως ετοιμόρροπων κτηρίων, όπου εγχείρημα μέσα από την έκτακτη χρηματοδότηση στον δήμο για να υλοποιήσει δεν προχώρησε με τους ρυθμούς που θέλαμε να είχε προχωρήσει, δηλαδή όπως προχώρησε και σε άλλες περιοχές. Δεν έχουν κατεδαφιστεί όλα τα ετοιμόρροπα κτήρια από τον δήμο, αλλά δεν αναφερθήκατε σε αυτό.

Μάλιστα, όπως θυμάστε, είχαμε πραγματοποιήσει πριν από έναν και πλέον χρόνο…

**ΕΜΜΑΝΟΥΗΛ ΣΥΝΤΥΧΑΚΗΣ:** …(δεν ακούστηκε).

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ναι, αλλά θα πρέπει να βρίσκουμε την ουσία του προβλήματος, όχι να κάνουμε αντιπολίτευση χωρίς ουσία.

**ΕΜΜΑΝΟΥΗΛ ΣΥΝΤΥΧΑΚΗΣ:** Δώστε λεφτά στον δήμο να τα κατεδαφίσει.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Έχουμε δώσει χρήματα στον δήμο.

**ΕΜΜΑΝΟΥΗΛ ΣΥΝΤΥΧΑΚΗΣ:** Και άλλα!

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν έχει κατεδαφίσει ούτε αυτά για τα οποία έλαβε. Άρα, όπως θυμάστε πριν από έναν και πλέον χρόνο κατεβήκαμε κάτω με τον δήμαρχο Σάμου, με τον δήμαρχο Τυρνάβου, για να μεταφέρουν τεχνογνωσία, για το πώς έγινε σε εκείνες τις περιοχές και κατεδαφίστηκαν τα κτήρια, αλλά παρ’ όλα αυτά δεν προχώρησε η διαδικασία όπως έπρεπε για τα επικινδύνως ετοιμόρροπα κτήρια.

Δυστυχώς, λοιπόν, δεν είχαμε το αποτέλεσμα των άλλων περιοχών και τώρα θα πρέπει να εξετάσουμε το ενδεχόμενο της συνεργασίας με την περιφέρεια σε αυτό το πεδίο για να προχωρήσουν γρήγορα.

Σημειώνω μέχρι τώρα ότι η έκτακτη χρηματοδότηση προς τους Οργανισμούς Τοπικής Αυτοδιοίκησης που περιλαμβάνει και το κόστος για τα σχολεία που αναφέρατε, έχει φτάσει τα 15 εκατομμύρια ευρώ. Τα περισσότερα είναι προς τον δήμο. Μέρος αυτών διατέθηκε και για την κατασκευή των οικισμών των οικίσκων για τους σεισμόπληκτους συμπολίτες μας που αναφερθήκατε, σύμφωνα με το προβλεπόμενο θεσμικό πλαίσιο γνωστό σε όλους από την αρχή, τόσο ως προς τους δικαιούχους ιδιοκτήτες των σπιτιών όσο και ως προς τους δικαιούχους ενοικιαστές για το εξάμηνο που είχαν στη διάθεσή τους.

Όπως ανέφερα και στην αρχή το πλαίσιο είναι το ίδιο και αφορά όλους. Δεν κάνουμε διακρίσεις και επειδή είχαμε εντοπίσει τις αρρυθμίες ως προς την υλοποίηση του πλαισίου και ενδεχόμενη εκμετάλλευση αυτού από πολίτες που δεν έπρεπε, ήδη η αρμόδια υπηρεσία έκανε ελέγχους, όπως και η Εθνική Αρχή Διαφάνειας.

Οι κανόνες είναι οι ίδιοι για όλους και είναι ίδιοι και ξεκάθαροι, για να αποτρέψουν όσους θέλουν να εκμεταλλευτούν καταστάσεις σε βάρος συμπολιτών μας που βρίσκονται σε ανάγκη. Σε αυτό το πλαίσιο, λοιπόν, θα συνεχίσουμε να συνεργαζόμαστε με όλους, για να προχωρήσει το σχέδιο στήριξης και αποκατάστασης του Αρκαλοχωρίου, με δημοσιονομική επίπτωση κοντά στα 300 εκατομμύρια ευρώ και θα συνεχίσουμε να δουλεύουμε εντατικά με όλους.

**ΕΜΜΑΝΟΥΗΛ ΣΥΝΤΥΧΑΚΗΣ:** Το ίδιο ισχύει και για τους ιδιοκτήτες που μένουν στους οικίσκους;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Όταν έχει εκδοθεί υπουργική απόφαση, αναγράφεται ότι όποιος χάνει το σπίτι του από σεισμό, έχει δύο έτη, το οποίο μπορεί να ανανεωθεί και έξι μήνες έχει ο ενοικιαστής. Ο ενοικιαστής δεν είναι ιδιοκτήτης του σπιτιού. Μπορεί μετά, κάλλιστα, να πάει να νοικιάσει ένα άλλο σπίτι. Άρα ο ενοικιαστής έχει ένα εξάμηνο για να ψάξει να βρει κάπου αλλού να πάει να διαμείνει, αν έχει χαλάσει το σπίτι στο οποίο έμενε. Έτσι γράφει γενικά.

**ΕΜΜΑΝΟΥΗΛ ΣΥΝΤΥΧΑΚΗΣ:** Δύο χρόνια ο ιδιοκτήτης;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δύο χρόνια ο ιδιοκτήτης, όπου υπάρχουν περιπτώσεις που ανανεώνεται. Αλλά ο ιδιοκτήτης σχετίζεται με την αποκατάσταση του σπιτιού, γιατί είχε το σπίτι. Ο ενοικιαστής δεν είναι ο ιδιοκτήτης του σπιτιού. Ενοικιαστές θα είναι υποθέτω πάρα-πάρα πολλοί στο Αρκαλοχώρι, που εικάζω ότι θα θέλουν να πάνε να μείνουν στους οικίσκους. Αλλά αυτό θα το δουν καλύτερα οι αρμόδιοι που θα το ελέγξουν.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, ο Βουλευτής της Νέας Δημοκρατίας κ. Μίλτος Χρυσομάλλης αιτείται άδεια για μετάβασή του στο εξωτερικό το χρονικό διάστημα από 22 έως 25 Οκτωβρίου του 2023 στο πλαίσιο αποστολής. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώςη Βουλή ενέκρινε τη ζητηθείσα άδεια.

Τώρα, πριν περάσουμε στη συζήτηση της τελευταίας επίκαιρης ερώτησης, ανακοινώνεται στο Σώμα ότι δεν θα συζητηθούν -κατόπιν συνεννοήσεως- οι εξής επίκαιρες ερωτήσεις:

Η πέμπτη με αριθμό 219/6-10-23 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3 Νοτίου Τομέα Αθηνών κ. Στίγκα προς τον Υπουργό Μετανάστευσης και Ασύλου, με θέμα: «Νομιμοποίηση παράνομων μεταναστών».

Η τρίτη με αριθμό 236/16-10-23 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Συντυχάκη προς τον Υπουργό Παιδείας Θρησκευμάτων και Αθλητισμού, με θέμα: «Να σταματήσει η συνδικαλιστική δίωξη εκπαιδευτικού της Διεύθυνσης Πρωτοβάθμιας Εκπαίδευσης Νομού Ηρακλείου Κρήτης».

Η έκτη με αριθμό 240/16-10-23 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας Θρησκευμάτων και Αθλητισμού, με θέμα: «Διαδικτυακός εθισμός των νέων γυμνασίου - λυκείου».

Η έβδομη με αριθμό 239/16-10-23 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας Θρησκευμάτων και Αθλητισμού, με θέμα: «Πρόβλημα απουσίας εξετάσεων ελληνομάθειας για μειονοτικούς αποφοίτους τουρκικών πανεπιστημίων».

Η όγδοη με αριθμό 241/16-10-23 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερία» κ. Καραγεωργοπούλου Ελένης προς τον Υπουργό Περιβάλλοντος και Ενέργειας, με θέμα: «Η ρύπανση στη δυτική Αττική ως πολλαπλασιαστής της απαξίας της ζωής και της περιουσίας των κατοίκων στα νεόκτιστα Ασπροπύργου».

Η πρώτη με αριθμό 742/15-9-23 επίκαιρη ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικόλα Παπαδόπουλου προς τον Υπουργό Παιδείας Θρησκευμάτων και Αθλητισμού, με θέμα: «Κατοχύρωση των επαγγελματικών δικαιωμάτων των πτυχιούχων των προγραμμάτων Διαχείρισης Εκκλησιαστικών Κειμηλίων των Ανώτατων Εκκλησιαστικών Ακαδημιών (Α.Ε.Α)».

Επίσης, δεν θα συζητηθούν λόγω κωλύματος των Βουλευτών:

Η έκτη με αριθμό 212/4-10-23 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Περιβάλλοντος Και Ενέργειας, με θέμα: «Τοποθέτηση ανεμογεννητριών σε πυρόπληκτες περιοχές του Έβρου που έχουν χαρακτηριστεί ως “NATURA”».

Δεν θα συζητηθεί, επίσης, η δέκατη με αριθμό 222/6-10-2023 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Κακοκαιρία Ντάνιελ και αντιπλημμυρικά φράγματα Αγράφων - Αχελώου».

Δεν θα συζητηθεί, επίσης, η έβδομη με αριθμό 230/13-10-2023 επίκαιρη ερώτηση δεύτερου κύκλου της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ- Προοδευτική Συμμαχία» κ. Παναγιού (Γιώτας) Πούλου προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη στήριξης των αμπελουργών της Ασωπίας και ολόκληρης της Βοιωτίας για τις ζημιές από περονόσπορο».

Τέλος, δεν θα συζητηθεί η πέμπτη με αριθμό 220/6-10-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Προστασίας του Πολίτη, με θέμα: «Ανάγκη αποκλειστικής έκδοσης των φωτογραφιών προς εφαρμογή στις νέες ταυτότητες από τους επαγγελματίες φωτογράφους».

Τέλος, θα συζητηθεί η τρίτη με αριθμό 210/3-10-2023 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου Νικολαΐδη προς τον Υπουργό Υγείας, με θέμα: «Έλλειψη Ψυχιάτρου στο Κέντρο Ψυχικής Υγείας (ΚΨΥ) του Γενικού Νοσοκομείου Δράμας».

Ορίστε, κύριε Νικολαΐδη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ, κυρία Πρόεδρε.

Κύριε Υπουργέ, όπως γνωρίζετε, στο πλαίσιο λειτουργίας του Γενικού Νοσοκομείου Δράμας λειτουργεί Κέντρο Ψυχικής Υγείας. Το κέντρο αυτό συμβάλλει τα μέγιστα στην παροχή υπηρεσιών ψυχικής υγείας του Νομού Δράμας παρέχοντας στους πολίτες των δήμων της περιοχής την απαραίτητη φροντίδα.

Το ζήτημα της ψυχικής υγείας, όπως ξέρετε, είναι πολύ ευαίσθητο. Δυστυχώς τα τελευταία σχεδόν τρία χρόνια έμεινε κενή η θέση του ψυχιάτρου, με αποτέλεσμα να υπάρχει μεγάλη ταλαιπωρία για τους συμπολίτες μου. Αναλογίζεστε, πιστεύω, τον παραλογισμό τού να λειτουργεί Κέντρο Ψυχικής Υγείας χωρίς την παρουσία ψυχιάτρου. Οι ασθενείς που έχουν ανάγκη αυτές τις υπηρεσίες αναγκάζονται να απευθύνονται στον ιδιωτικό τομέα, με ό,τι αυτό συνεπάγεται.

Το κράτος πρέπει να συμπαρίσταται στους ασθενείς-πολίτες του Νομού Δράμας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ορίστε, έχετε τον λόγο για τρία λεπτά.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, φυσικά και στην ερώτησή σας έχετε εν μέρει δίκιο. Πραγματικώς, η κενωθείσα θέση του ψυχιάτρου, του Διευθυντού του Κέντρου Ψυχικής Υγείας Δράμας, η οποία εγένετο το 2021 δεν έχει πληρωθεί και δεν έχει επαναπροκηρυχθεί. Τούτο οφείλεται στο γεγονός ότι, όπως δείχνει και η ημερομηνία παραιτήσεως, εγένετο εν μέσω της δραματικής πανδημίας και ως εκ τούτου –παρ’ ότι η διοικήτρια του νοσοκομείου υπέβαλε εγκαίρως την αίτηση επαναπροκηρύξεως μαζί με την αίτηση προκηρύξεως μιας νέας θέσεως παιδοψυχιάτρου- οι επαναπροκηρύξεις αυτές εδώ δεν εγένοντο από το Υπουργείο, διότι κατά τα τελευταία δύο έτη, δηλαδή κατά τη διάρκεια της πανδημίας, ήτο σαφές ότι υπήρχαν προτεραιότητες προκηρύξεως θέσεων ειδικοτήτων που να είχαν άμεση σχέση με το φαινόμενο της πανδημίας.

Όπως σας είπα, η διοικήτρια έχει ήδη υποβάλει αυτές τις δύο αιτήσεις εδώ και καιρό, τις επεξεργάζεται η ΔΥΠΕ και να είστε βέβαιος ότι εντός των επόμενων προκηρύξεων στο πλαίσιο των νέων διορισμών ιατρών ΕΣΥ, οι οποίες έχουν ήδη εκκινήσει από το Υπουργείο Εσωτερικών και έχουν λάβει και έγκριση από το Γενικό Λογιστήριο του Κράτους, θα είναι και αυτές του ψυχιάτρου και παιδοψυχιάτρου για το Νοσοκομείο Δράμας.

Με δυο κουβέντες θα σας πω μόνο ότι υπάρχει και ένα άλλο στοιχείο της ερώτησής σας, το οποίο δεν τελεί πλήρως εν δικαίω. Και ποιο είναι αυτό; Υπάρχει ψυχίατρος στο Νοσοκομείο Δράμας ο οποίος και φυσικά επιτηρεί το έργο του Κέντρου Ψυχικής Υγείας το οποίο υπάγεται στο νοσοκομείο. Υπάρχει ένας εξαίρετος ψυχίατρος –και μάλιστα κομπορρημονών μπορώ να πω ότι τον γνωρίζω τριάντα χρόνια γιατί τον είχα ειδικευόμενο- ο οποίος είναι σε θέση –και το κάνει- να αναλαμβάνει όλα εκείνα τα περιστατικά, τα οποία δεν μπορούν να αντιμετωπίσουν οι υπόλοιποι επαγγελματίες ψυχικής υγείας του κέντρου και ο οποίος προσφέρει τις υπηρεσίες του βεβαίως και στο νοσοκομείο.

Κοιτάξτε, σίγουρα αυτοί οι οποίοι σας ενημέρωσαν δεν το έκαναν κακή τη προαιρέσει. Κάθε άλλο! Πιστεύουν, όμως, ότι η λειτουργία του Κέντρου Ψυχικής Υγείας ενδεχομένως θα πρέπει να είχε μια διαφορετική πορεία και να έχει και μια ξεχωριστή δραστηριότητα. Είναι ζητήματα τα οποία απασχολούν την επιστημονική κοινότητα και στα οποία εμείς θα δώσουμε μια σημαντική απάντηση με νομοθετικό τρόπο εντός των επόμενων μηνών.

Σας ενημερώνω, λοιπόν, εν συντομία ότι θα νομοθετήσουμε μία εντελώς διαφορετική μορφή υπηρεσιακής και επιστημονικής διοικήσεως των υπηρεσιών ψυχικής υγείας σε όλη τη χώρα, αποσπώντας όλους τους επαγγελματίες ψυχικής υγείας και όλες τις συναφείς δομές από τις υφιστάμενες σήμερα διοικητικές τους μορφές, δημιουργώντας ένα ενιαίο δίκτυο υπηρεσιών ψυχικής υγείας το οποίο θα αρθρούται σε επτά περιφερειακά δίκτυα υπηρεσιών ψυχικής υγείας στο κράτος, τα οποία θα ταυτίζονται απολύτως με τις υφιστάμενες διοικητικές υγειονομικές περιφέρειες και θα διοικούνται από αυτές.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Νικολαΐδη, ορίστε, έχετε τον λόγο για τρία λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, σας ευχαριστώ για την ενημέρωση. Πιστεύω και ελπίζω ότι με τις ενέργειές σας το πρόβλημα βαίνει προς επίλυση.

Από την άλλη, θα ήθελα να πω –και το γνωρίζετε πάρα πολύ καλά- ότι ο εξαίρετος γιατρός που υπηρετεί στο Νοσοκομείο Δράμας δεν επαρκεί. Το γνωρίζετε πάρα πολύ καλά.

Θέλω να γνωρίζετε, όμως, και κάτι ακόμα. Στο Νοσοκομείο Δράμας δεν είναι το μοναδικό πρόβλημα. Υπάρχουν και άλλα ζητήματα ύψιστης σημασίας που αφορούν τις ανθρώπινες ζωές. Το πιο βασικό αυτή την περίοδο είναι το γεγονός ότι η ΜΕΘ είναι κλειστή. Το γνωρίζετε πάρα πολύ καλά. Μιλάμε για ανθρώπινες ζωές.

Εμείς σε κάθε περίπτωση είμαστε εδώ, στεκόμενοι ως υπεύθυνη Αντιπολίτευση να αναδεικνύουμε τα προβλήματα και να βρίσκουμε λύσεις.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ορίστε, έχετε τρία λεπτά για να ολοκληρώσετε την απάντησή σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κυρία Πρόεδρε.

Κύριε συνάδελφε, προφανώς! Προφανώς! Και μάλιστα σκόπευα έτσι να τελειώσω την απάντησή μου στην πρωτολογία μου, αλλά μου δώσατε την ευκαιρία να το κάνω τώρα.

Προφανώς και δεν φτάνει! Στοιχειωδώς, το νοσοκομείο, όπως και κάθε γενικό νοσοκομείο στις ελληνικές περιφερειακές ενότητες που έχουν μια συγκεκριμένη πληθυσμιακή δομή, χρειάζεται μια ψυχιατρική κλινική τουλάχιστον είκοσι πέντε κλινών, η οποία θα πρέπει να στελεχούται τουλάχιστον από πέντε ψυχιάτρους και από άλλους τόσους ειδικευόμενους. Φυσικά και λείπει αυτό, όχι μόνο στη Δράμα. Λείπει και στην Ξάνθη και στην Κομοτηνή, όπως και σε είκοσι περίπου περιφερειακές ενότητες της χώρας.

Κύριε συνάδελφε, κοιτάξτε, οι ελλείψεις στις υπηρεσίες ψυχικής υγείας της χώρας μας πραγματικώς είναι πολύ μεγάλες. Σας αναφέρω χαρακτηριστικώς –μιας και μου δώσατε τη δυνατότητα και ευχαριστώ γι’ αυτό- ότι κατά μέσον όρο στην Ευρώπη ανά εκατό χιλιάδες πληθυσμού έχουμε τουλάχιστον εκατόν πενήντα –στη Γερμανία έχουμε διακόσιες πενήντα- κλίνες και οξέων περιστατικών και αντιμετωπίσεως των χρονίων περιστατικών, κλίνες δηλαδή διαμονής και ψυχοκοινωνικής αποκατάστασης.

Στην Ελλάδα μετά βίας έχουμε εκατό κλίνες. Τι σημαίνει αυτό εδώ; Σημαίνει ότι πάρα πολύς κόσμος εξυπηρετείται από τον ιδιωτικό τομέα. Θα ξέρετε, γιατί είστε και δραστήριος επαγγελματίας εκτός από Βουλευτής στη Δράμα, ότι εκεί υπάρχουν ιδιωτικές ψυχιατρικές κλινικές οι οποίες έχουν διακόσια κρεβάτια. Το νοσοκομείο δεν έχει τίποτε και ο ιδιώτης έχει διακόσια. Συνολικά, στην Ανατολική Μακεδονία και Θράκη οι ιδιώτες έχουν επτακόσια πενήντα κρεβάτια και σας λέω ότι το κράτος προσφέρει εκατόν πενήντα σε δομές ψυχοκοινωνικής αποκατάστασης που λειτουργούν ως αστικές μη κερδοσκοπικές εταιρείες και το ΕΣΥ έχει είκοσι πέντε κλίνες στην Καβάλα και είκοσι πέντε κλίνες στην Αλεξανδρούπολη.

Τι σημαίνει αυτό εδώ; Σημαίνει ότι πραγματικώς έχουμε πάρα πολλή δουλειά να κάνουμε. Κι επειδή πραγματικώς έχουμε πάρα πολλή δουλειά να κάνουμε, ετοιμαζόμαστε μεγάλα τμήματα του προϋπολογισμού υγείας να τα διαθέσουμε για την ψυχική υγεία, δημιουργώντας δομές και στα νοσοκομεία, αλλά κυρίως δομές ψυχοκοινωνικής αποκατάστασης.

Ειλικρινά χαιρετίζω το γεγονός ότι ως υπεύθυνη Αντιπολίτευση είστε διατεθειμένοι να βάλετε πλάτη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 17.09΄ λύεται η συνεδρίαση για την προσεχή Τετάρτη 25 Οκτωβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**